text:
Tuesday, July 26, 2016
7月札記
自從返左新office後,
無得寫blog之餘連internet都上唔到, 日日要扮做野都幾難過,不過就好productive, 好快就做哂d野, 雖然我老公話咁你打工就應該係咁,但我都想有時做下自己野嘛.
Anyway, 7 月咁快又過得7788, 呢邊既summer基本上係得7,8 月,所以個個summer都會將d activity排得好密,無計啦,天氣一凍就唔可以出室外玩,
唯有趁呢排天氣暖就chur盡去. summer第一次去沙灘+bbq, 其實都幾辛苦,因為又要帶好多食物,同埋燒野個度唔係沙灘入面, 所以基本上好難玩到沙同水, 下次都係齋去沙灘玩算.
有個wkend無咁忙, 就同佢地去屋企附近個park玩, 雖然唔平,但佢兩姐妹一齊坐住玩,都好開心呀!
老公cousin係LA飛過黎,因為佢個女想過ny讀書,
想過來睇學校. 我係度諗,如果將來我個女話要去第二度讀書,我應該跟住佢呀, 定係放手比佢自己去呢? 我之後又諗,想當初我自己一個飛去老遠留學, 我又會夠膽而我父母又無所謂既? 或者佢地放心我唔會亂黎卦. umm.. 咁多年後,真係到時先算啦,哈哈.
99 話我知佢要同樓下去旅行,即係叫我自己湊番d女, 我岩岩轉工,又要遲到早退成個week, 佢都係諗自己架啦. 佢開頭話叫62 湊hannah返學放學,我怕,所以唯有自己頂硬上,
返到屋企仲要煮飯洗碗,一個星期幾難捱, 不過係屋企食飯就開心d, 唔駛對住d唔想見既人. 係99 飛左後,意外就發生, 一朝早兩個女係度玩門,emma匿係closet門後, hannah就關門,點知emma隻腳指甲比度門整反左, 心痛c我呀! 不過佢係喊左幾聲就無野,照玩,我都唔知話佢强定貪玩! 咁好彩62 同佢睇醫生,醫生都無咩野,但我就無左3魂7泊,好驚好驚!
上個weekend去左朋友仔生日會,天氣好熱,
熱到我都無咩心機,好彩個度岩岩噴水淋花,d小朋友就有d野玩, 哈哈,額外娛樂都幾開心呀! 我兩個女有野玩就開心架啦,熱唔熱對佢地黎講係無咩所謂!
Wednesday, June 29, 2016
Hannah學期尾表演
Anyway, 不知不覺又學期尾啦,學生至中意梗係放暑假啦,不過我地呢d要返工,唯有帶佢地去summer school啦,哈哈. 琴日就請左日假去睇hannah 表演,一早已經打哂底話佢知唔駛驚,同自己加油,不過我相信係我驚d, 因為經過上年喊住收場,我幾驚佢會重蹈覆轍, 可能真係大個女啦,真係估佢唔到呀! 媽媽絕對感恩呀!
Monday, June 6, 2016
2016 香港遊 - day 10
今日自由活動呀,一開始因為亞媽唔放得假(要湊小朋友), 所以就叫我亞爸請假同我地玩,講真,我同亞爸唔算好close,
佢又成日唔知自己講咩,所以好多時都唔想同佢講野, 不過佢請假車我地去玩就放便好多既. 可能之前同我亞爸講左幾句話亞媽都唔得閒陪我, 亞媽就抽到一個lunch時間陪我地去飲茶,唉,真係多到呢.. . 之後我地就去左元朗個playhouse到玩, 嘩,一開始時佢地訓左覺,之後到左佢地就醒, 見到個playhouse咁好玩真係開心到無朋友呀, 不過要亞爸坐係度陪玩就真係悶到發癲. 講下個playhouse, 我覺得真係幾好玩呀,不過我地大人就真係攰d, 要彎腰咁同佢地爬來爬去,真係唔好講笑, 個度有好多唔同既野玩,但最開心係有個波波池,真係玩得好開心, 而見到d color咁色彩繽紛我地都開心哂. 呢度可能係佢地返hk至好玩既地方,價錢都唔算貴, 玩足一日咩都抵哂啦. 不過朋友話可能因為wkday 所以唔多人,咁都係,無拿拿邊有人去玩, 我地真係霸哂成日波波池咁架,勁正! 不過到放工時間又好似多d小朋友來, 但個d時間我地都要走lu..... 不過佢地玩得好開心,我又比佢地玩得放心,highly recommend!!
夜晚我約左朋友食飯,而老公同佢地就自己同屋企人食. 難得既我無小朋友食飯,好開心呀,跟住又約左兩個blog友仔,
嘻嘻,多謝你地呀! 其實今次都係第一次見面, 不過因為之前係blog度已經了解好多,所以又唔覺得好陌生. 大部份既blog友都係識於微時, yahoo blog既年代真係令我認識唔少朋友, 但而家要睇過新朋友blog, 如果唔係有人介紹既真係唔知點樣可以認識. 好多謝oli山長水遠都過來元朗同我食飯, 又多謝yan你比我有機會見到matthew and chloe, 佢地真係十分得意呀!!!!!!! 雖然佢地兩個今次無機會同hannah and emma去玩,希望下次有機會啦,不過唔知係幾時既事lu, 嘻嘻. 食餐飯傾一陣就已經夜啦,時間過得真係快, 好彩返到屋企小朋友已經訓哂,唔駛我再做牛做馬,哈哈哈. 我地就儲足精神準備明天,因為明天要去海洋公園呀!!!! 期待!!!!!!!
Wednesday, June 1, 2016
2016 香港遊 - day 9
唔駛講,指定動作就係一早起身啦,真係想訓多一陣都無可能. 不過今日行程十分豐富呀,所以休息真係no way.
我家姐一早就book左一家人去影全家褔,係呢邊都無做過,
所以去試下啦. 一家10 口去影,你估有無難度? 4 個蒸生瓜,唉,比佢地舞到我暈呀! 一開始時,可能唔知發生咩事, 佢地都少少合作,不過笑容就當然欠奉啦. 佢地個樣係,發生咩事呀? anyway, 到影左一陣後,emma已經不受控制,c都唔肯比我抱,要落地, 唉,佢一扭,其實無人可以控制到,因為佢又大力,又狂lur, 掙扎得好勁,以我d功力係完全唔夠佢爭,所以搞搞下又喊又性, 唉,真係頭都痛哂,跟住其他d小朋友都開始發癲,唉唉唉.... ... ok, 唔影我地先,諗住比emma calm down下先再影,跟住佢d狀態都係咁上下,一係好hyper, 一係就狂喊,我真係無佢呼呀,之後到我地一家4口影, 佢又係走夾唔頭,因為佢唔中意比人捉住佢,呢輯相, 絕對係出哂汗之作,又走來走去,又扭到發癲咁, 我個日真係比佢地搞到痴左線,連dd精力都真係無哂! 之後我地都放棄左,是但掉d恐龍,蛇比佢自己影, 襯番佢d恐怖性格,個攝影師話我地係佢影過咁多人中,係top 3 難搞,我心諗,你自己都無野氹佢地啦, 至叻咪就係開架爛鬼ipad囉,跟住收到d相又話touch up過,我真係一ddddddd都唔覺,我自己執應該仲靚d, 哼.
影完相,我地就食個lunch就亞爸車我地去深井meet up我d blog友, 其實我係一個好怕羞好慢熱既人,
第一次見咁多未見過既人我真係有d擔心,因為我講野唔叻, 又唔係多野講,係blog上可以任我點講都得, 但係現實生活我係一個好靜既人,除非我同個個人好好好熟啦, 所以可能係個blog gathering上我係比較靜,加上我朝早比人發癲完一輪, 我真係其實有d攰. anyway, 我都好期待呢個gathering呀, 我好記得我知道會返hk後,好多blog媽媽都問我幾時返, 想約我出來,我都好興奮呀, 雖然呢個檔期係比我家姐講左幾句話我weekend唔係應該陪屋 企人咩,但任性既我覺得除左屋企人外,朋友都重要, 所以我抽左幾個鐘頭見到我d blog友. 其實朋友我已經唔算多, 真係係yahoo blog開始就識呢班blog友and而家仲keep到, 我覺得好安慰,加上大家都係睇住大家d小朋友大, 我更加覺得好似見到親人一樣呀. 首次要多謝檬媽做搞手,佢真係好唔話得, 我覺得打搞到佢唔好意思,不過佢兩個小朋友都好乖,好聽話, 好得意,好開心見到佢地一家, 而我好surprise係我地係門口唔識路, 我打比佢佢出黎接我地,hannah居然比佢拖住手,又會咁既? 因為平時既佢真係cool到爆架,檬媽果然有一手,嘻嘻. 入到去後就見到肚b一家同 南瓜仔一家,真係好似見到d好耐無見既朋友呀, 不過hannah同 emma唔係好熟其他小朋友,所以都係自己兩姐妹玩多, 唔緊要啦,真係純係想見下面架咋. 錄續d blog媽媽都來啦,真係有好多小朋友,而佢地雖然係第一次見, 但真係感覺識左好耐咁, 仲有好榮幸燒腩媽咁大個肚都抽時間單拖見我地,真係好幸運呀, 又好彩佢仲未生咋,如果唔係就緣慳一面. 跟住見到一仔媽,小寶媽,anki媽,巨family媽, 妹豬媽, 小b媽, 個個都係yahoo時代識架,真係睇住佢地大呀. 如果未能同你地傾到計,真係唔好意思,話哂要睇住兩個小朋友, 都有d難度架,雖然係一個房入面, 但我比我老公train到隨時要alert, 好煩. 唔知係咪emma食左chocolate關係, 心情hyper到不得了,好似癲左咁呀! 我幾驚佢打人又推人. 佢真係滿場飛,叫佢坐就企,叫行左就行右,呢隻馬騮真係難纏呀! 我見其他小朋友乖乖咁坐定,唉,真係失禮哂. 跟住玩左陣,影陣相,我地移步去隔離玩slide, 而係隔離房就見到little k 媽媽, 呢個emma見到slide真係發癲咁, 見到slide即刻沖去,仲要唔睇就sir落去, 嚇到d爸爸媽媽都嘩一聲,佢真係十分瘋狂呢! 希望無推撞到其他小朋友啦! 開心時間過得好快呀,一開始集左小小郵後,有d就唔記得左影, 希望下次返hk再有機會約大家啦, 不過真係唔知幾時既事lu...... 好多謝大家抽空來見我呢一家呀, 都多謝大家係hk時比左好多資料我!
走個陣落大雨,好彩亞爸接我地,
如果遲幾分鐘上車就真係好呢hea. 我地夜晚去join家姐佢地去半島食飯, 其實唔知係咪佢地慣去d咁既地方食野呢? 對我來講好grand, 好靜,如果我選擇,我會中意去d大排檔地方,哈哈. 食物方面,ok啦,無驚喜, 得個靚字. 環境舒適既,但太靜好唔慣,哈哈哈! 未食dinner前,因為兩隻野訓左,我同老公就去行左陣, 不過個一陣真係搵完路都要返車,感覺上係好似旅行團咁, 要幾點去返邊到等.... anyway, 終於食到我想食既綠茶雪糕,不過食完後都好飽lu, 難怪dinner覺得無特別啦!食完飯後既感覺係, wkend完啦,即係我地就快要飛返ny啦,有d不捨, 雖然hk既生活已經唔係好似以前所響往,但始終自己係hk出世, hk生活咁多年,同埋屋企人係個度,唔捨得.... 應該係人之常情吧. 雖然唔知幾時會再返,但係hk既hk生活永遠係我腦袋入面.
睇呢兩個亞姐,真係成隻馬騮咁,勁難搞!
難得同肚B既一張相,不過無左hannah
大合照,無左D餅同糖真係吾駛影!
全女班,個個都好靚女呀!
以為好斯文
原來好open....個口je, 哈哈
睇佢個樣就知道玩得幾開心啦.......吾止開心,係癲咁呀!
Monday, May 23, 2016
4 歲生日啦
等我skip 一skip 香港遊先,講下個女生日先. 話咁快就4 歲啦, 真係好似眨吓眼就過. 媽媽希望你聽教聽話,健健康康, 唔好成日發牢騷, 幫下媽媽手,照顧妹妹, 開開心心. 其實今日本身打算係星期六搞生日會,但偏偏我又病,
hannah又病,我真係唔好意思叫人來啦, 唯有postpone到下兩個星期啦. 好彩佢星期五都有返學慶祝到佢個birthday, 同成班同學仔慶祝,又真係特別d既.
Hannah公主,我既小寶貝,希望下年再搞birthday party唔好再病啦! 至怕你地病呀!! 不過係hannah生日正日, 輪到妹妹病啦,無陰公,唉, 搞到好掃興呢. 本來我地去左個museum, 因為妹妹突然間發燒,已經呆呆滯滯, 咁唯有走啦. 我知hannah仍然想玩,
但佢都好明白因為妹妹唔舒服而無點扭,好彩好彩! 我諗大家既生日願望就係一家大細都唔好病,健康快樂呀! 媽媽會為你補祝你個生日,放心啦!
Wednesday, May 18, 2016
2016香港遊 - day 8
終於等到weekend啦,可以陪下屋企人,
我地一早就plan好星期六去disney, 我地一家10 口 就一齊衝入呢個夢幻樂園啦, yeah! 去到時雖然都係岩岩開門, 但見到已經超多人,驚呀! 跟住我地就跟住我家姐去玩, 因為佢有pass, 所以都來得多,熟路過我呀! 我地第一樣野就排去玩揸車,佢話條隊唔係好長,但去到之後, 真係覺得比佢握左,我地排左成個鐘先有得玩呀,咁都話唔長, 佢話平時仲耐,唉,真吹脹, 算啦,話明一家人去玩,咁我無理由唔去je. 跟住排排下隊,有好多人係後面行去前面,下,咁都得? 跟住個d人就話我亞媽係前面呀,blahblahblah, 呢d風氣真係幾差,我之前去過美國disney, 真係未見過有咁既事囉,又或者係d菲傭去幫手排隊咁,咁即係點? 我地唔駛玩啦!可能thats why要排咁耐囉. 其實我全日都見到d人係咁由後面行去前面架, 一d又話唔記得拎衫,有d話d朋友係前面, 我最記得係我地玩木馬個陣,有d b6 係前面,後面就有d人打尖, 跟住我睇下個牌,真係有句話叫人唔好打尖, 可見個度d人真係經常打尖先係咁啦, 仲有d工作人員會叫d人出番來囉,我覺得好搞笑,其實去玩je, 排個隊又唔係好難,更何況我見個d b6, 係大人,即係20 幾歲個d後生仔女,排一陣唔會腳斷卦,唉. 返來之後,我覺得呢邊d人真係算有禮貌, 搭升降機有小朋友會讓你架車入先,開門會幫你hold住, 跟住你幫人人都會講聲thank you, 係hk有d咁既待遇? 一次都無!! anyway, 玩完車車後,我地就去隔離玩埋個巴斯光年, 細膽既hannah嚇到想喊, 真係... 其實只不過黑d同見到有d alien, 唉, emma唔駛講啦,玩得十分有12 分興奮,佢兩個可唔可以mix下呀?? 不過慘慘係我父母基本上去係陪坐同陪b, 因為佢要幫我家姐手睇住個女,咁佢先可以一齊玩, 好彩中途都有我姐夫睇左bb一陣, 咁先可以同父母去睇過小小世界咋. 雖然大部份既野我都睇過, 但有小朋友後真係第一次同佢地去旅行同去disney, 所以都好開心呀. 中途落雨,我地係food court出面避雨,咁我地有小朋友, 落雨當然擔心小朋友凍親咁啦, 個度d工作人員係咁話叫我地唔好阻住條路,大佬呀, 落咁大雨唔避雨個個都stupid啦, 咁想點? 跟住我姐夫又推住個bb車, 佢就鬧個個工作人員話佢知我地去得邊? 落咁大雨又推住架bb車,佢仲好燥底咁問佢咩名,要投訴佢等等, 嘩,真係驚! 我老公都係燥,但我會拉住佢囉,但我姐夫真係連環地噴火咁,唉, hk人真係好燥,仲要係兩句唔埋就投訴,ummmm.... 好彩最後工作人員都無再出聲,如果唔係又麻煩啦! 其實玩既野真係唔算多,我印象中,係玩過賽車,巴斯光年, 騎木馬,teacup, 小小世界, 好似就係咁咋, 不過行下食下休息下再shopping下,就咁又一 day, 不過都開心陪亞爸亞媽同家姐成家一齊去玩, 真係唔知幾時再有機會呀.
唔知係咪玩左成日太攰,我地個晚好鬼肚餓,
因為我家姐知我想去食海膽, 佢就帶我地去一間我姐夫識人既日本餐廳,真係食指大動呀! 間鋪雖然唔係話十分靚,又唔係係街鋪,但佢真係日本人開既, 同埋d野好新鮮,好鬼正! 我地唔識叫架,我姐夫就叫哂所有野,真係好好味呀!!!!! 來左香港咁多日,真係先係第一次食得落野, 好彩個日個胃都算聽話,真係食極都有呀! 我至愛既海膽真係好鬼好味! 搞到我都食左幾舊,但真係太飽啦,跟住佢d魚生又好新鮮又肥美, yum yum, 而家諗番都好想再去食呀!!!!!!!雖然之後find out價錢都幾拿利,但原來係hk食野,呢個價算係咁, 之後好幾次想係呢邊食番呢種感覺,真係搵極都無呀! 唔好話睇價錢,唔睇價齋食都唔覺得係好味囉,仲覺有d唔抵呀! 盡興左一日,真係好開心, 雖然係好攰呀,但同一家人一齊玩,唔個係無價, 見到d小朋友一齊玩,我都覺得好開心.
下一日就講到約左班識左幾年既blog友啦! yeahhhhhh
呢個小朋友,食到幾污槽!
海膽同魚生真係十分鮮味呀!!!!!!!
Thursday, May 12, 2016
2016 香港遊 - day 7
終於到星期五,即係weekend可以有亞媽陪,開心! 我地今日同佢地食完早餐後,就去超市買d零食,
跟住返左屋企hea左陣,因為實在太攰了. 我就係屋企訓著左,訓到成12 先知醒,之後就衝衝出去食個lunch, 我地選擇左去屯門,因為西鐵站沿線,同埋都算近,都係兩個站. 去左 v city食個拉麵,都ok既,最中意係唔駛比tips. 我呢邊d tips愈來愈貴,而家要成18%, 就算service差,唔好食,都必定要比,搞錯! 所以係hk, 唔駛比tips, 真係幾開心架. 跟住就係v city行陣, 跟手再去番食綠茶雪糕,本來係打算食個雪糕就算, 點知又話要最低消費$100, 搞到又叫多個野食,但係一d都唔好味,總之食兩個雪糕就算. 食完tea後,就去市廣場個邊行陣,實在太大,實在太唔識行, 好似條條路都一樣咁,搞到我都迷哂路. 不過好彩個度有d姐姐可以問,我就不停地去問佢點去個d地方, 嘻嘻,唔熟路呀真係,咁多年都無去過. 到夜晚我地就join番兩隻野加屋企人去深井食燒鵝. 其實真係個樣好好味,但食落去真係好肥好油,真係食一次便算. 不過emma就十分喜愛呢d雞脾鵝脾之類既野, 真係食到唔停口呀!而hannah姐又可能無nap, 所以食食下又話要訓,唉,真係瘦哂呀! 因為hannah訓左,我就同埋emma and屋企人去左食糖水,我地叫左榴槤酥,楊枝甘露, etc既甜品,真係肥c了. 其實返hk後食左好多榴槤呀,因為亞媽又買左個比我食, 我姐夫又買左個比我, 成家係得我同我亞媽食架咋,我老公聞到就想嘔,我係中意, 但一下子食咁多真係有d食到反胃.
拉麵OK啦,不過不失,無咩驚喜
呢個雪糕OK,不過其他野都吾係我至愛,仲要最低消費$100,真係吾駛再去.
呢餐燒鵝都吾平,不過我覺得比起以前,D鵝無咁好味,同埋真係好肥呀! 少吃為妙!
不過呢隻豬又食得好滋味,真係有你無你,食左先.
甜品都OK呀,D榴槤酥都幾好味呀!
其實想講番,本來打算係hk買衫買野,點知真係咩都無買過返來,
係買左d snack, 真係買唔落手呀. 我一心打算係hk買衫,所以帶左真係兩套衫,好彩有個兩套, 如果唔係我真係無衫著出街,可能本身都有d picky, 之後再睇個價錢,真係唔想買. 我覺得雖然美國d style可能無咁岩我,但至少都係有d brand, usd $20 一件tops真係唔難搵, 一條裙大約$40 都可以有,所以我覺得如果買,真係唔抵. 大人衫已經唔抵,小朋友衫更什, 有次見到條 elsa裙,成 $400 hkd, 即係成$50, 就算折左一半,我都覺得貴,真係唔買都無所謂.
經過幾日自己出街後,weekend就要陪下屋企人去玩,
我地就一早決定去disney. 當然啦,香港disney點都比唔上美國,但係, 有屋企人一齊去就priceless, 可以幾個小朋友咁一齊玩,一齊食,都真係幾開心架.
下篇講去disneyland
Subscribe to: Posts (Atom)


c: text/html

text:
今日係東京之旅嘅last day,因為係下午六點半機,所以仲有半日時間用,不過因為想去嘅地方都去左,而且對腳又累,所以今日只係去左中目黑睇櫻花,之後就係新宿D百貨公司行下等夠鐘坐巴士去機場.
» 閱讀全文
今日係東京之旅last第二日,所以今日安排嘅行程主要係血拚 – Shopping.最後兩日嘅酒店房包埋早餐,每位加HK$50架,不過D早餐好難食,冇樣野啱我口味,所以只係食左少少.
» 閱讀全文
呢一晚真係成個行程中訓得最好嘅一晚,不過半夜就發生左一D不可思議事件.話說我地係雨天下聽住雨聲好舒服咁入睡之後,訓訓下去到大約半夜時份,俾D”沙沙”聲嘈醒左,本來唔想理佢架,不過嘈住晒好硬耳,於是咪起身睇下囉,原來係個電視自己開著左,不過畫面就只得雪花.我估可能係之前只係用遙控器熄部電視,之後因為機器故障而引至自動開返啦.不過當時都唔得閒分析咁多,因為好眼訓,所以將電視機個制熄左佢就繼續訓覺,好彩佢之後冇又再開返.
» 閱讀全文
仙石原一之湯網頁度教人搭巴士去到"仙石原文化センター前"站落車,然後再行6分鐘路就可以去到,不過之前係網上見有去過嘅人介紹係"大原"站落車會比較方便,所以我地都諗住坐去大原站.問左司機原來架車唔去仙石原文化センター前,但就會去大原,咁當然啱晒我地啦.
» 閱讀全文
因為已經係午飯時間,去到箱根町開始肚餓啦.箱根町海賊船碼頭出面有間賣手信嘅專門店,樓上有間幾大下嘅食店架,我地就係呢度食左係箱根嘅第一餐.呢間野真係好多遊客食,仲見到有個旅行團係度食添,不過有個男侍應就真係冇乜禮貌.我地入到去以為係就咁坐低然後叫野食,但原來係要先係個Counter度寫低個名同人數,再等佢地同你安排坐位架,第一次去鬼知咩,但個男侍應就表現得好唔耐煩咁,可能太多野做做到好燥.
» 閱讀全文
今日好興奮啊,因為接住兩日會離開東京去箱根遊覽,其實小弟對郊外地方比較有興趣,反而大城市就麻麻地,所以對接住呢兩日嘅行程好期待,可惜天公不造美,係東京嘅時候好地地,但係一去到箱根就落雨,仲係要落到我地上火車離開果陣就停,咁玩野,係唔係唔歡迎先?
» 閱讀全文
去到原宿先發現選錯時間來,原來諗住星期六原宿會多D野睇,點不知星期六嘅原宿真係超多人,可以話水洩不通,原宿駅又鬼死咁細,落車之後迫出車站出面都迫左好耐先到.
» 閱讀全文
今日係成個旅程中去得最多點景嘅一日,我地成個旅程總共去左五個櫻花名所賞櫻花,而今日一日之內就走左三處,真係行到腳都軟,不過三個地方嘅櫻花都真係好靚,就算行到腳痛都值得.
» 閱讀全文
今年可能好多人都俾東京嘅天氣玩死,本來今年天氣比上年凍左,人人都估今年櫻花會比往年遲開,我地出發之前都係咁諗架,點知去到3月尾東京嘅氣溫突然回暖,攪到D櫻花突然間開晒,比上年仲早左開花.
» 閱讀全文
係隅田川上坐船賞櫻花真係幾正架,夜晚係酒店見電視都有播.我地3點半左右已經到左台場,一上岸就係台場海濱公園,隔離就係商場Aqua City Odaiba,商場後面就係富士電視台.
» 閱讀全文
今次旅行每日都係大約7點半(即係澳門時間6點半)起身,今日係旅程第二日,早起都冇乜難度,起身洗完面著埋衫就出發去築地市場.由新宿坐地鐵丸之內線係霞ケ関轉日比谷線,去到築地站落車就到,出左車站大約行100米就見到築地外市場架啦.
» 閱讀全文
計劃左成個幾月,今日終於出發,心情當然興奮啦.晨早4點零就起左身,因為要坐朝早6點船過香港,5點零就出門口坐的士囉.原來咁早call電召的士都有好多車,話咁快就到左碼頭.第一次咁早去到碼頭,有好多香港人坐係樓梯度恰緊,可能賭完等緊6點第一班船返香港.
» 閱讀全文
八日日本東京箱根之旅終於結束啦,係4月3日零晨2點,拖住疲累嘅身軀同埋超重嘅行李,終於平安返抵家門.屋企嘅感覺真係好正, […]
» 閱讀全文
計劃咗成個月嘅東京櫻花之旅終於係尋日confirm晒啦,今日去旅行社俾埋尾數,過幾日攞埋機票同酒店booking,就可以 […]
» 閱讀全文

robotstxt: allowed

filter: keep


text:
Photo By Wade W.
服務詳情
評語 提交評語
當初喺網上搕到Wade,見佢喺香港影嗰啲相好靚,而且佢可以影overseas,不過我見佢啲overseas相只係得台灣.而我哋自己本身想去歐洲影,影London同Paris.雖然佢未影過嗰個地方,但我哋憑感覺,見到佢影啲相啱feel就放心俾佢影.佢個價錢$35000已經係包埋佢哋crew嘅住宿同機票,而我係影兩個地方,真係好抵.
出發之前我都唔太知道點影同埋去咩景點影,Wade俾咗好多建議我哋又俾好多相我哋睇,佢問我哋想影啲咩感覺嘅相,例如影古堡咁,再引導我哋諗.我之後再諗嗰陣就覺得自己真係想影歐洲feel嘅相,就決定去影巴黎先,之後買機票諗諗吓就不如去埋London影埋,佢又好好可以就到我.佢哋係預早去London等我哋,仲喺車站等埋我哋接我哋,再一齊搭EuroStar去Paris,因為當中我哋相處時間好多,影完又會成日一齊食嘢行吓街,所以關係好融洽.其實除咗影pre-wedding嗰兩日,我哋行街嗰陣佢都會幫我哋影吓相,變咗好似有啲生活照咁.
而Wade真係好落力,係一個「訓身」嘅攝影師,可能有啲景點好似London嘅大笨鐘要低炒先好睇,佢真係成個人訓喺度影,連件衫少少污糟同埋爛咗都唔會介意! 佢哋真係好細心,我哋雖然係六月影,但都係有少少落雨,佢哋兩個成日都好擔心我驚我凍親,一影完就即刻搵番件嬲俾我著,真係好細心.到咗揀相真係好難揀,因為真係張張都好靚,最深刻都真係大笨鐘嗰張,仲整埋掛畫.
之後我哋因為big day要整個decoration showcase pre-wedding啲相,所以拎D相去快圖美曬,連快圖美啲staff都讚我哋啲相影得真係好靚!
因為pre-wedding輯相影得好靚,所以我哋順理成章就搵返Wade影埋big day.而喺籌備婚禮過程中,Wade喺big day rundown上都俾咗好多意見我哋,我哋好多問題問佢佢都一一答到,連有咩顏色嘅衫唔著得我都問埋佢,佢提我哋可能有啲長輩冇咁鐘意灰色﹑深藍色等等.其實我本身揀姊妹裙係諗住揀白色,佢就話可能會同我婚紗撞,搵啲香檳色嘅影出嚟就會sharp啲.
當日我出門係喺九龍香格里拉,揀之前我都問過佢邊間酒店影相會靚啲,聽完佢建議之後我哋就揀咗香格里拉.而且佢同啲賓客互動好好,又會不時講啲喜慶說話,令啲長輩笑得開心啲.當日佢隊crew全日都有好多人幫我哋影,個感覺就好似一班朋友一齊玩咁,好開心.
認識Wade都因為喺Facebook搵到佢,而後來發現佢原來係我小學既師兄!佢大我幾屆而本身都唔係太熟,但係搵到佢之後都有keep住留意佢啲作品.我哋後來都有去過婚展問過吓,但係因為太亂太多所以冇咩點考慮.我本身都幾清楚自己想要乜嘢,例如我自己就鍾意啲光啲,鮮明啲嘅相,所以有朋友介紹咗啲手法太花巧又或者太陰沉嗰啲我就覺得唔係我想要既嘢喇.另外我當初都好怕揀嗰啲所謂好有經驗嗰啲所謂大師,始終都怕佢哋會太寸同埋都會收得好貴,反而我會比較鐘意幫襯一啲新建立自己事業嗰啲,因為佢哋普遍都會似積極啲,加上年紀又會相近啲容易啲溝通.
都記得嗰時睇Wade啲相既時候覺得佢影嗰啲新娘個妝都化得好靚,後來留意到佢拍開嗰位化妝師 Koko Lai 就係佢女朋友,始終化妝師同個攝影師都要好夾好有默契先影得好,所以就揀咗佢哋幫手.初時同Wade見面自己都真係好多嘢都唔識,Wade 除咗講解自己service同埋流程之外都會俾好多意見我哋留意,後來排schedule都好彩有佢啲意見提醒我哋.
到咗big day當日佢俾咗好多意見我哋關於去邊度影外影,而我本身係喺中環擺酒,諗住去摩天輪影,但當日搞得所有嘢嚟之後啲時間真係趕唔切,始終要預時間俾佢執搞後製,所以都費事去咁遠.所以當時就揀咗係喺屋企附近個公園影,始終就我哋換衫都會方便啲.我哋臨時加去嗰個公園喺九龍灣,附近有個冇咩人嘅迴旋處而嗰度都幾靚.Wade去到都會即刻構思點樣利用當時環境同埋手上可以利用既嘢,例如當時我哋有四架花車,佢會主動安排啲車點擺,而我哋又會教我哋去邊到影同點擺pose,影出嚟我哋都好滿意!
到咗夜晚睇早拍晚播條片我哋都覺得好好,好鐘意!我哋成個過程都係好簡單,因為我哋堅持唔玩新郎!講到呢點其實Wade都有提過我哋如果冇咗呢個環節,早拍晚播可能會無咁多色彩又或者會變咗好短,但係我都覺得唔緊要啦,我哋真係唔想有「核突」或者唔靚既元素喺入面而都希望Wade可以遷就到.最後Wade都因為咁加多咗啲外拍片段入去,而另外又加咗我同我媽咪啲對話入條片到,感覺好好,真係好係我想要既嘢!
Wade 佢隊 team做得真係好好,我好深刻佢哋好肯花時間了解客人究竟係要乜嘢style,始終每個人偏好都唔同,而我鐘意簡單得嚟Wade都有有好好咁同我配合. 期望佢哋可以keep住呢個良好水準!


text:
九重鮮終於係巿區都有分店啦
之前一直係大坑那邊,對於住新界的信義妹多少都不太方便
而家黃埔都有就方便好多啦
所以就搵人一齊去食下先~
一入門口就已經有一種光猛鮮明的感覺
中間有長枱可以俾大棚人一齊享用
牆上分別有靚靚既牆飾,大家去到可以留意一下啊
坐低之後醬汁同前菜亦火速送上
醬汁左起:梅醬,豉油,辣醬
前菜有沙律,泡菜,小銀魚
沙律:有沙律菜,豆,生果,跟沙律醬混合後酸酸甜甜很開胃啊!
小銀魚:帶少少甜,脆身香口,佐酒一流
泡菜:不太辣,容易入口,不會偏鹹
我地就食店員介紹的首爾塔
兩個人的份量會係五層塔
而湯底就選了韓式豬手湯
店員來到前會先將湯底既材料放最底層
等湯底可以吸收海鮮各樣的精華
塔來了~~~~~
原來個塔蓋係會係天花自己慢慢降落來架
我地仲好似兩個大鄉里咁哇哇聲~~
哈哈~
店員會好細心解釋幾時食得,內裡的食材
仲有大家見到個塔蓋係會從天吊下來架
到支針去到90度嗰陣,一拎開,個蓋又會自己吊番上去天花架啦~~~
店員之前有講過每層最適合既時間會係5分鐘
隔離會有個漏斗俾你計住食
但如果大家唔夠時間,又怕海鮮太老既話
佢地都會有個保溫器俾你,可以KEEP 到半小時
呢啲完全係細心,耐心既服務
老實....................信義妹食海鮮係食得慢,咁樣我就唔駛好似俾人催命符咁食咗乜落肚都唔知啦
另外佢地每張枱隔離都會有張枱仔放個細既垃圾筒,水同埋先前提到既保溫器
店員會定時定候收走一啲殼架
咁大家又唔會搞到自己一碗一碟都係殼
乾淨企理,又唔會影響大家食野既進度
而枱仔下面仲有位俾你放袋
唔夠擺點算? 店員會好細心咁俾個有蓋既箱放係你椅下面等你唔洗一袋二袋攬住食
好啦~講咗咁多周邊野講下主角海鮮~~~
每一層都會有不同的蔬菜,唔會怕淨係得海鮮,有營選擇~
第一層
有蟶子,象拔蚌,韮菜,車厘茄,勝瓜,菇
蟶子係蟶子皇,大到連碗都放唔到
蟶子同象拔蚌會先同你分開兩件至四件,等女仔唔駛食得狼狽
我地喜歡先食海鮮的原味,再試下沾醬的味道
完全唔沾醬都食都無問題,鮮甜肥美
其他蔬菜亦都無任何添加調味,喜濃味的可以沾豉油
第二層
有海蝦,元貝,金菇
元貝亦都是超大,另一窩心係元貝的黑腸已除,所以可以大啖大啖食
同埋元貝殼的底亦被洗得潔淨
唔駛擔心因為唔乾淨到最後食粥既時候會腸胃不適
海蝦就隻隻帶膏
兩個人每人都有三隻,份量都不少呀
第三層
有北寄貝,花尾龍躉,秀珍菇
北寄貝鮮甜爽脆
龍躉肉質厚滑,唔會好似出面既用粉整到滑
墊係底的紹菜吸收曬魚的鮮甜
大大隻北寄貝
第四層
有沙巴肉蟹,大花蛤,木瓜,菇
蟹肉結實,味帶濃濃的海水味,唔會得個殼
大花蛤味道清甜爽口
唔會有沙,隻隻都新鮮
第五層
有蝴蝶蚌,鮑魚,海螺,粟米,南瓜,蕃薯,娃娃菜, 白蘿蔔,鮮冬菇
南瓜跟蕃薯盡對無因為佢地係配角而失色,超甜,食完都想再來一個~~~
鮑魚肉厚唔會韌,當中內臟已去除,一夾起就可以大啖大啖放入口
蝴蝶蚌跟北寄貝一樣爽脆鮮甜
海螺彈牙有口感
食到最尾梗係要試埋今晚精華豬手粥啦~
除咗豬手,裡面仲有蜆同年糕
唔洗講一定係最鮮味,集合各海鮮之大成
豬手都夠淋唔駛再額外煮多陣
雖然客似雲來,但係店員仍然細心留意每位客人的需要
當我地食蟹的時候,店員火速遞上用具,方便食用
埋單$876
有此質素的服務同食物
物超所值
下次決定要一家大細再去多次
地址:紅磡黃埔花園11期地下G26號


text:
7 February 2009
尋日晏晝打掃做緊家務突然想行街,就相約熊貓姐姐和開心果姐姐,點知熊貓姐姐已有約,而開心果姐姐就在內地工幹,要夜晚7點先回港,唯有打消這念頭.到夜晚都係想去shopping,於是再與熊貓姐姐聯絡,就相約左今日3點行街.
今日老公又要去剪髮,應約前就陪老公去剪髮先,因為我順便通知髮型師今個月尾去飲,大約咁上下就會去整頭髮,但係去到冇開,手提留言離開左香港,我諗月尾前佢都會回港,老公唯有與我地一齊行街.
我心目中買衫有2個心水地方,第一個搵左好耐先搵到,可惜搵到係關上門,於是打電話問,回覆今日唔開舖,另一間就有開,但另一間係另一區,就向第二間進發,去到又係冇開門,我見老公咁悶,就叫佢回家等通知.我就與熊貓姐姐繼續行,行完整個商場都仍未開舖,當時已4點,所以我地放棄左,然後搭巴士去第一目的地的另一分店.
我地每人都係果間舖買到衫,再繼續行街街,其後大家繼續有收穫,行完就回左我家,因我想放低D野,又可以順便試衫.老公就坐係到打機,我地就好似Fashion Show咁,試下呢件又試下果件,又交換試下.大家正諗緊去邊到吃晚飯,老公就提意打邊爐,都好喎!我就相約埋高達叔叔一齊吃晚飯.
頭先入左間舖D衫好細件,我從不會入去睇,但唔知點解入左去,拎左件衫度上身都OK,衫款又OK我就買左,回到家試上身仲有鬆,真係好開心.
我地去之前幫襯過既酒樓,但間酒樓轉左手,所以貴過之前,但就有熱食,以為熱食會唔好吃,但出乎意料地好吃.打邊爐前食左3隻炸瞿翼,打完邊爐後又食多3隻,試左一隻炸饅頭OK,之後再吃多2隻,好香椰子味.
有D野食都冇影到,我見有午餐肉,就order一碟試下,佢地覺得怪,但試左又OK,冇想像中咁怪.今次我都唔係食左好多,只係飲左一罐汽水,比以前有節制左,怕咁夜食和飲咁多,明天上磅就大鑊.


text:
我一起身個肩頸好痛連帶個頭都頭有D暈和不能用力,但我要回家幫手,雖然,尋日開始阿媽連放4日大假,因為新年前幾日家中的洗衣機好似壞壞地,阿媽話洗衫時好似打風咁既聲,所以星期一老豆和阿媽已買左部新洗衣機,等今日晏晝送嚟!
我地唔知部舊機用左幾耐,只係知道好耐,但搬出嚟時就見到原來部舊機係1998年11月買即是係差不多用左十年,以前部舊機係〝金章〞好多人都話係最耐用,但係貴,不過,一分錢一分貨就係真既,而家新機係〝惠而浦〞可以洗7kg衫,舊機只可以洗5kg,有時多衫都要開2機洗.
今次我食左朱古力和長效都係唔得,我想早D回去,但要湊阿B,後來沖左個熱水涼好左好多.
今晚老公公司老闆last day,所以唔嚟我家食飯,咁我地可以早D食飯,我早D走.老公公司之前Annual Dinner上大陸食,而香港同事冇得抽獎,因為D獎等今日先抽,而抽唔到獎既就有4百蚊現金+超市購物禮卷1百蚊.
老公抽到〝二獎〞有MP4一部,八百蚊現金,超市購物禮卷1百蚊,老公入了這間公司7年是第二次Annual Dinner中〝二獎〞,第一次係初入這間公司抽到.
老公同事話呢部係大陸品牌又係cheap野價值幾3,4百蚊RMB,佢公司人同事話一舊水同老公買,但老公睇下我要唔要先,我要嚟睇下戲或者比阿B睇下都好丫!老公研究左好耐,但太夜佢明天拿回公司叫同事攪.老公話MP4既戲一套1G幾,部機得1G,不過好似可以插卡,老公見我話要就等研究完我唔要先買比同事.
老公每次出街食飯回來實問我食唔食野,我諗住食〝麥麥〞,但老公今次係尖沙咀搭地鐵返嚟!我想食,但老公唔食,我又唔想老公行咁遠喎!不過,老公都唔怕,咁我就食最近的〝肯得基〞,但冇晒辣雞,老公就行去〝麥麥〞買辣雞翼比我,佢經過壽司店未收問我食唔食?我叫佢買螺肉和肉鬆飯糰,雖然老公話唔食,但佢頭先實冇啖好食,後來我地都係一人一舊飯糰.


text:
今日肥仔放假,佢就陪我帶阿B去〝協康會〞上堂,上完堂我地就去食茶餐,老公公司有事,佢6點就走人,所以比娣婦早到來.阿B今日坐唔定上堂都週圍走,所以我與老公就帶佢去〝80M〞買巴士,走既時候鉍婦都來到吃Tea.
阿B係門口見到已經笑到合唔埋口,眼不轉晴望住巴士.
入到去阿B揀巴士,佢架架都拎上手,又對搖控的士有興趣,但係佢都唔識玩,而且又咁重,一陣又發生揼腳事件就慘喇!最後阿B揀左架新巴(回力),因為阿B記得係丈丈家都有架!係屬於佢既巴士.
阿B拎住架車,都不忘睇其他.
一出舖頭就要拆來玩.
我都未見過佢咁乖,冇放低過架巴士,連我地掂下都唔得,係都要自己拎住.
返到屋企趁佢唔知我拎走左,佢一知唔見就發脾氣,我比返佢就立即要拆,後來發現門開唔到就多玩,因為丈丈家果架係可以開門.架車玩不夠半小時,上層前擋風玻璃窗已裂開,老公話呢架用料比上次果架差〝開心一日遊@丈丈與姑媽〞.
今日我返到屋企,阿婆話晏晝餵飯時,阿B曳係餐櫈跌左落地,背部撞到當時有D腫,但腫已消,只係有D瘀.
尋日係海洋公園買左隻杯,飲管係有幾個圈,姑娘話用呢D飲管對阿B會有幫助,不過飲管烚一烚就直左,冇左原來隻杯既用處,所以娣婦諗住上網搵下.


text:
早餐食炒麵,行入廚房冇晒〝Tabasco〞,桂林辣椒醬,正當失望時就見到購自大澳~XO醬,咁就拎嚟撈麵喇!
明天和後天老公都放假就叫我拎定米和江瑤柱夜晚就不用愁脹食乜喇!諗唔到就可以食佢地勒!所以我又拎埋冬菇隨時又可以炒米粉吃.大家都見我沒什麼機會係老公家煮飯,若果買左這些野都唔知幾時會食,食又唔常食,搬又要搬多D野,又霸住D地方,所以有好多野都唔買住,好似呢D咁要就係屋企攞D囉!
今朝想煮碗仔翅吃,但係好似今朝先貼紙通告早上9點至下午5點半冇水,所以冇得煮.
阿媽買左D手切肥牛包金菇,我一聽到就話唔整,手切喎!好厚架喎!又難熟又靭,阿媽話果個人話肉質好〝淋〞架!我望一望牛肉唔包喇!咁厚點包丫!煮〝麻醬洋蔥炒肥牛〞,但有2包金菇喎!
雖然,口話唔包,但個心都諗住包既,另一方面就諗真包唔到就真係〝〝麻醬洋蔥炒肥牛〞,咁金菇點整好呢?我要下星期一先上嚟!我成日都係咁樣會諗下對策到時應變.
傍晚時份開始整餸,這堆手切肥牛阿媽話買左四十幾蚊.嘩!D手切肥牛,真係又厚又大塊〝岩岩參參〞點包丫?
將它切條炒〝麻醬洋蔥炒肥牛〞,睇下幾厚試問點包呢?但牛肉手感好似乾炒牛河既牛肉.
牛肉炒完又真係唔靭和肉質好〝淋〞喎!而金菇就變〝蠔菇〞即係蠔油炒金菇,不過,家中蠔油得返一湯匙,所以個汁甜左D.
再炒埋個紹菜和XO醬炒紹菜就可以開飯喇!


text:
...接近5點鐘離開湯布院就向今晚旅館出發喇~ 由於我地係BOOK素泊, 所以要搵食先, 去旅館車程要個幾小時, 所以打算沿途見到有咩食咩~ 點知...沿途一直無任何食店, 就算有都係CLOSED, 無野呀..間間5點就收工, 6點都未夠天又黑埋, 仲要四處無人, 街燈又唔多, 條路又係不斷向山上走, 都咪話唔恐怖
就到目的地前終於俾我搵到一間CAFE, 諗住無飯食都有CAKE食都好吖...但入到去, 原來仲有幾分鐘人地就收工~ 咁唯有極速揀個CAKE就走
産山温泉~奧阿蘇の宿やまなみ
8000円/人 素泊
經過又多彎又黑既山路終於黎到, 沿途咩都無, 幾驚行錯路
一到步我地就問人有無即食晚餐叫, 職員就拎過餐牌出來話有一款餐可以即叫, 睇幅相就唔多吸引, 不過無法啦~ 就叫一份食, 頭先我係車度驚死無得食都食左好多零食落肚, 依家都唔覺肚餓
未有得食住, 其他住客又去晒大廳用餐, 我地就四處影下相先
有兩個大浴場(四季の湯, かぼちゃ湯), 貸切家族風呂有4個(やまぼうし, こなら, つばき, 田舎の湯), 全部住客免費, 今晚有排試喇
こなら
やまぼうし
つばき
田舎の湯
かぼちゃ湯
四季の湯
開飯喇
頭先係CAFE買既CAKE, 不過食左少少飯, 依家食唔落LU


text:
話說以前見到已經想試下呢間
希臘菜?幾特別呀,香港好少見架:^)
今次又係如常單槍匹馬上黎挑戰希臘菜了!
環境甚是舒適順眼,雖則係色彩鮮艷豐富,卻又唔會剌眼
佢分左餐廳同酒吧兩部分,但係我中意高枱櫈,最正就梗係Bar位啦:^)
另外我都幾中意佢餐牌既神獸(真心XD),好得意好有創意xd
Lunch Semi-buffet既區域
$168起,自助區有前菜,沙律,小食,水果及甜品,另包飲品
Dolmades係用葡萄葉去包飯
食落有點薄荷味同埋檸檬清香,飯粒黏身不爛,感覺清新
Cypriot Salata混合左幾種穀物類
味道清新可口,濕潤又有嚼勁
佢加左石榴籽,增添酸酸甜甜既果香味:^)
Horiatiki就係平時食到既希臘沙律
蕃茄,青瓜,紫洋蔥,橄欖……清新爽脆,新鮮多汁卻又唔會好似出哂水咁
嫌太清新?呢款沙律仲有鹹香味濃既菲達芝士,奶香重好夠味
燒粟米係插竹籤食,拮起就易拎易食
粟米帶焦香,但仲係多水分又夠清甜
Lemon Tart
佢只係檸檬撻就有兩種款式:蛋白霜,番石榴
前者既蛋白霜綿密帶焦香,後者石榴籽清甜帶微酸
檸檬餡細滑,酸甜度適中,開胃少膩
撻皮甜香,有點脆口,細細個食落就冇咁膩滯
Rice Pudding
飯粒分明不爛,稔身帶少許嚼勁
面頭有玉桂粉加添香氣,更是吸引
有淡淡既雲尼拿香氣,不油不膩:^)
Loukoumades
油炸既球狀麵團,個感覺似係高力豆沙咁
但佢就會飽滿D,韌身脆口少少
入面係冇餡料既,只有淡淡甜香,主要係靠蜜糖調味
外層有點膩口,可能係放耐左,但內裏係濕潤綿密既
Baklava Cigars
呢個係地中海一帶都普遍既甜點,真係好甜架!!!!!
外層用酥皮包住,卷成雪茄狀,便於進食:^)
餡料好重果仁香氣,仲要係多果仁碎微脆有咬口
佢調到稍有韌度又唔會黏附牙縫,控制得宜
Baklava
係上面Baklava Cigars既方塊版
層層疊上更有層次質感
Kourabiethes
一個半月形狀既曲奇,通常係希臘有咩節慶同大場面都會有佢
硬實脆口,乾身不油
甜度不高,因此不覺甜膩,可以食多幾塊XD
Galaktoboureko
呢個就好似吉士布甸上面舖左薄薄既酥皮
但注意佢面頭既酥皮係淋身既
甜度不高,食落都偏清既,只係好厚所以容易滯
Puff
手指泡芙內層鬆軟可口,甚有空氣感
夾有香滑既朱古力忌廉餡,甜而不膩:^)
Revani
椰絲蛋糕,椰香清新
質感較鬆軟,吸收哂糖水,入口濕潤易嚼咬
不過甜度就幾高既,一件起兩件止
Black Coffee好神奇地佢不斷幫我添加
仲要係唔會另外收費:^0
服務令人十分滿意:^0000
Buffet位有時見到d野唔知係咩,問負責既職員都會好詳細咁答
仲不時問下客人對食物既意見,感覺親切
而且職員都係有笑容,佢地之間又都有傾有講有交流既


text:
錢作怪
好多日都無寫blog就因為錢作怪羅!今日叉得閒繼續啦!真係返學都唔見有咁積極呀
自從舊年讀咗個家務助理課程之後,聯工盟就介紹工作比我,當時讀既心態係想去讀,學下D技巧返屋企做清潔容易D,無諗過出去幫人做,但係D同學就話有人出糧比你兼比間屋你實習幾好呀!好啦!好啦!咁我就選咗份只係逢星期六上午9時—下午1時返既工,做下做下又差唔多一年啦!好多謝李太既包容,客氣,比咗我好大既自由度.
係而加既環境又話金融海嘯又話裁員,個個部驚飯碗不保,你地話啦會唔會嫌錢多呀!所以一有人找我兼時間OK,我多數應成
唔知點解自從做咗第一份兼職開始,第二份,第三份,第四份......陸陸續續出現,有好多我都推咗啦!人就得1個,工就有咁多份,點搞呀
通常返工我只會做早上,晚上既我唔會接,但係星期五晚,我就破例做咗1單,因為我體諒佢既難處,同埋我曾經去幫佢做過兩次,大家相處既氣氛好好,所以無計啦!個晚要落上水火車站隔鄰既屋苑做,6:00pm 做到10:00pm,不過末夠10點就走得,我打返屋企話走得,老爺同大少話係車站等我,仲話陪我去食宵夜添呀!都幾開心嫁!大少仲話,妳做咗咁耐要叫個鐵板餐食下先得啦!我話,吓!你估我係你呀!我唔鍾意食咁多肉嫁不過係言談中都知佢好關心同埋鍚我,大少算你有D良心啦!


text:
今日我要喺呢度向你地鄭重道歉!對唔住,係我錯!係我老到懵咗,竟然唔識得欣賞你地救黎民於水火嘅高尚情操!係我無知,連西方民主係乜都唔知就對你地作出唔合理嘅批評!直至近日希臘頻臨爆煲,我先領會到西方民主嘅優越性,先知道原來一直誤解咗你地!
希臘係西方民主發源地,雖然我都去過,但係居然冇留意到,原來佢地嘅民主方式真係有好多值得香港借鏡嘅地方.如果我唔係咁後知後覺,就唔會一直咁唔認同你地嘅行為.
好似喺捍衛天星,皇后,同菜園村呢幾單,你地話唔要經濟發展.當時係我無知,竟然唔認同你地嘅睇法,仲話如果香港經濟冇發展,你地班食失米聽食西北風啦.而家諗番上嚟,真係覺得好慚愧!睇番人地希臘,經濟差到無倫,但係社會福利就好到我地香港人完全想像唔到.原來喺有真正民主嘅地方,就算經濟唔掂,人民都一樣可以大魚大肉架!呢樣就要歸功於民主選舉制度,人民有權選擇為佢地謀福利嘅政客,總之邊個最疏爽就揀邊個!
至於你地嘅抗爭方式,例如瞓街,圍堵垃圾會,狙擊政府官員等等,我以前覺得係少數人擾亂社會秩序嘅過激行為.但係對比吓希臘嗰邊,個無良政府一話要削減福利,就即刻全民上街,嗰種自發性嘅民主意識同團結精神真係令人佩服到五體投地!見到希臘人喺條街打砸搶燒,直頭好玩過巴西嘉年華.最難得嘅係全民參與,唔會有人覺得唔開心.我到而家先明白,以前覺得你地嘅行為有問題,完全係因為自己嘅民主意識太薄弱!
仲有,你地竭力為港人爭取福利,我竟然唔識欣賞,真係唔好意思!我係怕福利過度膨脹,會搞到尾大不掉,最終令香港爆煲.不過睇番希臘嗰邊,原來爆煲都唔會有問題,根本唔使削減國民福利,因為大把人會出手打救.至於我地,情況都會差唔多.如果香港有難,阿爺肯定唔會坐視不理,原來我嘅憂慮都只係杞人憂天啫!
不過咁,如果香港真係有爆煲嘅一日,要阿爺出手打救,我反而最擔心你地.我明白你地個個都好有骨氣,直頭同伯夷叔齊有得比,就算餓死都唔會食共產黨一粒米.其實幫人都有個限度,你地始終要為自己打算吓.如果搞到你地要餓死,又叫全港市民點過意得去呢?我建議你地都係快移民去希臘,嗰度海闊天空,連空氣都充滿民主自由,真係最啱你地架喇!對於你地嘅無私奉獻,我相信全港市民都會銘記於心,你地就安心去啦!


text:
11月2日係米高嘅生日,為咗留返D假陪艾菲去覆診,加上燒腩仔都要返學,所以今年米高無特別請假慶祝,本來艾菲都想認認真真咁同佢食返餐好,奈何艾菲呢期嘅胃口總係反反覆覆,米高就好貼心咁話保留食返餐好嘅權利之後用.
生日前一日嘅星期日,理應一家人去好好慶祝,但艾菲實在畀BB豆豬搞到無乜電,於是呢朝米高照舊做湊仔公,畀艾菲瞓到十一點幾先起身,等艾菲瞓醒後佢就建議過海行吓同燒腩仔遊吓車河,其實艾菲攰到唔係好願郁,但主角興致勃勃,艾菲都唔敢掃慶,唯有撐起身陪呢兩父子去玩.
過海喺銅鑼灣食完飯後,以為米高會話去行商場,點知...佢居然好神心咁話帶個仔去維園玩﹗仲帶咗燒腩仔去水池睇人玩船添﹗睇住D船片來片去,燒腩仔係勁興奮,仲好浮誇咁笑到咔咔聲添﹗
之後當然有帶佢去遊樂場玩至愛滑梯啦,玩完滑梯艾菲仲好衰咁呃佢除鞋去行石春路添,行到佢叫晒救命﹗kakaka...
之後有人扭計唔肯行,我哋就搵個位坐低休息一陣,想氹佢瞓一陣晏覺,然後艾菲不自覺咁抬頭望天,原來呢日天氣咁好,萬里無雲真係好有秋天嘅氣息.
明明攰到震,但又慌死我哋會賣甩佢咁,點都唔肯瞓一陣,唯有繼續下一站,坐電車去灣仔玩具街食tea順便睇車仔,今次艾菲講明乜都唔會買,而呢個小朋友都算合作,只係不停重覆「下次我乖你買呢個俾我啦,好唔好?」
睇完玩具再行去碼頭坐船,行吓行吓原來已經日落西山,一日時間就咁就過咗,我哋返過海落九龍城求其食個晚飯,再去AEON掃貨後就閃人啦﹗
特登去九龍城AEON掃咩呢?之唔係蟹王米高特選嘅北海道毛蟹,長腳蟹,同麵包蟹囉,艾菲雖然陪唔到佢食大閘蟹宴,但都唔可以剝奪米高生日正日食蟹嘅權利嘅﹗
除咗外賣三隻蟹返來,艾菲點都要有D嘢交差,簡簡單單嘅sukiyaki艾菲都仲整到,餵飽一家三口無難度﹗
咁話晒都係生日,蛋糕就當然係唔少得啦,一早已經放棄自己整嘅念頭,米高為怕艾菲破費,已經千叮萬囑叫艾菲去東海堂買個細蛋糕算,點知燒腩仔點都唔肯就範,硬要去樓下新開嘅Cake Lab買士多啤梨蛋糕(上次佢生日都係喺到買,試過就唔肯轉,不過老實講,艾菲都寧願食呢個正正常常嘅士多啤梨蛋糕,多過東海堂嘅哈蜜瓜蛋糕),然後當然係包埋唱生日歌,吹蠟燭同食到舔舔脷嘅服務啦﹗
雖然呢個生日,真係hea到連艾菲都有D唔好意思,但真心艾菲已經盡咗力㗎啦,都好彩米高唔係好介意(好似係...),不過希望到下個月艾菲生日時,佢唔會雙倍奉還畀艾菲啦﹗hehe...


text:
Untitled
點解咁耐冇寫無端端又寫返?我都唔清楚... 只係覺得有啲心事好想講但又唔知同邊個講,咁咪唯有寫出黎,寫完都係 nothing's solved,但起碼我個腦可以 move on 去諗第二啲野.或者應該咁講,一路諗一路寫出黎可以令我清楚自己究境諗緊啲乜,而唔係好多好多冇組織既思維,一次過一大堆諗法只會令自己越諗越亂,組織下再寫出黎我諗會俾到啲 direction 我,確定左自己煩緊啲乜就可以俾自己去諗解決方法,解決到既就去解決,解決唔到就由佢,總之 at the end of the day,都係想幫自己 move on.
當然,點解寫 blog 有好多原因,點解唔寫亦有好多原因... 寫既可能係想得到人地注意,唔夠膽冇機會講既可以寫出黎,或者可以 impress 到一兩個人... 又或者好似花樣年華咁,同揾個樹窿講哂啲野冇乜分別.唔寫既可能係因為根本冇野寫,又或者唔識寫,什至可能連寫都唔夠膽寫.Anyway,我諗寫 blog 既都唔係有啲心事就係有啲 insecure,唔寫既人其實可能都開心啲.呀唔應該咁講,寫開既雖然可能都係有啲心事,但一樣可以好開心,就好似我啱啱開似呢個 blog 既事候咁.
開始呢個 blog,停止寫呢個 blog,再寫返呢個 blog,都係因為同一個人...
對於寫 blog,其中有個 issue 我一直都冇固定立場,亦一直都係考慮中,就係應該用書面語定白話.今日我決定用白話因為我真係想最直接咁寫出自己諗乜,我係香港人,廣東話係我母語,it's that simple.又唔係要登報紙交功課,做乜要用書面語?
寫住咁多先.


text:
2013年8月1日 星期四
月あかりランチ(アブリル線) 感想
今次講下アブリル線
首先講下女主角既名アブリル係原來法文既意思係春天咁解
咁既話4位女主角就分別係春夏秋冬, 4個季節既名
玩到依到我發覺依條線定係之前玩既 夏同冬既線都係為左 秋線 鋪既路
至於今條線睇落都係開放性結局, 其實原來真結局唔係開放性結局
(不過依樣野要玩完秋線先知)
依條線我覺得比起夏同冬線 同序章既連接係最好
而アブリル既世界就係 劍與魔物既世界, 好似幻想世界咁
アブリル就係某個王國既公主, 同普通公主唔同既地方就係會企係最前線戰鬥
講番劇情先,
一開始大概就講想有更加好既校園生活, 所以舉辦活動(體育祭)
當然4個女主角都有參加, 另外仲邀請埋4位魔女參加
不過呢, 當邀請北山(男人果個魔女)果陣,
アブリル見到北山用緊既杯係自己既世界見過,
而且果隻杯既擁有者就係將魔物帶入佢世界既邪惡魔女
見到北山之後アブリル就變到好驚, 陷入恐懼既情況
原因係因為以前アブリル同軍隊進攻到去魔物巢穴果陣,
大批魔物睇準時機襲擊アブリル既城鎮
令到好多人死左, 就連番去救援都只係救到小部分人, 最後仲只係能夠帶住D人逃走
面對將魔物帶入自己世界既人其實會驚真係1D都唔出奇, 咁既情況其實會唔驚先唔合理
之後過左幾日, アブリル就諗住係月影之刻的時段去殺死北山, 為左比魔物殺死既人報仇
(其實我又認為佢既做法只係送死)
當然知左依件事既主角點可以無動於衷, 即刻去阻止アブリル,
可惜去到果陣已經打緊, 雖然アブリル完全唔夠打,但係又寧願死都唔肯逃走
因為唔想再次係敵人面前逃走, 唔想好似以前咁只係能夠逃走(城鎮比魔物襲擊果陣)
與其逃走, 為左義務同責任而戰死先係作為王族榮耀(我就覺得戰死完全唔光榮就是呢)
咁主角冇計, 唯有強行帶走アブリル, 同躲係課室入面等 月影之刻 完
其間 主角發覺アブリル其實只係好想戰勝心中既恐懼, 所以主角就開解佢
就話 你死左冇人會覺得開心, 就算覺得驚都冇所謂 之類既野
從而給予她勇氣, 而唔係靠殺死北山(雖然點都唔會打得贏)
玩到依到, 我發覺又有幾分似 當麻去幫美琴打一方通行咁, 雖然E到主角就冇去打北山
應該就係因為依到女主角係絕望既恐懼之中,
主角向她伸出援手, 給予勇氣, 所以女主角鍾意左男主角
又講番劇情果邊先,
北山發覺左主角躲左課室入面, 之後打左一陣
(都係完全唔夠打,不過打咁耐都未殺到主角,其實我估係北山有意唔殺)
再過左一陣 月影之刻 就完左, 所以戰鬥都告一段落
而之後アブリル對北山既敵意都好似冇哂咁, 有時仲係身邊話要刺探情報
不過我就覺得E到轉變得太快, 因為幾句話 的確可能係拯救到女主角,
但係長久以黎既仇恨, 又係唔係真係會因幾句話就話冇事呢?
依到反而寫得太簡單, 只係幾句話就化解到既仇恨, 真係值得賭上性命去報仇咩??
劇情之後就係講 女主角向主角告白, 主角都好快就答應左
(GALGAME我覺得最重要既情節之一係告白, 但係依條線告白情節好普通,
我好似連少少感動都冇, 只係覺得有得推倒啦)
過左一年既時間, 星影學園本身開始維持唔到落去
係入面既所有存在 唔離開既話只會消失
發覺到E件事果陣魔女已經消失左兩個,
所以其中1個魔女唯有將離開星影學園既方法交比主角
主角就將女主角佢地一個個送番去原本既世界
而最後送走完アブリル果陣, 主角已經離開唔到星影學園(因為身體好似已經消失左一半)
END~
春夏冬 3條線完左staff rolling之後既伏筆,
都係有人同主角講 你係唔係唔願意以咁既方式完結?
係既話就深深咁思念吧, 依到係只要有強烈既想法, 就會幫你實現願望既地方
(我睇個背景就係星影學園黎,不過點解主角會係到暫時真係唔知)
訂閱: 張貼留言 (Atom)


text:
~~ 完 ~~
2014年6月12日 星期四
居酒屋
呢編post在3月已出, 當時都還未寫"廚師路", 今日重post
今次系我第三次砌居酒屋, 每次砌的感覺都唔同
今次場境所用的枱, 櫃, 架全都是之前做好, 今次再度出場, 務求用到盡到為止 ^_^
呢張BAR枱係多年前做, 啱啱今年初重新改裝那張
呢張榻榻米和坐墊都係上年做, 但一直未玩過. 終於出場啦
現在介紹吓我地呢間居酒屋
我地全部日本酒都係產地直送, 連自家制梅酒都有
一到黃昏客人就會蜂擁而至
呢度環境清靜, 最啱三五之自相聚
仕應: 1號枱點呢D, 果D. 2號要呢樣, 果樣
廚司: 收到
仕應: 先上啤酒比幾位, 小食好快會到
廚司: 1號枱串燒可以上枱
客人: D串燒香噴噴, 我唔客氣啦, 要食啦!
廚司: 2號枱特飲可以上枱
仕應: 請兩位慢用
到咗晚飯時段, 全店爆滿人山人海, 座無虛席
客人A: 魚生好新鮮, 好似唔夠食
客人B: 和牛都唔差, 入口即溶
客人: 呢度D日式小食, 出邊真係食唔到呢種味度
客人: 唔該我地想加一隻魚生船
仕應: 好, 幾位真識食, 我地D魚生, 日日新鮮送到, 包鮮甜
仕應: 1號枱加大船一隻
廚司 : 收到 (廚司真係忙過不停, 一路做壽司, 一路記低新單)
D手握壽司件件都咁靚, 唔食得, 都睇得
廚司: 兩位點o既壽司, 請慢用
客人: 睇見都流口水
廚司手起刀落, 話咁快, 魚生船已經切好
呢位仕應好識做, 不時會同d客人溝通, 了解客人口味, 再襯機推介其它菜色
呢位廚司見客人食得七七八八, 見機又推銷多幾種特式串燒比客人
廚司: 兩位加單o既串燒已ok, 襯熱食!
客人: 呢度d串燒咁好味, 真係多多都食得落
呢位廚司未得間過, 現依又要同客人推銷今日海鮮.
所以話一間出色食巿, 一定要有一班好伙記, 先會生意好!
~~ 完 ~~
場境制作日期: 2014-02
後話: 今次呢個境由砌到影相只係玩咗幾個鍾, 執嘢打包時, 先覺得原來re-ment出咗好多日式食物食玩, 好多今次無用到. 所以等吓會再用呢個境, 放唔同食玩入去, 再影多一輯相.
訂閱: 張貼留言 (Atom)


text:
北極熊
北極熊,又叫白熊,係北極圈裏面土生土長嘅熊,亦係現存陸上最大型嘅食肉動物之一.佢亦位於北極裏面食物鏈最頂層.佢擁有極厚嘅脂肪同毛髮嚟保暖,佢白色嘅外表喺雪白嘅雪地上係良好嘅保護色,但裏面皮膚其實係黑色嘅.而且佢可以喺陸上同海上捉嘢嚟食,因此佢能夠喺北極呢種極嚴酷嘅氣候入面生存.
活動範圍[編輯]
北極熊係一種圍繞極地生存嘅動物,佢哋嘅活動範圍主要響北冰洋附近,而最南可以喺有浮冰出沒嘅地方搵到佢哋(現時可以搵到佢哋最南方嘅為加拿大嘅詹姆士灣).而最北可以喺北緯88度發現佢哋,而且有證據顯示佢哋會橫越北極點.
佢哋嘅主要活動中心為︰
最近因為溫室效應令到北極冰川融化而開始危及佢哋嘅生存,有分析顯示佢哋可能會喺21世紀絕種.呢個趨勢可以由佢哋活動範圍嘅最南端不斷向北遷移睇得出,而家啲人亦冇任何計劃將佢哋移居至其他適合佢哋生存嘅環境,好似南極洲.
體型同體重[編輯]
北極熊作為最大型嘅陸上食肉動物,佢擁有老虎兩倍嘅體積同獅子兩倍嘅重量,成年雄性北極熊大約重400至600公斤,最極端嘅甚至超過800公斤.成年雌性北極熊嘅體積大約係雄性嘅一半,而重量就大概係200至300公斤.成年雄性北極熊大約高2.4至2.6米,而成年雌性北極熊則大約高1.9至2.1米.啱啱出世嘅北極熊大約只重600至700克.現存北極熊數量大約係16000至35000隻,其中大約60%活躍於加拿大.
亞種[編輯]
普遍認為北極熊冇仍然生存嘅亞種.事實上因為北極熊同棕熊可以交配出可以繁殖後代嘅雜種,所以亦可以將北極熊視為棕熊嘅亞種.
北極熊嘅種類數仍然係統計緊,IUCN/SSC Polar Bear Specialist Group("PBSG")呢個國際性研究及管理北極熊事務的科學團隊大約確認咗20種唔同嘅北極熊種類,而其他科學家就大約確認咗6種唔同嘅北極熊種類,但冇任何仍然生存嘅亞種︰
毛髮同皮膚[編輯]
北極熊嘅鼻同皮膚係黑色嘅,但係同毛嘅顏色好唔同.喺佢哋甩毛嗰陣,啲毛係白色,夏天嗰陣啲毛俾陽光氧化為黃色,有時重會顯示到綠色.佢哋啲毛嘅作用係為咗提供極佳嘅保護色同禦寒能力.好多人幻想啲北極熊打獵嗰陣會冚住黑色嘅鼻,驚俾獵物發現,但係到目前為止仍然未有科學家觀察到.不過,佢哋會喺瞓覺嗰陣冚住口同鼻,可能係為咗禦寒.腳掌嘅毛變得僵硬,亦係為咗防止身體熱量流失.
同其他喺北極生活嘅動物唔同,北極熊永遠唔會喺夏天甩外皮令身體變得較為陰暗.佢啲毛係透明同無上色嘅(就好似雲裏面嘅一滴水點).啲毛之所以顯示係白色而唔係透明就好似當水點匯聚成雲後,雲都唔係透明呢個道理一樣.啲毛吸收咗紫外光,因此並唔會傳送光同熱到皮膚.但係,啲毛反而令佢哋會喺10 °C(50 °F)以上嘅地方變得過熱,亦因為咁,佢哋並唔可以喺紅外線下生存.
2005年7月,少數喺波菲特動物園嘅北極熊,外表因為藻類喺毛管上生長而變成咗綠色,而芝加哥當年嘅氣候極之悶熱.但係動物園嗰邊並無採任何行動,因為過去嘅經驗係藻類嘅生長對北極熊並無負面影響.動物園職員認為畀北極熊曝露喺氯氣或漂白劑之下對佢造成嘅傷害重大.2004年2月,兩隻喺新加坡動物園嘅北極熊外表亦因為咁變咗綠色.動物園發言人指咁係因為新加坡悶熱嘅天氣令藻類容易生長.受影響嘅北極熊俾過氧化氫沖洗後就回復返原來嘅顏色.呢種情況喺1979年夏天聖地牙哥動物園亦出現過,但嗰次係用鹽水來幫受影響嘅北極熊治療.
習性同嘢食[編輯]
北極熊係熊科之中最鍾意食肉嘅動物,亦係同類動物之中最鍾意食魚嘅.佢哋主要食海豹,尤其係環斑海豹,不過佢哋亦會食任何能夠俾佢獵殺嘅動物,好似貝類,蟹,甚至白鯨.
北極熊游水好掂,佢哋通常可以喺離大陸幾里嘅地方出沒.咁可能係佢哋開始進化到喺海捕捉獵物嘅訊號,但最近有證據顯示出咁係因為溫室效造成冰川融化而令佢哋焗住噉做.佢哋喺陸上獵食嘅效率亦好高,咁係因為佢哋奔走速度奇高,甚至跑得快過人.
作為食好多魚嘅食肉動物,北極熊消化咗大量維他命A,並儲喺個肝度,以前人類經常因為唔知情而食咗北極熊嘅肝而導致中毒.雖然成日食好多肉,但佢哋亦會食腐肉,例如擱淺嘅鯨魚,此外亦會食蔬菜類,主要係生長喺晚夏嘅漿果同樹根.喺可預見嘅未來,佢哋亦有可能會發展出進食食物殘渣嘅能力,因為喺加拿大曼尼托巴·邱吉爾附近經常有北極熊翻倒垃圾筒揾嘢食,甚至有人見過佢哋食潤滑劑同埋車用潤滑油.
因為喺北極嘅水抑係就被冰封,抑係就太多鹽而唔適宜飲用.佢哋主要液體來源係獵物嘅血.然而,如果北極熊長時間唔夠嘢食,佢哋嘅新陳代謝會移向冬眠狀態,因為北極熊能夠有效咁由皮下脂肪提取能量及水,佢啲血亦可以容忍較高濃度嘅尿素,尿酸同埋肌酸酐,大部份動物如果係咁一早已經死咗.北極熊唔同其他熊,佢哋並唔會冬眠,因為佢哋適應咗寒冷天氣就唔會冬眠.
北極熊唔識捕食嘅包括海象同埋成年鯨魚:成年鯨魚體形太大,北極熊捉唔到;海象嘅長角連北極霸王北極熊都驚,海象有時重會攻擊北極熊.
繁殖[編輯]
北極熊喺春天交配,雄性同埋雌性北極熊會短暫配對,目的只係為咗傳宗接代而唔係永久結合.雌性北極熊嘅懷孕期係240日,北極熊BB通常會喺早冬出世.北極熊一胎通常會有兩隻,有啲一胎會有三隻,最高紀錄係一胎四隻.同其他熊屬嘅熊相似,啱啱出世嘅北極熊好細隻,大約長30厘米重700克,兼且佢哋出世嗰陣係無人幫手同埋合埋對眼.佢哋去到大概1個月大對眼至會打開,個半月大就識行,4至5個月大會斷奶.佢哋會同阿媽一齊打獵至10個月大.3至4歲就可以傳宗接代.成年北極熊可以活到30歲.北極熊唔會主動冬眠,而雌性北極熊唔會喺仔女重細嗰陣離開佢住嘅窿,佢哋會留喺個窿度以轉換佢體內儲存嘅皮下脂肪嚟分泌乳液餵BB同埋為自己提供所需營養.
種類進化史[編輯]
人類認為浣熊類動物同熊類已經喺地球上生活達3000萬年咁耐,而大概1300萬年前,眼鏡熊由其他熊類動物分離出來.而喺大概600萬年前,熊類大約分六種.而棕熊同埋北極熊就係喺大概200萬年前由同一祖先分離出嚟嘅兩個唔同種類,但佢哋會互相交配孕育出其他雜種.北極熊大概喺1萬至2萬年前至冇咗棕熊有嘅臼齒.
文化與娛樂[編輯]
北極熊因為佢哋獨特嘅白色毛髮及繁殖地引嚟爭議及聞名.好多公司好似可口可樂及克隆代克用北極熊做商標,此外,電視劇Lost經常播放北極熊喺小島上活動嘅情況,雖然好多人相信佢哋喺節目出現同The Dharma Initiative有關.內瓦納公司,一間為兒童製作卡通片嘅製片公司,正係以北極熊作為佢哋嘅製作商標.
保育狀況[編輯]
文獻記錄最早飼養北極熊嘅年份大約係公元前3世紀,托勒密二世可能喺埃及養過人類史上第一隻北極熊.美國第一隻北極熊係喺1859年被送到費城動物園,而德國亦喺1888年從馬戲團中得到.香港海洋公園發展藍圖其中一個項目亦係養北極熊.
相[編輯]
-
喺距離北極點280里嘅地方,三隻北極熊發現咗艘潛艇USS Honolulu
-
兩隻北極熊響加拿大曼尼托巴·邱吉爾附近爭吵嘅情景
-
喺斯瓦爾巴嘅北極熊嘅痕跡
-
-
睇埋[編輯]
拎[編輯]
- ↑ Schliebe et al (2006). Ursus maritimus. 2006 IUCN Red List of Threatened Species. IUCN 2006. Retrieved on 09 May 2006. Database entry includes a lengthy justification of why this species is listed as vulnerable.


text:
今次來京都另一目的就係要試下影花魁相,本著趁年輕仲有少少本錢影,過多幾年應該就未 … 繼續閱讀
Category Archives: hairstyle
挑戰空氣劉海
大家都知道近期韓國好興呢個空氣劉海,其實同我小學時個齊蔭好似.為左減齡,我而家再 … 繼續閱讀
十年如一的髮型
這是近5年的我,看上去我好像差不多沒有甚麼大改變.只係轉下左右分界.
其實並需要成日去改變你嘅髮型,隨着潮流而變化,只需要搵出適合你面型及年齡嘅就得㗎啦.你有無留意到好多明星,女藝人又或者時尚達人,佢哋都係一直同一個髮型嗎?髮型就正正話左俾人知你嘅個性同埋生活方式了.
我一直塭同一個髮型師剪髮,已經幫我剪了11年了,佢以前會成日幫我玩d新變化,有咩新嘅流行髮型,佢都會塭我試下,差唔多每三個月就會去一次.試下唔同嘅髮型 , 時長時短漂染唔同嘅顏色,有好大嘅變化.因為當時仲未找到適合自己的,而且也很年輕覺得好好玩,所以好大膽咁咩都會試下,我試過前面留2條好長的頭髮,後面反而剪到好短的男仔頭.
其實嗰時都係為咗搵出一個適合我自己的髮型.而家已經找對了,加上跳芭蕾舞要扎包包髮髻,我已經唔會再成日嚟一個大改變了.因為我而家好滿意呢個令我靚d嘅髮型.而且呢個髮型又成為我的trademark .我諗我呢個髮型已經維持咗大概八九年.
我依家只係偶爾會調教下長度,同埋轉顏色又或者係改變一下卷曲嘅大細.這就日我十年如一的方法.


text:
近來工作比較忙冇以前咁多時間寫遊記啦...今個星期仲返足七日,想寫都冇時間寫...好彩咁岩比我搵到篇上年已經寫好左既倉底貨出來,襯住母親節呢個咁開心既日子同大家分享一下
23-3-2014
終於等到春天,又到滿天花開季節,以前會去唔同地方賞花,櫻花﹑油菜花等等;今年冇地方去,但就留意到原來香港都開滿好多紅色﹑粉紅色鮮花,所以星期日就跟隨朋友去左第一次香港賞花之旅,目的地係錦田荃錦公路上既石崗軍營;一落車已經見到又紅又粉紅既花啦
今日冇帶相機,只可以用電話影相,唔可以zoom上去影花lu
唔知呢種紫色花係洋紫荊定宮粉羊蹄甲呢?兩款花都差唔多唔係太識分,不過兩款花都好靚
同一棵樹有紫色花亦都有粉紅色花,好靚丫
其實今次去石崗既目的係睇木棉花先真,前面大大棵紅色既就係木棉樹
進入軍營睇木棉花啦,軍營入面既木棉花係最靚
呢段時間軍營營舍範圍可以隨意進入,不過就唔好咁八卦走上樓,入面有好多解放軍行來行去架!
原來木棉樹係咁既樣,真係畫得好靚!平時睇到既木棉樹又高又大,望上去都辛苦條頸,細心去睇木棉樹原來係冇樹葉,只有木棉花係樹枝上
大大個太陽係頭頂,好難影到木棉花
樹上木棉花睇唔到唔緊要,地上都有好多木棉花
木棉花就係咁啦,鮮紅色大大個;有位高雄朋友同我講高雄市市花就係木棉花,不過高雄既木棉花係粉紅色,香港呢啲係紅色
南方航空既標誌就係呢個木棉花
沿路都種滿花
如果係木棉樹下賞花就要小心,木棉花會不斷係樹上跌落黎,木棉花大大個比佢打中都有少少痛架,我就咁好彩比佢扑中左一次......
好多人對住木棉花寫生
全條路兩旁都係木棉花,又大棵又多
冇長鏡頭影唔到上去,唯有隨意影一下;都係親身去現場賞花比起睇相靚好多
遊人好好心機為木棉花扮靚(呢個心心我都有份整架)
好多人都對個心心有興趣
賞花之旅好快就結束,平時係馬路邊都會見到木棉花,但好多時都會被路人忽略,今次先發現原來木棉花又大又靚;賞木棉花季節過左之後,遲少少就會到棉花滿天飛既季節,到時木棉樹又會帶比我地另一個新景象


text:
生日都過咗大半個月,生日嗰日收到份禮物係要19號先可對現嘅.對現係要去最重要嘅音樂聖地Wiener
Musikverein. ....就係去聽音樂會.仲要係黃金大廳添呀.我嚟咗幾年都未入過去.
大熱天時去密封場所都膽心好熱架,因為好多呢啲地方都冇冷氣.見出邊好多人等,唔通入面好熱?
又唔係喎.入到去涼涼地.坐定定仲覺得有風吹吓吹吓.有冷氣咁好?!!四圍望又唔見有冷氣口喎.收咗去邊呢??
Standing ticket位都唔係好差.
座椅就...都唔係人體工學設計, 坐到鬼C唔C服.
表演嘅係捷克Moravian
Philharmonic Olomouc樂團.指揮係日本人Norichika
Iimori.
仲有Osterreich
Japan Freundschaftschor(奧日友誼合唱團),成員超過一百人,9成都係日本人.佢地都係僑居奧地利嘅
左至右係有Sopran(日藉),
Alto, Tenor同Bass(日藉).
佢哋唱大家都好熟識嘅快樂頌.
一個半鐘嘅表演(冇中場休息)好快完咗.大家都熱烈鼓掌!!!
講開鼓掌.門外漢去睇真係好易拍錯.
好似呢篇樂章都幾長吓,中間有少少中斷.中斷時我以為完咗但見冇人拍手,覺得幾出奇.第二次中斷時有人拍手,個指揮仲薯人唔好嘈.
啲人拍錯真係失禮.我通常會等大約十秒先join埋拍手,咁就唔會出洋相啦.
睇完都9點lu.


text:
6 May 2008
今日整體來講阿B有D扭計,8安奶飲剩1安半,食左少少粥好過前2日,不過Pat Pat就痾到難晒.星期日,係廣安驗便便報告出左,係有〝輪狀病毒~車輪菌〞,係由臭臭傳染既,份報告比左瑪嘉烈 for reference.夜晚老公叫我係街等佢一陣一齊去食飯,但我個頭痛到用少少力都痛,所以佢叫我回家洗白白先.我返到去坐左好耐都唔願郁,個人又痛又攰,攰到唔想郁,食完野就訓左係床抖,一陣就睡著了.
尋晚半夜咳醒,今朝起身全身好攰又痛,叫左老公起身,煮左通粉食完就去醫院接更.我約8點鬆D就到達醫院,娣婦早上返工,晏晝回去休息預備今晚再陪阿B,而阿媽尋晚通知左我約11點到.
我入到病房見到對面床多左個9歲小朋友,係尋晚我地走後一陣到.娣婦話阿B尋晚抽血去化驗,我見到阿B吊鹽水隻手就心痛.我趁阿媽未嚟!影左D相唔係阿媽見到又嘈!
之後見到另一隻手都有針窿和疼痕,更加心痛.
阿B仲未退燒,我十點幾就餵左佢食退燒藥.醫生巡房問左阿B既野後就走,之後我估係大醫生巡房,因為有幾個醫生和頭先個醫生跟住佢去睇病.成班人見到阿B就問‧‧‧
醫生,護士:佢黑眼圈係咪天生咁架?
我:係丫~不過,而家病和唔夠訓又勁左
大醫生:又係問阿B點?佢好瘦.(掀開阿B件衫)
我:係丫~佢而家病,之前都有22磅架!
大醫生用手拈起阿B肚皮,但聽唔清楚遘咩!我見到阿B肚皮唔係即時回復原狀,大醫生應該話佢係脫水.然後去左對面床睇病,頭先個醫生走過嚟同我講,阿B〝血酸〞高(脫水現象),所以仲要吊鹽水,晏D又要抽血驗,要等佢〝澱粉質〞和其他指數回升先可以出院.
我等到11點幾阿媽仲未嚟就打比佢,因為我有鼻水和痰唔方便係病房清理,終於阿媽11點9先到,佢買左包,批又煲左粥.之後又要抽血驗,阿B不斷叫又喊,我見到阿媽眼泛淚光,係出面聽到心都痛,隻手仔又多左點紅色.
阿B痾左臭臭換片時郁咁就整到張床,然後叫護士換,護士問衫有冇〝污租〞?佢阿媽話尋晚整到少少殊殊和臭臭,咁換埋喇!護士換衫時帶點不滿語氣話:「小心D,我地換衫唔緊要,怕條喉管Block左就要再插過小朋友辛苦.」
晏晝2點幾阿媽拍阿B訓我就趁此出去食左個雞批,而阿媽食左個叉燒批,一個包和煲左阿B唔食既粥.我係3點幾和5點幾食多個包,我與阿媽全日就係食呢D野,因為要外出實在太麻煩勒!
護士入嚟話阿B吊埋包鹽水可以唔駛吊,突然架機響,阿媽就拍玻璃窗叫護士,因為又要除保護衣出去,入嚟又要著麻煩,而護士房與阿B病房相連,我都叫左阿媽唔好拍,後來護士入到嚟話唔好拍玻璃一拍就爛,我心諗唔係掛咁誇張.
後來知道廣安有報告就通知護士,咁有個護士寫緊野又最近門口咁咪同佢講囉!佢望住我,而後面既護士回應,之後就大家都冇講野,我咪企係到等,門口個護士望一望我強顏歡笑後,口黑面黑低頭繼續做野,咁我咪走囉!都唔知呢D咩態度.強顏,口黑面黑護士就係叫阿媽唔好拍玻璃果個囉!
Lunch時阿嫂和老公都問過阿B情況,阿嫂仲話佢明天可以請假照顧阿B,我問左娣婦後就決定明天我與阿嫂一齊照顧阿B.老公就話比我聽明天開始未來半個月都要回大陸做野.
同房既小妹妹朝早有尋晚已經陪緊既媽媽和婆婆,媽媽中途外出過整野,但今晚都係由媽媽陪伴.小妹妹要做腦掃瞄,原本話晏晝可能有位,所以12點幾開始不准進食,點知到我9點走都未掃,真係餓死佢囉!
坐的士時,阿媽問D唔關佢事既野,答完仲問,我就話唔講頭好痛,頭先係病房都話左我頭痛架喇!仲咁多野問.肥仔聽到就問我係咪唔舒服?上星期已經唔舒服架喇!咁佢就話明天我唔駛去佢請假,咁我明晚當更喇!佢話就係預左我明晚當更,所以早上唔駛我去.


text:
魚生呢,其實我就好少食.
但奈何女仔朋友每次眾會都幾乎係揀日式餐廳,久而久之我都會食下魚生,但其實都只係三文魚同甜蝦XD
今次同朋友仔去左西環既街坊日式小店:)
睇個樣其實都唔係好街坊者,點解話佢街坊小店?
其實老闆主力做街坊生意,個價大件夾抵食,魚生又夠新鮮,留住客仔都真係要落D本架XD
前菜係送既,老闆特製既漬物,有少少中藥味又幾有嚼口.
大大碟枝豆都係$22,都話係街坊價啦:)
由於我肯食既魚生種類實在太少,所以決定今餐就黎個三文魚盛宴XD
唔好以為三文魚係日本黎,其實挪威先係全球最大既三文鱼出口國,呢到用左挪威三文魚做刺身.
先黎個拖羅,三文魚最肥美既部位,挪威水域凍到震,三文魚既魚油就更豐富啦.
挪威三文魚既油脂分佈平均,一層一層,紋理靚到生熟都極有層次.
紅酒三文魚唔洗點醬油入口又香又滑既呢!
火灸芝士三文魚就夠哂香口.
軍艦係三文魚X魚子既配搭,哈哈,好狠但好味!
生食OK既,熟食一定唔會差,食魚我好鐘意一片片壓開食,只有油脂分佈平均既魚先得架咋:)
燒都好食,香口度UP+
嫌太肉肉肉,可以試呢個,包住生菜清新感返哂黎.
呢個出面食唔到啦掛,外面天婦羅,入面包住茫果同三文魚,配搭新穎得黎仲口感十足.
最後試埋個和牛,同埋個拼盤,都仲有三文魚喎XD
都話今日係三文魚盛宴囉XD
請為挪威三文魚默哀一秒鐘.
最後黎左個好Refresh既柚子雪芭作結:)


text:
假期跟妹通電,我又職業病發作,大談Yahoo!跟Google嘅生意經.的確係職業病,每次見到一d新嘅invention,我會好自然諗下佢嘅用途同埋發展,需求,或者經營模式嘅問題.
在今期economist看到這篇關於Book publishing的:
然後我又諗起上星期睇嘅《星期二檔案》,見而家d學校開始搞電子默書.一大塊電子版俾學生係上面寫寫畫畫.我覺得好奇怪,其實呢種電子寫版用途可以好大,可以出到好多好creative嘅product,偏偏係要用唻做d咁evil嘅野,默書.
其實只要將d課本全部電子化,d學生己經唔駛日日揹十幾廿磅嘅書包番學,舒服好多.然後搵資料又可以電子化,又方便做bookmark,方便drop notes(當然,你話香港嘅吸血教科書出版商肯唔肯咁合作,又係另一個問題).反正呢個世界都應該冇乜邊個學生鍾意默書,你將佢搞到幾interesting,結果你問d學生「你會唔會因為將默書digitalize而鍾意佢呢﹖」,你估學生會點答﹖何必做d吃力不討好嘅事呢﹖
相反,你用呢個device唻介紹一個series嘅課外書俾學生等佢地可以揀唻睇(課外書,唔好係d乜野陳之藩散文集,永遠個先生鍾意睇一個小學生絕對唔會有興趣嘅書囉唔該...).作為一個教育工作者,你寧願提高學生對默書嘅興趣好d丫,定提高學生對閱讀嘅興趣好d呢﹖
嗰輯星期二檔案俾我嘅impression係,d家長好緊張仔女成績(好正常),而默書佔好大比重嘅成績,於是令家長好著緊仔女嘅默書,然後就星期一至日都同個仔女溫默書.你個仔會因為咁樣溫默書而英文變好,我真係輸乜都得.
好嘅英文唔係默番唻架阿嬸...
又話時話,呢d reading device嘅market越唻越大,如果我係出版商,下一步,就應該諗下點樣出一d唔俾人盜版到嘅電子書,其實我一路都唔明,blizzard出嘅online game,由central server 唻check住有冇同一個cd key double log in,係一個好有效嘅防盜版手段,點解冇人學下﹖


text:
到到放工時間前,因為小小o野,而自己不知不覺地第一次對一位同事加重o左語氣同佢講o野,(基本上,我冇點同人對公司o的人發過火,一直都係好開心地對人笑)
o個時o既一刻,自己講極佢都唔明,一來自己表達能力唔好,2來我想講o既o野佢冇畀我講,變o左傾傾下自己谷住o左不知不覺語氣真係差o左o的.....
其實o係呢間公司~我自己做o既o野壓力不大,今日其實都整体係冇咩問題,都冇咩唔開心,冇咩壓力,
但呢件大家都做o左中間人o既角色,對一件唔係我o地!自己都可以話到事,但要盡力地傾掂,有咩都要問boss先得o既一件工作而都好煩...
事後,自己真係因為自己o既行為真係好唔開心,雖然放工後都打電話畀o個位同事講番頭先件事,雖然佢話大家都係做o野,don't worry
不過我個心都係un住un住.........
返到家原來今日有FNS都唔知~
原來今日o既FNS,5子唱迷宮love song時音效出現o左問題~
而5子都努力地當冇事發生過咁繼續笑笑地唱同跳~
無論係puzzle定係ok~
繼續地溫柔地冇聲都照唱~
繼續地冇事地唱~
5人就係咁~有咩事呢5個人未見過~5人一齊什麼都大丈夫~~
其實,真係,自己有時應該都要平心靜氣o的,有咩唔明就講都明,5子都做到o既,自己都可以做到,
幸好,呢間公司係真係好好,真係出到去其他公司,真係fire o左我都未定....
一個唔多料o既人對一個好有料o既人唔好語氣,一個只係出o左o黎做一年幾o野對一個出o左o黎做幾廿年o野唔好語氣
真係,我自己都唔可以再咁わがまま,有時唔係咩都唔知,"我唔知呀"呢個口頭蟬真係要介o左佢...
雖然今次係感覺好似走哂音o既情況,比平時更生演奏,但係,今次我比之前o既更鐘意睇
我更鐘意睇呢種現場唱o既感覺,更鐘意睇到佢o地努力o既樣.
應該係事後,or,事前,真係好好聽....


text:
尋晚留係office同d同學一齊傾功課,今個summer讀既係一係超難既科,比過往讀既都要難,係building technology,話就話係2字頭既course,但係我覺得比之前3字頭既course更難,考試既時候都唔知點算,究竟要請幾多日假溫書呢
自從上一個sem考完試之後,我就要開始過一d舉目無親既日子,所指既係我入到班房會遇到一批完全唔識既同學,不過今果sem都好d,有2個係識既,可以組成一group做功課,之後都唔知會點law
過去既兩年,一直都同一個識既勁人(佢目標係first hon)一齊讀,係佢既幫助之下,自己既成績都唔錯,都過左好多好難既科目,由於佢早我一年讀,再加上佢credit transfer得多過多,所以佢已經讀完,我就重有一年半先搞惦,而今個sem同我一齊讀既人亦都係讀多一年就搞惦,所以我之後既日子都會好難過,我入學既時候無同人夾住一齊報,加上又讀級咁讀,無按建議既sequence去讀,所以同我同一年入學既人真係唔識,呢個都係自己預左既情況,希望之後既年半可以順順利利,平安渡過,但係世事又豈會盡如人意,黎緊呢年半都係醒醒定定慢慢讀啦,希望可以識多幾個同學仔陪我讀完佢啦


text:
最近又開始籌備今年嘅學生音樂會,各學生反應不一,有非常期待,甚至練琴更落力嘅,又有啲懷住緊張又興奮嘅心情,通常都係呢兩個反應居多.
而今年有幾位比較細個嘅學生係第一次上台表演,佢地嘅反應就有啲唔同,其中一個一向對自己冇咩自信嘅小女孩連續兩個星期都堅決表示 “我唔表演",連媽咪都冇佢辦法,最後Daddy出馬即刻say yes,前世情人嘅威力真係好強大!
另外有一個幼稚園男生,媽咪表示佢太興奮,當日返去即刻打電話邀請晒所有朋友仔,連媽咪都制止唔到,佢嘅表現就好似自己開獨奏會咁..
以上反應都係能夠預算嘅,但有一個真係令我有啲"喜出望外",佢除左自己可以表演好開心之外,諗到一個更開心嘅idea,就係 — “Miss Yeung你表演我聽丫~" ...Well, Miss Yeung表示其實我每一堂都有表演你聽的 lol 真係每堂都會有類似充滿童真嘅對話
其實一場簡單嘅學生音樂會,對學生黎講已經係一個好好嘅推動力,為左演出,大多數會自發變得更積極練習,上課亦會更專心.而整個過程,由選曲到正式表演,都係一個絕佳嘅訓練同經驗,從中可以體驗到好多單單在課堂上未必能體會嘅事,而表演在某程度上對學生黎講會比考試或比賽所形成嘅壓力較少,對於心理質素嘅保持會較佳,尤其係現今讀書壓力都可以大到壓垮一個人嘅環境,更要小心為他們適當安排.


text:
唐吉訶德
《唐吉訶德》,或者譯成《吉訶德大人》(Don Quijote de la Mancha,原標題嘅原意係《從曼查來嘅騎士吉訶德大人》),係西班牙作家塞萬提斯向1605年同1615年分成兩部分出版嘅反騎士小說.故事背景係一個早就無騎士嘅年代,主角唐吉訶德幻想自己係個騎士,因而做出種種匪夷所思嘅行徑,卒之從夢幻入邊醒返.
文學評論家好多都話《唐吉訶德》係西方文學史上第一部現代小說,亦都係世界文學嘅瑰寶之一.呢部書原來係念著對嗰時好興嘅騎士文學進行反諷.然而弔詭嘅係,由於後來騎士小說逐漸銷聲匿跡,從文壇入邊消失,於是乎當初塞萬提斯諷刺騎士小說嘅呢個初衷,逐漸被後世讀者所淡忘;反而係後來由於美國嘅百老匯用《唐吉訶德》做藍本所改編嘅歌舞劇《夢幻騎士》(Man of La Mancha),重新塑造唐吉訶德「追夢者」呢個新形象,深入描寫佢對自己夢想不顧一切嘅勇往直前;同埋加入咗因為唐吉軻德嘅慇勤讚美,結果陰錯陽差意外改變咗女主角達辛妮亞(Dulcinea)嘅自信,卒之等佢跳脫一介村姑嘅命運,成為一個真正高貴淑女嘅橋段.於是乎,原來「唐吉訶德」由諷刺沈迷騎士小說,嘲諷嗰啲不自量力,脫離現實,自以為係一代大俠嘅呢類阿Q型人物,其象徵符號意義不知不覺逐漸轉化,而今經已多被用來指嗰啲勇敢堅持自己理想,敢於挑戰社會不合理現象,不顧眾人嘲笑仍然堅持一己信念嘅人物.
呢本書留低咗一句好有名嘅開場白:
創作背景[編輯]
《唐吉訶德》嘅產生係一個時代嘅產物.西班牙經過光復戰爭,顛覆同驅逐咗阿拉伯人嘅統治,完成咗國家嘅統一,同時又依靠其龐大嘅騎士隊伍,雄霸歐洲,遠征美洲,造就咗西班牙嘅「黃金世紀」.呢個時期,西班牙嘅文學亦都繁榮發展起身,田園小說,流浪漢小說,騎士文學同戲劇等各大流派爭奇鬥豔.騎士文學喺西班牙曾經風靡一時,各種作品層出不窮.別林科夫話「騎士小說表現出對個人人格嘅愛護同尊重,為壓迫者同被壓迫者犧牲全部力量甚至自己生命嘅勇敢精神,將女子作為愛同美向塵世嘅代表.」騎士文學對於衝破中世紀神學禁欲主義嘅束縛,對人性嘅解放具有極大嘅進步意義.之不過隨著後來封建經濟嘅解體同火槍火炮向軍事上邊嘅使用,騎士文化變得越來越不合時宜,十五世紀開始出現一批打家劫舍,殺人越貨嘅強盜騎士,騎士文學開始變得愈發庸俗化.塞萬提斯生活嗰時,西班牙重流行五六十部粗製濫造,荒謬愚昧嘅騎士小說,為咗呢件事,塞萬提斯決定創作《唐吉訶德》,「將騎士文學嘅地盤冚唪唥摧毀晒」,佢沿用騎士作為主角嘅寫作形式,講騎士制度,騎士精神漫畫化,其小說出版之後,西班牙嘅騎士小說亦都隨之崩潰.
主題[編輯]
《唐吉訶德》嘅作者喺序言入邊寫明「呢本書不過係對騎士文學嘅一種諷刺」,目的係為咗「將騎士文學嘅埞冚唪唥摧毀晒佢」.書入邊描繪咗西班牙向16世紀同埋17世紀嘅成個社會,公爵,公爵夫人,封建地主,和尚,牧師,士兵,手工藝人,牧羊人,農民,唔同社會階層嘅男人,女人各種各樣嘅人一共700幾個,尖銳無情噉批評咗嗰時西班牙嘅政治,法律,道德,宗教,文學,藝術同埋私有財產制度,小說亦都被譽為「行將滅亡嘅騎士階級嘅史詩,一本偉大嘅現實主義文學名著」.
內容情節[編輯]
成本書一共有兩部分,講咗唐吉訶德三次冒險.
第一次冒險[編輯]
第一部前半段嘅劇情.唐吉訶德一個人,無出過其家鄉拉·曼恰(la Mancha)地區,唔好彩整親,返咗屋企.屋企人將成屋騎士小說冚唪唥燒晒.
第二次冒險[編輯]
第一部後半段嘅劇情.佢搵到隔離嘅桑丘·潘沙做其侍從,重應承畀佢做總督.主僕兩個人偷偷出門,一路上做咗好多荒唐可笑嘅傻事,將風車當成巨人,將旅店睇成城堡,又將羊群當成敵人,重打倒差佬,放咗一班好惡嘅監犯,反而被監犯搶嘢,爭啲無命,被人用籠,牛車帶返屋企.
第三次冒險[編輯]
第二部嘅劇情.兩人經過薩拉戈薩(Zaragoza),重參加咗幾場當地辦嘅比武,被公爵夫婦請到城堡,桑丘正式做總督治理海島,實際上係公爵夫婦專登整蠱佢哋兩個.其隔離加拉斯果(Sansón Carrasco)先後扮成鏡子騎士,白月騎士,念著用騎士道嘅決鬥打敗唐吉訶德,打醒佢.唐吉訶德卒之被打敗,好抑鬱噉返到屋企,病咗,就快死嗰時卒之醒返,鬧騎士小說,話畀姪女知,想要繼承遺產就咪嫁畀騎士,甚至鍾意讀騎士小說嘅人.


text:
01 November 2011
蒲台島camp - Day 01
Day 01 - 29/10/11
好都年冇去過蒲台島,今次係camp,天氣非常好,由香港仔搭船到島已經係11點,一開始我地揀上路行,行左一大段樓梯先上到觀日亭,揹住野揀正午十二點先上頂都真係幾攪笑,上到去休息左陣行去巫氐鬼屋同棺材石,途中經過大石既斜路(上次我反方向上去,著錯衫著錯鞋行得好辛苦),見到香港四大毒草之一既羊角拗,生晒d毛出黎,真係唔講唔知咁毒
去到巫氐鬼屋冇咩點變,但我地又見到一條核突蟲,好肥而且尾有分叉,聽佢地講又係有毒,所以都唔敢行咁埋睇
之後番落去士多食lunch,中途係蒲台學校附近見到條大蛇,有兩米長,蛇身有前手臂咁粗,但應該冇毒既但就第一次見咁大條蛇,勁
去到番落妹記士多,食左個餐蛋麵同老闆娘吹左陣水就去仙人石附近紮營,因最後一班船係4點,所以d人走晒得番我地係果度,地方相當不錯,而且附近有舊大石可以當台用,非常好
影左陣相就攪營d野,發覺有人冇帶拖鞋,佢地就用草同薯片袋諗住紮對鞋,攪笑,不過原來d草紮埋真係幾舒服,可以用黎當枕頭都得
日落相當靚,可惜咸蛋王時間不多,到左夜晚我地打邊爐,野食預得岩岩好,途中聽到有人講野,以為係ii,但照過一輪後都冇野,就繼續食,食完野就訓係度睇星,星還算多,可惜唔多清而且燈塔加舂坎角既光都有影響,所以還未滿天都係(最多一次係東灣睇,真係滿天都係),另只係木星最近地球既一日,所以玉眼都見到佢,但就太遠影唔到
因今次早食飯,所以十一點就訓覺,我訓最出面個營,所以個十秒閃一野既燈塔瞪死我,而且半夜仲好大風,個營食晒風吹到澎澎聲,不過還算唔凍,可以接受
半夜3點起左次身去小便,個廁所位雖然隱閉但比個燈塔照住,好奇怪,半夜個天好似清左好多,而且舂坎角d燈熄左,所以我就訓左係舊大石度睇星,粒木星已經係頭頂但就開始多雲,睇左陣就番營訓了

Photo Link <<<<<<<<<
No comments:
Subscribe to: Post Comments (Atom)


text:
2015年4月29日 星期三
再hea遊曼谷之四日四夜不停食自由行 - Day 4 (22/3/2015)- Somerset lakepoint breakfast, siam square one center point, Baan Ying Cafe & Meal,sam yan market
因為最後兩晚book 到early bird promotion, 除價錢平d 外, 仲有免費早餐 (06:30-10:30). 約九點半, 我地就準備好落樓下食早餐
一見到block A 地下呢間餐廳 (garibaldis) 有breakfast coupon logo, 就好順利成章咁入咗去, 不過經staff 解釋, 原來住客可憑coupon 喺呢間餐廳食set menu breakfast 或者到 block B 地下另一間餐廳 ( cool chili) 揀buffet breakfast, 所以我地又行去cool chili 望下
行去cool chili 嘅中途先見到呢個牌
最後我地揀buffet
有沙侓菜同麵包
熟食唔太多選擇, 味道亦一般
refill 比較慢
食飽之後 , 就搭的士去siam 做spa
還記得一年前center point 仲喺siam square d 巷仔, 原來不久前已搬遷到呢個新商場 - siam square one
個商場都唔細, 所以都搵咗一陣
裝潢比舊店或silom分店靚同大
先奉上熱茶一杯, 之後就帶我地入房做massage, 因為我地今次4 個都係book thai massage, 所以可以一齊喺4人房做, 上網預先 book 仲有15 % off
舒服完之後就去附近嘅Baan Ying Cafe & Meal 食lunch
沿途見到呢間after you dessert cafe, 見網上評價不錯, 但係冇時間一試
見到Baan Ying Cafe & Meal 嘅外表, 初時有d 猶豫, 不過都入去試試
裝潢比較簡單
我地叫咗mocha 同coconut shake, 都唔錯, 我地今次醒, 叫咗少甜
生蝦刺身
芝士春卷
Deep Fried Pork with White Sesame
單骨雞亦
Noodle Salad
青咖哩薄餅
冬蔭公
估唔到款款食物都好好味, 份量細細, 可以叫多幾款, 價錢都唔貴, 食咗咁多嘢都只係大約1500 baht
食完lunch , 再去附近商場散下步同幫朋友買手信
之後係時間要準備下今晚嘅宵夜, 尋日老公行local market 行上隱, 今日又想去local market 買海鮮, 最後俾佢搵到呢個MRT sam yan 站附近嘅market, 因為唔太識路, 所以我地喺siam 打的過去, 老公仲好勁, 一邊開住google map, 一邊同司機研究點去
呢個market 比較local, 得好少人識講簡單英文, 面積比Or Tor Kor 細, 不過價錢平d
market 有賣蔬菜
同埋生果
因為泰國d 蓮霧真係好好味, 所以又買咗1 kg (最少要買1 kg )
再入d 見到急凍海鮮
再行入d, 終於見到游水海鮮
見到d 白蜆幾靚, 都係70 baht 1kg, 買咗1kg
d 花螺比尋日仲大隻, 有乒乓波咁大, 同埋好生猛, 650 baht 1 kg, 喺香港一定貴得多, 而且見d 當地人每次兩kg 咁買, 一定係好嘢, 所以即刻買咗1 kg 試下
仲有游水大頭蝦, 都係650 baht 1 kg, 見到好生猛, 買咗8 大隻都係600 g
呢8 大隻都只係390 baht, 真係抵
因為呢檔冇活蟹買, 所以我地再周圍行下, 終於見到呢檔有得賣
左面係肉蟹, 右面係膏蟹, 肉蟹1 kg 都係950 baht, 比尋日Or Tor Kor 平一半, 買兩隻又肥又大嘅肉蟹都只係1 kg
最初我地只諗住買兩隻肉蟹, 不過婆婆不斷推介膏蟹, 見佢咁有誠意, 而且都係750 baht 1kg, 我地就買咗一細隻試下, 一隻二百多gram, 大約150 baht, 唔好講爆唔爆膏先, 單係hkd 36 一隻膏蟹就已經夠抵
配海鮮嘅醬汁一樣咁重要, 得知樓上有food court, 即刻上去搵下有冇得賣先.
見到一檔有類似嘅現成醬汁, 即刻問檔口妹妹可唔可以買, 初時妹妹話唔收錢, 不過突然有另一個妹妹殺出來話一袋20 baht, 不過當我比20 baht 佢時, 佢又唔敢收, 真係可愛
之後又再喺另一檔用10 baht買多個差唔多嘅醬汁做後備, 就搭的士返酒店處理好d 海鮮
d 花螺真係好似乒乓波咁大
今晚我地4個人豐富嘅宵夜
見時間尚早, 落去游下水先
呢間酒店地點雖然方便, 不過水壓同熱水供應係個大問題, 所以我地要分開兩個人喺泳池嘅更衣室沖涼, 另外兩個就喺房間輪流沖
咁啱老公有同事到曼谷出trip, 所以今晚同佢地去食地道泰菜
呢間餐廳位於MRT phanon yothin exit 4 出口轉左就見到, 味道唔錯又平, 8 個人只食咗1800 baht (已加半打大啤同幾罐汽水, 可惜餐廳冇冷氣
返到酒店 hea 一陣, 執下行李, 又係宵夜時間
前面兩隻係肉蟹, 後面細d 嘅係膏蟹
唔怪得婆婆咁努力sell 我地, 原來隻膏蟹真係爆蟹, hkd 36 真係超值
再來好似乒乓波咁大嘅花螺, 唔好以為得個大字, 其實又甜又爽口
大頭蝦真係又大隻又彈牙, 我食一隻就ko 咗, 俾老公finish另一隻
今晚係喺泰國嘅last night, 所以玩得夜d, 鋤D鋤到差唔多5 點先訓覺
訂閱: 張貼留言 (Atom)


text:
2016/01/22
士多啤梨開心摘
2015/12/27
一到12月天氣轉涼後就諗起, 又係摘士多啤梨既季節開鑼了! 今日天氣真係麻麻地天陰陰, 唔知係咪呢個原因所以今日場內真係好少, 上次嚟錦田鄉村俱樂部時真係人山人海架, 今日就得小貓三四隻, 初時仲以為俱樂部今天休息添呀.
場內既士多啤梨好多都仲係細細粒, 我地就主要摘韓國種既士多啤梨, 雖然士多啤梨細細粒, 但係都好香甜呢.
今次摘士多啤梨有朋友仔Oswin BB相伴, 陶寶B都不知幾開心呀, 陶寶B仲好似大哥哥不斷教人地點去摘添.
上年嚟摘士多啤梨時, 陶寶B都仲係一舊雲, 未係好識自己主動去摘, 今次就完全唔同啦, 如果唔係叫住佢, 佢會係又摘唔係又摘呀.
不過教咗佢點樣揀後, 起碼唔會摘啲爛既士多啤梨先, 短短半小時都已經摘咗唔少了. 其實今次啲士多啤梨細細粒都有好處架, 因為啲士多啤梨要成$100/LBS, 陶寶B摘咁多, 如果粒粒都大大粒的話, 埋單時就肉都赤埋都似呀.
除了有士多啤梨摘之外, 一片大草地上最好就係由得小朋友Free play架啦, 小朋友見到Bubble就會起勢去跑去追, 呢個應該係小朋友既天性呢.
當然嚟得錦田鄉村俱樂部就當然唔會淨係摘士多啤梨啦, 場內既極度老翻機動遊戲都要玩架. 雖然啲公仔既樣就係樣衰啲同老翻一啲, 但係小朋友都一樣玩得咁開心.
本來今日一心嚟玩碰碰車架, 但係點知開始落雨, 咁就唯有玩砵砵車啦, 陶寶B係場內風馳電掣, 以為自己好快好勁, 查實就係慢速車車一架, 哈哈哈!
唔經唔覺就玩咗幾個鍾啦, 下次2月時要再嚟過, 希望到時啲士多啤梨可以大大粒啦.
Subscribe to: Post Comments (Atom)


text:
今日年三十 又再喺度同大家拜個早年先
祝大家身體健康 心想事成
要嗰樣得嗰樣 各位媽媽青春常駐
而各位baby呢 活活潑潑 日日都聽話 冇病冇痛
今日mami有d作感冒呀 好彩食左幸福xx素 訓左一陣 好返晒
幾驚喺大年初一之前病呀 冇得玩嘛 今年係titi第一年逗利是哩
放大假 我地一家三口 好似有共識咁訓到十點幾 之後食奶 早餐
食飽飽 mami就拎titi姨婆送嘅拜年衫仔出嚟 titi著左 都幾好睇喎
多謝晒姨婆呀!!!
跟住一齊睇電視 ti爸買左外賣lunch返嚟 食完就揸車去太古城lu
今年太古城嘅佈置都算合格 但唯一要彈嘅地方係d桃花未開呀
變左好似擺左幾查枯枝喺度咁 完全冇美態哩
去埋吉吉島 mami發覺自己買野比titi嘅心癮少左呀
見到d衫想買 但後嚟都冇件事 好快就離開baby部咯
離開太古城 返到屋企 mami同ti爸就兩個人食一隻雞 食得好開心
好搞笑嘅一餐 雖然得雞同麵 但好似自己三個做緊圑年咁
再一次覺得有呢個家 很溫馨
吃完晚餐 titi同ti爸一齊幫手封利是呀 真係好封得特別開心
今年mami仲特登整左titi張相嘅利是後面 等於titi同人拜年咯
但你睇下titi嗰樣 完全唔興奮呀 可能仲未知錢錢嘅用途卦
mami第一年給諾兒的利是
小女兒快高長大啊
突然覺得自己有點幸福
感謝主給我很好的兩個家
多謝ti公 ti婆 yee 給我第一個完美的家
多謝老公 多謝titi 給我第二個完美的家


text:
( 8-JAN-2013 TUE )
今朝 7 點 45 分起身 搞掂哂仲可以同里奧大人一齊出門口 陪佢買埋麵包 佢次次拎散銀比錢嘅時候 佢都會比好多散銀比我 話唔想散銀包脹卜卜同埋好重 咁我都好樂意要嘅 ~
唔想飲咖啡 去番之前另一間飲拉茶 再食埋奶油脆脆豬 其實之前佢整得唔好食 一 d 都唔脆 所以我叫佢整脆 d 真係好味好多呢 但頭先一入去見到老闆兩公婆 好在佢見唔到我啫 因為我之後可能會轉呢間食早餐嘛 佢地次次食完 差唔多 8 點 40 分就走 咁我即係要早小小番到菇場呢 ~
菇場靜 lu 無咩嘢做 所以執下嘢 做電腦 filing 咁囉 坐喺度唔郁 感覺好悶咁 ~
又食 lunch box 喇 呢排無咩胃口 食飯好似誓願咁 次次 1 點幾先食完 第時煮飯都係煮小 d 真係好唔想帶 lunch box 呢 同埋之前買咗一大盒麥片仲未開 係時候都要食喇 唔想過期呀 ~
放工即走喇 番到屋企即煮晚餐 搞掂哂就食埋 d 冷飯 食一半先 留番一陣再食 因為趕住出去德福睇旅行資料呢 ~
里奧大人 7 點放工 我就去咗旅行社攞定 d 資料睇 咁里奧大人一到就可以講比佢聽 不過真係好鬼貴 每人附加費都要起碼加 $2000 之後再入去旅行社問資料 佢地收工喇 我地都唔阻人呢 攞 d 資料番屋企慢慢再研究 ~
番到屋企就即開飯喇 我就食埋果一半 里奧大人奇怪點解我食飯 我話依家唔會浪費 同埋我今晚就咁食炒什菜加飯 好健康添呀 ~
是日懶餐 - 蕃茄火腿腸仔意粉 + Sambal 炒椰菜
蕃茄火腿腸仔意粉 - 為咗清埋半罐茄膏同半包火腿 所以就煮呢個意粉 比着以前我真係會掉 依家唔會喇 唔再比自己任何藉口唔煮架喇 ~
Sambal 炒椰菜 - 尋晚明明記得今晚炒埋半個椰菜 點知煮完意粉 再開雪柜先醒起有椰菜 所以求其用 Sambal 醬炒啦 頭先又明明浸咗碗什豆煮意粉 不過唔喺擺喺自己附近 所以唔記得咗佢 但浸咗無理由又放番冰格嘛 所以加埋黎炒呢 ~
食完飯就開機洗衫 洗埋碗就熨衫 今晚出一出去 樣樣都遲咗做 不過又唔想留番聽晚做 我都係鍾意咩都快快手手搞掂佢呢 ~


text:
皮蛋酸薑
美極煎海蝦
咖哩魚蛋魷魚
生菜螺片
叉燒 / 豬腳仔
Bihun Goreng 炒飯
雪耳紅蘿蔔雞湯
糖不甩
( 5-FEB-2013 TUE )
春天一到 潮潮濕濕咁 又要長開抽濕機喇 但唔記得擺 d 花入廁所 所以 " 我抽到花兒也謝了 " ~
早餐又係奶油脆脆豬 + 拉茶 呢間餐廳最吸引係坐得好舒服 真係可以靜靜地睇報紙呢 ~
忙到 10 點就 hea 過喇 執下嘢 其實無咩好執 因為我張枱好整齊 有 d 同事張枱好似打仗咁 d 紙係黃架 即係好舊 同埋其實搵嘢都唔方便啦 做咩唔執到整整齊齊喎 亂七八糟真係好難頂 ~
無啦啦好餓 所以出去食牛丸米 食完行到 1 點 20 分就番菇場喇 出面好鬼熱呀 ~
媽咪煲咗雪耳湯 家姐又買咗生果比媽咪 所以叫工人黎交收 咁就最好啦 我晏晝同佢講 今晚會整團年飯 之後家姐就話黎我屋企食飯喇 所以我放工即走 要趕去街市買餸 因為我今晚要整 6 樣嘢呀 ~
番到屋企即入廚房打仗 家姐 7 點到 叫佢食薯片打機等開飯啦 里奧大人打黎 我叫家姐聽添呀 佢同里奧大人講我煮 6 樣嘢 里奧大人以為講笑 之後佢 8 點半先番到屋企 見我仲煮緊 就知我堅料啦 嘩哈 不過我要佢地再煮多 15 分鐘先食得呀 我第一次由 6 點 15 分煮到 8 點 45 分呢 ~
是日晚餐 - 八星報喜團年飯
皮蛋酸薑 - 家姐鍾意食 所以就整喇 ~
美極煎海蝦 - 第一次買海蝦 $64 / 斤 我唔識睇靚唔靚 佢比咩就咩囉 好感恩只係得 3 隻霉咋 今次 d 蝦都幾大隻 我要分 2 次煎 好在用美極煎咋 唔駛教汁嘛 里奧大人同家姐話最好食係呢樣餸 我好開心呀 ~
咖哩魚蛋魷魚 - 又係家姐鍾意食 所以買咗半斤魚蛋 ( $10 ) + 魷魚 ( $14 ) 估唔到魷魚咁鬼貴 今次用蒜頭同乾蔥頭起鑊 再用咗 3 湯匙利川沙爹醬 + 2 隻指天椒 家姐話我煮得好味過佢工人添呀 ~
生菜螺片 - $10 有 2 個生菜 再加罐 " 金御膳 " 鮑汁螺片 螺片完全唔掂 下次都係買番 " 海明珠 " 好 d ~
叉燒 / 豬腳仔 - 媽咪買架 因為知家姐鍾意食叉燒 ~
Bihun Goreng 炒飯 - 家姐話個炒飯好香 以為我用咩嘢炒 其實我用馬來西亞買嘅醬汁咋 不過唔好問我係咩醬 我話唔識 ~
雪耳紅蘿蔔雞湯 - 媽咪煲架 比我地大家一齊飲 如果媽咪無煲湯 我仲諗住滾芫茜皮蛋魚片湯架 依家慳唔小時間呀 ~
糖不甩 - 跟食譜整 人地搓 20 粒 我搓咗 25 粒 5 粒唔係差好遠 但當大家超級飽嘅時候 每人食多1 粒真係好難頂 我唔太鍾意食椰絲 所以就咁用花生 + 白芝麻 + 糖 用片糖 + 薑煲滾 嘩 口感好煙韌呀 雖然唔難整 但我都好有滿足感架 不過最搞笑係 食剩 10 粒嘅時候 個個靜哂 因為真係幾滯下 要深呼吸先可以再食囉 ~
今晚 8 點 45 分開飯 食到 10 點幾呀 無計啦 食完飯 我洗埋碗先煮糖不甩嘛 家姐食完抖陣 捧住個大肚腩走 lu ~
我就再執下嘢 掃下地 之後就沖涼 再做埋按摩 11 點 15 分就瞓喇 ~點 15 分就瞓喇 ~


text:
我特登拻咗塊紙黎影相 其他無拻架 食嘅時候 里奧大人一路拻張紙 一路細細聲陰陰咀帶點無奈咁笑話 "原來只係拻黎影相" 哎呀 佢梗以為我咁細心拻哂啦 咪咁天真咁傻啦
( 18-apr-2010 sun )
呢朝瞓到 11 點先起身 好在依家 11 點半前仲有早餐食 如果唔係就應該要自己煮 lu ~
最慘係坐又痛 郁下又好 d 郁得耐又痛 坐下又好 d 所以我做小小家務又抖下 再等食 tea ~
( 我嘅熱狗 - 最鍾意 d 醬同埋烘過嘅包包 )
( 里奧大人嘅迷你叉燒飯 - 我第一個反應係 O 咀呀 問佢好耐無食飯咩 之後諗諗下我話又真係幾耐無煮飯嘅 但平時我煮飯佢又話想食麵 咁點先 真係丫 )
難得假期 咁啱 Jusco 又做 9 折 所以去買梳化 折完再折平咗差唔多 $600 真係好抵 唔好講笑 買嘢果陣真係乜痛都唔覺咁架喎 同埋里奧大人唔知係咪知我唔舒服 我買乜都話好喎 平時我買薄荷朱古力雪糕 佢會話想增肥呀 但今次買兩盒雪糕平好多 所以我叫佢買自己鍾意果 d 佢話不如買薄荷朱古力啦 妳鍾意食嘛 我都食嘅 ( 平時佢唔食架 ) 所以有時自己病下都唔錯 可以對佢任魚任肉 平時咁樣好難喇 ~
唉 咁樣痛唔係辦法 所以去睇中醫 順便調理個身體 醫師話唔好睇我身體咁咩呀 ( 指肥呀 大食夾無力果隻呀 但佢唔好意思講 ) 其實個身體係好弱又貧血喎 開咗兩劑藥 順便叫埋里奧大人又睇 又係開兩劑 最正係幫妳煎藥 仲唔收錢喎 好多都收 $10 架 我好怕煲中藥 又要睇火 又成屋都中藥味 最慘係好貴煤氣費嘛 哎 希望醫師有料到啦 ~
呢晚唔煮啦 企都辛苦呀 所以買 Jusco 嘅壽司算喇 食完再叫里奧大人去攞中藥番黎飲 唔駛出街最好啦 ~


text:
沙律汁天婦羅雞球飯套餐
好有驚喜 因為 d 雞球好入味 正呀
薯仔沙律 - 太飽了 比里奧大人食
壽司 / 天婦羅烏冬定食
壽司好新鮮
好味呀 同埋唔會好油
我鍾意食呢 d 酸酸地嘅牛蒡 因為食完飯好鬼飽 食埋 d 酸嘢會消滯好多呢
三文魚腩壽司 - 好新鮮呀又
( 28-JAN-2014 TUE )
又好似暖番 d 咁 我終於可以着喺泰國買嘅褸 實在太神奇喇 泰國咁熱嘅地方買褸 講出黎 d 人都好大反應問我係咪買冬天褸 ?! 搞笑 ~
間唔中都會試下里奧大人聽唔聽我講嘢 咁我 jel 頭嘅時候 我話我好滿意今次嘅電髮 散發女人味之餘 又帶點少女情懷 ( 講完我都想嘔 哈哈 ) 之後條友呢 笑住做葫蘆嘅手勢 葫蘆只係曲一次 佢就曲幾次 即係話我 d 肉一節節呢 又話做親呢個手勢都好攰喎 之後又話郵筒同米芝蓮係我嘅戰友 呵呵 我話見你笑得咁開心 我真係唔捨得瘦呢 嘩哈哈 ~
今朝食芝腿治烘底 呢期嘅麵包烘得唔錯 希望之後都係咁啦 ~
菇場唔忙喇 可以做下自己嘢 lu ~
晏晝有 lunch box + 肉汁 所以係好鬼飽呢 ~
今晚去鰂魚涌睇中醫 不過唔叫家姐陪啦 佢又唔同我一齊食飯 所以唔想佢陪我 咁佢可以早 d 番屋企食飯呢 ~
感恩去到有得睇 差唔多 6 點 45 分就睇完 我搭地鐵番九龍灣 點知掛住同 frd 傾計 去咗北角 之後又要番轉頭去番鰂魚涌 唉 d 藥又重喎 勁辛苦 ~
今晚同里奧大人食團年飯 所以我要食定食 哈哈 去到要等位 感恩等咗 5 分鐘就有位呀 ~
佢 7 點半到 未到已經打黎叫我叫定壽司佢食 成日都係咁 大佬 我都啱啱坐低咋 ~
食完就去許留山食龜苓膏 話驚熱氣喎 ~
番到屋企即煲中藥同開機洗衫 之後就沖涼喇 實在太飽 所以熨 2 機衫當做運動 ~
之前行年宵買架 一個自己 一個媽咪比媽咪
今晚 11 點幾瞓 呢排瞓得都唔係咁好 可能成日食熱氣嘢呀 哈 ~


text:
老鬼給藝術新人嘅一點小叮嚀
開學之前嘅周末, 2015新藝潮—國際藝術學院新進博覽假澳門威尼斯人開鑼,同時亦公佈2015新藝潮國際藝術家獎花落誰家.
點知開波無耐,就見到不少行家不約而同起Facebook對今次展覽大媽特媽,除轉發蘋果動新聞有關展覽嘅報導之外,全部都係對今次展覽嘅負面批評:中伏,捃學生笨,歛財,食水深,甚至有前輩提議杯葛展覽.
聽有行家講,起大會公佈入圍名單之後,有人唔去參展,所以大會call咗班後備參展,但係參賽者言輕連做後備都無份.
身邊嘅生意佬見小朋友扁嘴,就安慰話很大可能因為交嘅作品唔屬於主流媒介,班評審未必受落.其實老闆一早起交參賽資料有言在先,入到圍都唔好 (甚至有衝動想唔畀我) 去澳門參展.
主要係大會參賽規則講明,參展人要起參展期間全程起會場,即係變相畀大會要求留起澳門三日,如果要訂酒店,因為仲係暑假,埋單隨時要幾千港紙,除非參展人住青年旅舍,或者佢係澳門人有自己屋企,或者佢係香港人可以即日來回.加埋大會要求參展人擺低嘅參展按金 $700美金 (即係$5460港紙),淨係呢兩項已經可以成萬港紙,賣咗件作品又要同大會五五分帳,最後都未必圍到皮.
原來條數仲未計完,起Facebook有入圍嘅行家表示,話大會要參展人要用指定物流公司,用自己嘅係會畀人鬧,當然大會物流係會向參展人收錢嘅,可能係主場威尼斯人定嘅規矩,故此唔少參展人都係自己帶作品坐船過大海.但係有參展人嘅作品畀大會嘅公司整爛無得賠.另外,參展空間加埋三塊3×3白展板,兩支射燈,一張枱,一張櫈係免費畀參展人嘅,要多張枱多張櫈打多支燈咩,有張清單遂樣計,平過Art Basel喇,好彩有參展人都識自己帶架生.
今次呢個起零贊助的情況下耗資三百萬籌辦,讓藝術家可免費踏上博覽會舞台「新藝潮——國際藝術學院新進博覽」,大會曾經extend個截止日期等埋畢業生擺完畢業展,畀藝術家自己獨立參展,唔駛受於畫廊 (但有行家質疑大會繞過捃到畫廊水準作品參展),聽落出心係唔錯.
本來公關公司攪藝術展覽唔係錯,重點係,呢個藝術展覽唔同一般 TDC,Global Source攪嘅博覽會,仲要今次打正旗號幫新晉藝術家 (英文所謂 emerging artist) 或者畢業生增加曝光,但係今次參展嘅係藝術新人唔係賺錢嘅商業畫廊.最為行家垢病嘅係,空間係免費,之後嘅費用全部係好多新人係無預到或者無法支付,同埋作品收入要對分,令不少前輩質疑大會嘅用心.
雖則Las Vegas唔少賭場都有藝術展,可惜起澳門未成氣候,有參展人話個場除咗一班大粒佬同傳媒大駕光臨嘅時間之外,會場好僻好靜,難怪好多後生參展人覺得中哂伏,個嘴仲扁過言輕.
講咗咁多,都係想講,各位讀藝術嘅同學,以下嘅話會有機會畀你班老師話薇言輕誤人子弟:
除非同學你好好好肯定畢業之後唔起藝術圈工作,或者肯定自己去日校 (唔包括高等院校) 教書,或者屋企可以養起你過世,否則請你抽時間行出去了解商業運作,至少都了解一下商業藝術市場,尤其是Art Dealer,策展人同其他商家點用藝術賺錢,所以去大場做義工,記住學識做導賞識到人之外,仲有其他嘢學,至少你要知道大場點賺錢.
藝術老師攪career talk 除咗教學生點樣考MFA,都應該教埋點樣計數做商業展覽,點樣分辦藝術奸商,否則你個學生傻更更畀畫廊簽咗終身環球代理合約,到時就真係誤人子弟,除非老師都係同奸商一齊作共業.呢一點,薇言輕唔係第一個講.同埋同學要學識一啲法律知識,例如代理合約,版權,肖像權,保險等等等等.
同學要學識計數,因為你返緊學都已經燒緊銀紙,寫proposal嘅budget;再要學埋向財團或者基金會sell 橋,知道近幾年已經有老師教呢兩項.個人嚟講,學識交功課或者造作品嘅成本同埋學識理財幫自己儲錢傍身.就算他日捃人做都好,至少你都要有概念.
利申一下,其實老闆同言輕本來一早度咗期去澳門見識新藝潮2015,最後因為突然有家事去唔成.以上隔岸觀火嘅話,皆因老中青行家對呢個展覽嘅激烈討論有感而發,有感而發嘅唔止言輕一個,仲有文藝朋友幾個.
各位同學,好好享受讀大學嘅日子,珍惜大學生嘅身份.呢段日子可能係你人生最幸福嘅日子(之一),雖然要小心有人用呢個身份嚟捃你笨,但係趁做學生嘅時候把握到機會,他日成就可以同其他同學好唔同.
薇言輕


text:
Photo of the day
玩完冰河湖已經晚上七點了, 四周環境開始有煙霞出沒.
今晚玩得咁盡興, 大家決定休息一晚唔煮飯, 去食返個龍蝦餐先. 去到冰島都改唔到我呢個搵好0野食既習慣
出發前上網search過那裡吃龍蝦餐最好味, 知道有兩間吃龍蝦餐比較出名既都係Höfn, 我都唔理要揸幾耐車, 總之要去試下啦!! Höfn係冰島係一個出名既龍蝦小鎮, 除了Kaffi Hornið
以外, 仲有一間 Humarhofnin
都好出名. 由冰河湖揸車去Höfn大約一個小時. 去到已經天黑啦!! 加上大家都肚餓, 所以去了較為就腳既Kaffi Hornið.
來到剛好是1945, 去到餐廳經已滿座. 好好彩我地都係等左5分鐘就位啦!! 估唔到係冰島, 夜生活唔多既地方, 最見得多人既地方就係龍蝦餐廳啦!! 一坐低Waiter問我地飲咩. 既然今日超額完成, 當然大家要啤一啤!! 每人點了枝Beer. 之後睇睇餐牌, 大家點菜都以龍蝦為主. 餐廳內有提供免費Wifi, 不過只限30分鐘.
Kaffi Hornið 內提供既Beer都有幾款, 我地大家點左唔同款試, 味道都唔錯呵.
飲左一陣, 主菜還未到呢!! 其實係冰島食飯, 真係要比少少耐性. 上菜既速度呢, 就真係慢過
. 好彩有免費Wifi打發下時間, 仲可以打下卡同親愛既朋友傾下計呢!! 主菜終於上枱啦!! 先到的是烤小龍蝦, 配有麵包及蔬菜. 一碟烤龍蝦有十多隻, 雖然小龍蝦也算新鮮, 但味道唔太突出. 跟我地前晚吃既小龍蝦類同, 不過呢個係烤囉.
另外我地想吃羊. 反而呢個有點驚喜, 味道唔錯, 肉質鮮嫩.
既然來到 Höfn這個出名既海鮮小鎮, 大家也想吃魚. 呢個算唔錯, 不過份量比較小.
最估唔到既龍蝦湯, 竟然變左後上
. 呢個湯份量就真係超大, 又係附上麵包. 湯的確有點鹹 (冰島的湯都很鹹), 龍蝦味道尚算濃郁. 加埋麵包吃會比較好. 我飲完碗湯已經飽哂!!
埋單大約28000 ISK, 大約HK$1700多4個人. 以冰島既物價指數來講, 呢餐唔算貴啦!! 食飽後, 我要揸兩個小時車去今晚既住宿. 點解會揀住咁遠呢?? 有兩個大原因. 第一唔想明天揸車太辛苦, 寧願今晚揸左一半路程, 明天去米湖那段車程可以短D. 第二個原因係我要避行939呢條公路 (即下圖左邊紅圈位置), 而我今晚既住宿係Ring Road一號公路上, 唔會怕天黑被GPS帶左入去行939. 939公路有好多人都講過佢係有幾超難度, 唔只路窄, 而且路全是山崖邊. 行行下想調頭都唔駛點諗啦!! 如果唔好天, 危險指數也會相計提升. 聽完都驚, 何妨我更要摸黑駕駛呢!!
食完飯再開車趕路, 加上晚上係冰島開車, 係直路還好. 如果睇返上面張圖, 就知呢兩個鐘頭車程全部都係九曲十三彎. 開車最怕呢D. 呢段路係日頭開, 應該好靚!! 而我係夜晚開車, 整段路沒有街燈, 車又唔多架既情況下, 真係揸到人都顛. 一路上只係不停聽到海浪聲, 係全黑既環境下, 車上既乘客全部也進入半夢半醒狀態. 我有兩次仲見到白狐狸閃過馬路, 真係被佢地嚇親. 所以建議係冰島晚上開車要份外小心.
好好彩, 順利於夜晚10:45到達Berunes Hostel
. Hostel 主人很好, 見我地有車停於門口, 便第一時間出來接待我地. 因為已經夜深, 進入房間內也要保持安靜. 太夜到達既關係, 我地快快沖埋涼就休息啦!! 我實在太倦, 連呢度有幾靚都睇唔到. 所以係網上找到呢張相.
第二日起身, 大家係廚房內預備早餐, 我地一面嘆早餐, 一面望住出面咁靚既海景. 如果昨晚早點到就好啦!! 可以係出面海邊行下影下相. 最可惡那個龍蝦餐快食也要吃上一個半鐘
. 搞到今早起身大家都有點疲累.
離開前, 我地見到Hostel外好靚, 仲見到好出名既金字塔神山, 快快停低車影相.
要叫到金字塔神山也要講彩數, 天氣唔好, 點望都見唔到座山.
一大舊污雲又飄到啦!! 襯天色還好, 繼續開車北上.
由Djupivogur開車到Egilsstadir, 沿路好靚, 特別係呢段山路.
見到呢段山路, 便開始向北駛向Egilsstadir. 我地會於Egilsstadir作中途站休息. 呢段路依然係一號公路, 不過路面上全是沙石路.
從山上高處望返落去平原, 超靚呀!!
雖然冇避車處, 見到咁靚又冇車駛過, 大家都落哂車影相. 吉少仲係度做唔高難度既Yoga呢!!
路上咁荒涼, 我地又見到羊經過, 有隻仲落埋水. 估唔到呢隻羊仲識望鏡頭, 哈哈!!
行程
規劃可以 睇多d.


text:
我地 準時 5:00 去到, 但上一批客人未得, 咁我地等左幾分鐘啦, 坐低後 BA 首先幫我修眉 (原來仲包埋修眉, 真係唔知), 跟住 BA問我想學咩化妝, 我話普通自然既返工妝, 想學下點打陰影修面型, 因為我好包包面, 咁 BA 就幫我卸妝, 搽護膚品, 然後就開始化啦, 佢每用一款產品都介紹下, 全程都只係佢講我聽, 其實都唔似係化妝班, 只係一個免費修眉化妝服務, 都學唔到 D 乜, 第二日我都唔記得佢點化, 自己化唔返啦, 但 BA 化得幾好, 我個 FD 話化到對眼大左, 精靈左好多喎.
但我個 FD 就慘啦, 我地係分開上, 一對一既, 佢俾個 BA 勁踩, 跟住好快手幫佢化妝, 我搽 skincare 上 makeup base 佢已經化完啦, 但化得唔靚囉, 我個 FD 個樣唔差, 五官都好靚, 眼大大咁, 其實淡妝遮左 D 毛孔, tone 返個面色已經好靚, 但 BA 幫佢化得個妝太濃啦, 好多顏色, 但個底妝化得好差, 毛孔,印同黑眼圈都遮唔到, 到走果時已經現眼紋添, 我覺得佢平時自己化得仲靚!!!
個 course 原本係 60mins 既, 我個 FD 30mins 已經搞掂晒, 跟住俾個 BA 狂 sell, 我化完妝見佢差唔多俾錢, 買左成千蚊野喎, 個 BA 又話有野送, 呢樣果樣咁, 跟住我叫佢唔好買咁多啦, 佢本身對 shu 既 skincare 又麻麻喎, 但個 BA 淨係 sell 佢 skincare, 最後佢都買左 $8xx, 做左 member, BA 都係送左套 gift 俾佢, 原本話要買滿唔知幾多錢先有, 點知佢買唔夠都係送, 我覺得果份係 welcome gift, 個 BA 呃佢囉, 而我就只係買左 brush cleanser, 啡色 blush 用黎做陰影, 另外買左個 brush cleanser 同 blush 送俾另一個 FD, BA 送左美白 line 既 toner, essence, lotion, cream 既 sample 俾我地.
BA 幫我寫底用過既產品同化妝掃, 佢問我需唔需要寫, 問我記唔記得用過 D 咩, 我話緊係唔記得架, 咁多色號邊記得咁多呀, 佢先肯寫咋.
總 括黎講, 我同個 FD 都好唔滿意今次既化妝班, 仲以為係 BA 教, 我地自己化, 因為完全學唔到野, 仲洗左好多錢, 仲有唔知係 SHU 既工具唔乾淨, 定係 D 產品唔啱我地用, 我地到夜晚已經出左 D 瘡仔, 有白色膿果 D 喎, 但我地本身係好少生暗瘡既人, 我個 FD 試左個 Massage Cream, 同送既美白 Paper Mask, 都話無乜用, 仲話支 Massage Cream 得半支, 個樽大, 但容量好少, 佢話今年內唔會再入 SHU, haha.


text:
2013年12月27日 星期五
嘉華大酒樓 @ 官塘 ( 27-DEC-2013 )
紅燒斑腩煲
柱候牛腩煲
燒味雙拚盤 ( 油雞 / 叉燒 )
臘味粒扒時菜
鮑參燴肚翅
時令生果
( 27-DEC-2013 FRI )
今個星期真係唔錯 放兩日番兩日 今日番工仲係星期五添 所以有 d 星期六唔駛番嘅 都會請埋假 連放幾日假真係好鬼開心呢 ~
早餐食腿蛋治 今次烘得好靚仔呀 ~
菇場靜啦 加埋又有幾個同事請假 所以更加靜 ~
Lunch 同 8 卦出去食 食完再行一田 因為我真係超級勁飽 ~
我嘅咖哩牛肉飯
8 卦嘅土魷馬蹄蒸肉餅
唉 飯氣攻心 超勁想瞓呀 晏晝真係唔可以食咁飽 ~
放工番媽咪屋企坐陣 之後再去酒樓 家姐 7 點就到喇 可以開餐 lu ~
食到 8 點幾就番媽咪屋企 拎湯拎生果拎牛扒 之前同媽咪講話里奧大人鍾意食皇帝蕉 所以媽咪就買比佢 所以我話佢一定要錫媽咪呀 哈哈 ~
同家姐 8 點 45 分走喇 里奧大人就慘啦 雖然唔駛上大陸 但差唔多 9 點半先放工呀 ~
我番到屋企就即沖涼 之後都唔想開電視睇 所以就打機喇 ~
無啦啦鬧鐘壞咗 真係最鬼驚 所以即打比里奧大人 叫佢 set 佢電話鬧鐘 我自己又 set 埋電話鬧鐘 妳知啦 依家凍凍地好好瞓家嘛 聽唔到鬧鐘響就出事架喇 所以要雙重保障 哈哈 ~
里奧大人食埋嘢先番屋企 番到黎都 10 點半 又陪下佢咁 又 12 點先瞓 ~
2013年12月26日 星期四
大快活 @ 九龍灣 ( 26-DEC-2013 )
穀飼肥牛 ( 沙爹湯底 )
好似已經淥熟咁 因為好林 @@
鐵板牛扒 + 司華力腸 ( 黑椒汁 )
( 26-DEC-2013 THU )
今朝 9 點醒咗喇 諗住再瞓 不過懶床 15 分鐘都瞓唔到 正想出廳睇雜誌之際 咁啱里奧大人都醒咗去廁所 之後佢話都醒咗唔瞓 lu 我一睇就知佢實唔會再瞓啦 有心事嘛 因為部機頂盒用唔到 佢梗係想快快去整啦 ~
去太興食早餐 估唔到要等位 感恩等咗 5 分鐘左右就有位 因為諗住走架喇 企喺街等位好凍呀 ~
番到屋企抖陣就沖涼 因為里奧大人要買手機 所以 11 點就出門口喇 ~
今次里奧大人終於買 Samsung Note 3 無計啦 佢之前 download d 歌無哂呀 同埋部 iphone 間唔中又 shot shot 地 所以要換機 影相顏色唔靚都要接受架喇 哈 ~
依家加 $699 有部 Samsung Tab 7 里奧大人話好抵喎 因為出面買要千幾蚊 所以佢買黎送比家姐呀 ~
搞到 12 點半 企到腳都軟埋 之後又去深水埗喇 ~
尋日買個機頂盒要 $689 咁里奧大人番到屋企上網睇 標價係 $499 咋 咁去番間舖整機嘅時候 咁啱有個男仔買同一部機頂盒 佢買 $499 咋 頂 咁里奧大人問番職員 佢話個男仔買埋個 mon 根本講大話啦 個男仔明明只係話買機頂盒 之後佢又話買之前可以講價 嘥氣啦 所以里奧大人當面講話佢地根本唔老實囉 ~
不過我同里奧大人講算啦 我地唔上網睇就唔知原來只係 $499 唔好比負能量影響我地呢 ~
再幫晴晴買埋 ink 就走喇 佢 daddy 尋日話想買多 2 支 ink 咁里奧大人就 whatsapp 同佢講今日會買 嚇到佢 daddy 即打黎話唔急架 搞笑啦 其實我地咁啱要去換機 所以先買埋呢 咁講真 買多 d 比佢地好過 唔係次次比運費仲貴囉 同埋最慘係唔可以 by air 寄去澳洲要 37 日 佢地又急用 因為佢地每個月起碼要 print 3000 paper 備課 佢地買 ink 要 HK$240 一盒 香港買就 HK$125 一盒 所以點都會幫佢買架喇 ~
買埋 2 張 SD 咭就走喇 任務完成 所以即刻去食嘢喇 因為我好想坐呀 ~
去泰國人海南雞食 lunch 里奧大人又拎部手機出黎整 我唔準佢整呀 因為想傾下計嘛 之後佢話有聽我講嘢 所以我問番佢 我之前第 3 句嘅尾音係咩 答唔到就要收埋手機 不過佢答啱都會話佢錯 哈哈 ~
海南雞飯套餐
雞都 ok 啦 唔好有要求
個汁酸酸辣辣好開胃呀
肉碎扎肉金邊粉 - 超級勁大碗囉 不過又幾好食喎 可能我落咗辣椒粉 ^^
食完就去買電話套 之後再行多一個圈就番屋企喇 ~
同里奧大人一齊實係坐 van 仔番屋企嘅 唉 真係好唔明白 d 人咩心態 一個人坐 2 人座位 但佢個大盒就唔係擺喺自己腳底 妳知啦 d van 仔唔會等妳坐定先開車家嘛 如果唔想擺個大盒喺自己腳底 咁咪打的囉 唔好咁自私丫嘛 ~
番到屋企差唔多 4 點 咁里奧大人又係第一時間整機頂盒 感恩終於睇到喇 ~
我勁攰呀 所以喺梳化瞓咗半個鐘 瞓醒都 5 點 咁煲中藥 lu ~
7 點有 d 餓 咁里奧大人咀角爆瘡 但我又勁想打邊爐 所以去大快活喇 ~
食完又去商場兜一個圈就番屋企 第一件事就係沖涼 真係好鍾意番到屋企即沖涼嘅感覺 因為代表已經做哂所有嘢 哈 ~
一路電視一路食花生糯米糍 估唔到芝麻糕都超級煙韌 勁好味 ~
聽日要番工 今晚 11 點瞓喇 ~
2013年12月25日 星期三
別府 @ 九龍灣 ( 25-DEC-2013 )
山葵八爪魚軍艦 / 三文魚壽司
九洲拉麵
( 25-DEC-2013 WED )
聖誕連放兩日假期 實在太開心喇 不過去旅行又貴到離譜 如果唔係都幾好架 好多星期六都唔駛番工嘅 咁樣可以自制長假期 請 3 日可以放 9 日 woooooo ~
今朝瞓到 10 點 45 分呀 開機洗衫之後就到自己梳洗 唔駛心掛掛 哈哈 ~
咁晏先起身 所以去金姆指食早餐 因為早餐時間至 11 點半呀 ~
我一睇碗麵就覺得 d 麵好淋 最衰里奧大人啦 成日要淋 d 淋 d 搞到我一齊落單嘅麵都淋 d 淋 d 不過佢話唔關佢事 係擺得耐喎 哈哈
里奧大人之前成日問呢兩日有咩節目 依家唔駛諗啦 因為機頂盒壞咗 咁啱又要幫晴晴買 ink 所以就去深水埗喇 ~
食完早餐就番屋企 之後沖埋涼又抖下 差唔多 1 點幾先搭地鐵出深水埗 ~
出到去都差唔多 2 點 15 分 咁見到阿明無人排隊 所以就去食啦 次次話唔食都會去食 哈 ~
加多加多飯團 ( 大辣 ) - 終於問到一嚿嚿白色係咩來 原來係飯團 我今次要大辣 不過一 d 都唔辣 所以又係好反胃 今次真係最後一次食架喇
黃薑飯 ( 巴東牛肉 ) - 我覺得咁樣裝住都幾好 因為唔駛洗碗
里奧大人仍然食番同一樣嘢 最穩陣 同埋黃薑味真係好好味嘅
甜茶冰 - 我覺得味道有 d 似銀菊露 唉 等我仲諗住用黎解辣添
食完就去高登買機頂盒同 ink 不過真係好驚去高登 太焗喇 ~
買完都 4 點幾 里奧大人去買椰汁 我就買珍珠奶茶同炸豬大腸 因為我唔想拎住杯嘢飲 所以快快飲啦 加埋食埋 d 珍珠 所以飲完成個肚脹哂 有 d 辛苦 哈哈 ~
坐 van 仔番屋企喇 估唔到一上車就見到教友 尋晚先同佢打招呼 今日又見到 因為好小同呢位教友打到招呼架 因為佢要做司事 唔會同埋我地一齊坐嘅呢 ~
里奧大人番到屋企即整機啦 咁我就煲菊花茶 之後就執書房 原來自己買咗好多 day cream 同 night cream 都無用 慳鬼哂 嗚嗚 ~
執執下嘢 里奧大人話部機無啦啦無哂晝面 點開都唔得 所以又只能力用舊機睇高清台 仍即係話聽日又要去番深水埗喇 ~
8 點半先餓呀 咁去別府食啦 勁想食壽司 ~
食完兜個圈就番屋企喇 睇下電視又睇下雜誌 原來差唔多 1 點喇 要瞓架喇 不過我又唔話好眼瞓喎 唉 ~
2013年12月24日 星期二
金姆指米線 @ 九龍灣 ( 24-DEC-2013 )
( 24-DEC-2013 TUE )
今日係平安夜 好多公司一係放早 一係放半日 實在太太太太羨慕啦 而我就一定無得放早囉 ~
無咩胃口 所以早餐食奶油多 ~
所有大粒又唔喺度 真係完全無 mood 做嘢 ~
菇場好鬼凍呀 所以 lunch time 就出去行下 入埋票就買酸辣米線番菇場慢慢食喇 ~
終於等到終於放工啦 今晚要番教會 所以唔煮飯 lu ~
感恩里奧大人可以 6 點 40 分放工 因為好驚會遲放工呀 同埋今晚佢約埋朋友一齊番教會 如果遲放工就未必趕得切番教會呢 ~
我 7 點落去別府攞位 但要等 10 張枱 咁一定唔等啦 唯有去金姆指 不過佢都要等位 好在等咗 10 分鐘有位咋 ~
里奧大人差唔多 7 點 15 分就到 佢朋友 & 男朋友就喺明輝食嘢 因為里奧大人初初驚唔知幾點放工 所以唔約埋一齊食 ~
8 點開始 差唔多 10 點完畢 之後就各自歸家 lu ~
聽日放假 所以都唔會咁早瞓啦 不過機頂盒壞咗 只可以睇高清台 咁唔睇 lu 睇雜誌好過 ~
標籤: 肥在外飲食篇
2013年12月23日 星期一
Champer's @ 鰂魚涌 ( 23-DEC-2013 )
一日椰菜絲炒肉碎 - 好味呀 同埋份量都幾多 正
軟煮牛肋黑芝麻咖哩 - 都好味 牛肋好林 不過其實我地想食黃色咖哩 哈
d 飯有粟米同紅蘿蔔 我鍾意食呀
日式炸雞 - 外脆內嫩 woo
唔記得咩茶 只記得佢話要 $3 茶位
( 23-DEC-2013 MON )
瞓晚瞓得唔係咁好呀 加上今日又係星期一 所以特別唔想番工 哈哈 ~
早餐食芝腿治烘底 如果有燒賣粉果炒米粉呢 d 就好 lu ~
菇場無嘢做啦 勁想瞓 ~
今日有 lunch box 食完諗住去入票 但都係唔出喇 無咩 mood ~
真係好眼瞓 4 點沖咗 1/3 杯咖啡 飲完又精神 d 噃 之得早 d 飲啦 哈哈 ~
放工去睇中醫 去到地鐵站 一路口 up up 話去鰂魚涌鰂魚涌鰂魚涌 因為上次搭錯車嘛 咁去到彩虹 我以為又搭錯車 仲諗住喺鑽石山先轉番車 之後聽到下一站係九龍灣 原來我係無搭錯 好彩咋 因為我頭先心大心細想喺彩虹轉車架 ~
家姐幫我排隊等 感恩我去到無耐之後就有得睇 咁樣快好多架 ~
醫師又話我血虛 之後好大力按我隻腳 話我勁水腫喎 佢按果下真係痛到差 d 一腳伸埋落佢度呀 嗚嗚 ~
好記得有次里奧大人話兒甥女似水腫 所以係咁按下佢隻腳 點知之後見到兒甥女 佢話佢半夜起咗身 覺得對腳好痛 好驚喎 之後見到瘀咗 笑死我啦 鬼咩 里奧大人係咁大力按 唔瘀先奇呀 哈哈 ~
家姐飲完中藥一定要食山楂餅 但我又唔駛架喎 飲慣咗嘛 ~
今晚同家姐又試新嘢 其實鰂魚涌都好多小本經營嘅餐廳 食物水準都好 ok 架 ~
食完就同家姐去惠康買嘢 我買三角黑朱古力 佢就買咗幾包桃哈多 我地仲勁 買咗包童星闊條麵一路行一路食 勁有去旅行 feel 呀 ~
我地行去北角搭巴士 基本上我對香港區唔係好熟 所以過馬路真係會等綠公仔先會過 因為我唔知 d 車喺邊度黎嘛 咁今晚見到條馬路無車 所以過馬路啦 點知老遠有架的士好似想駛埋黎我地果邊咁 但我地已經過咗一半馬路 咁我話好驚呀 捉住家姐 "dun" 番後去安全島 點知家姐話唔駛驚啦 照向前行 之後佢話原來佢知道已經係紅燈 同埋話 如果我地 "dun" 後行 架的士咪撞我地囉 向前行先安全 嘩哈哈哈哈 咁又係喎 驚起上黎真係方吋大亂呢 ~
今晚坐 671 喺九龍灣地鐵站落車 所以陪埋家姐等巴士 佢上車之後我就番屋企喇 ~
里奧大人食埋嘢先番屋企 佢仲係早我一架 lift 管理員問我係咪同里奧大人一齊食飯 我話梗係唔係啦 佢問我點解會答 " 梗係唔係 " 我話點會前後 lift 架 一部 lift 時間無可能唔等埋我囉 如果一齊食飯嘅話 除非我買嘢要好耐 我先會叫里奧大人番屋企先 否則多數一齊番呢 ~
番到屋企就即沖涼休息 今晚 10 點半瞓喇 ~
2013年12月22日 星期日
手撕火雞 + 臘潤腸 + 西蘭花 ( 22-DEC-2013 )
( 22-DEC-2013 SUN )
今朝 9 點半起咗身 lu 梳洗之後就落去食早餐 ~
番上屋企抖陣 沖埋涼就番教會喇 教友話我同里奧大人臉色好咗好多呀 可能冬天好瞓 d 呢~
約咗媽咪同家姐去飲茶當做冬 所以奉獻完之後就走呢 ~
飲完都 3 點咯 之後各自歸家喇 ~
番到屋企又即洗衫同煲中藥 早 d 做哂嘢就最好 感覺唔駛做到夜晚咁 哈哈 ~
里奧大人 5 點幾瞓咗陣 所以 6 點先可以飲湯 咁今晚 d 餸完全無難度 可以 7 點半準時開飯 lu ~
是日懶餐 - 手撕火雞 + 臘潤腸 + 西蘭花
手撕火雞 - 尋晚食剩架 我要咗隻火雞肶 不過焗完嘅火雞真係好鬼鞋 ~
臘潤腸 - 無得買滷水雞翼 所以就蒸臘潤腸 一個字 : 懶 ~
西蘭花 - 又係尋晚食剩架 本來我要芥蘭 不過工人姐姐比呢包我 話已經洗好咗 咁仲好 嘩哈哈 ~
搞掂哂就沖涼 又睇下電視 11 點就瞓 lu ~
訂閱: 文章 (Atom)


text:
我覺得煎到勁樣衰呀 燶到呢 塊雞皮直頭煎到燶哂添呀 慘 下次都係用光波爐算喇 之前用開黎焗雞扒 所以到煎嘅時候 先記得無落生粉 但一切已經太遲喇 @@
( 10-NOV-2013 SUN )
今朝 10 點起身 好耐無番教會喇 所以今日一定要番呢 ~
食完早餐就番屋企抖陣 之後番教會喇 ~
奉獻完之後就去 Market Place 買生果 今日又買滿 $100 有 95 折呀 勁開心 但生果只係買咗 $96 唔抵嘛 所以里奧大人叫我睇下第 d 嘢 之後買咗 2 枝細麥啤 又見到 Balieys 做 promo $179 其實心大心細買唔買好 年年想買又驚飲唔哂 不過佢話擺喺雪柜可以放半年 咁都好 咁就試酒啦 試咗 hazelnut 同 焦糖味 好似好甜 雖然飲開原味 但飲飲下好似好多酒味 唔太鍾意 之後里奧大人話 coffee 味好飲 咁我又試 真係唔錯 所以買 1 枝啦 同埋試咗咁多杯 都唔好意思唔買囉 其實飲咖啡酒都好得意 咖啡提神 但飲酒又眼瞓 ~
明明買生果咁健康 無啦啦又買埋酒 ~
我要去街市買餸呀 所以同里奧大人分道揚鑣喇 ~
其實好鬼大風 但喺街市滕黎滕去 所以好熱呀 有汗添呀 所以浸好哂菜就去沖涼喇 ~
呢日都要開冷氣 係因為太大風呀 好驚吹甩隻窗 情願開冷氣好過 ~
差唔多 3 點食 tea 之後里奧大人買 scraf 呵呵 我又買咗個袋呀 開心開心 ~
番到屋企都 4 點幾喇原來 拿拿聲煲中藥同燉肉汁 再開機洗衫 再望鐘又已經 5 點 抖陣又預備煮飯 lu ~
( 豬肉檔阿姐話肉排先甜 同埋價錢同瘦肉一樣 所以叫我買肉排呢 )
又唔餓 咁 7 點半先開始煮飯 8 點幾開餐 其實算夜食架喇 但 7 點真係食唔落啦 ~
是日晚餐 - 冬蔭功雞扒 + XO 醬蒸帆立貝 + 金銀蛋菠菜
冬蔭功雞扒 - 好在開一開雪柜 完全唔記得自己醃咗雞扒呀 今次試新嘢 咁之前淥冬蔭功麵比里奧大人 多數淥 2 個 但只用 1 包嘅調味粉 所以我會留番黎用 今次試下醃雞扒 醃嘅時候覺得好濃味咁 因為係咁打乞痴 不過原來係無咩味 所以要點泰式酸甜醬叮 當堂好味 呵呵 ~
XO 醬蒸帆立貝 - 雪柜擺哂生果 中藥同肉汁 所以要清咁 d 嘢 咁就清埋樽 XO 醬啦 本來諗住蒜蓉豆豉架 ~
金銀蛋菠菜 - $6/扎好抵喎 又青青綠綠好靚 又記得要清埋鹹蛋皮蛋 咁就一定要買啦 哈 ~
執碗嘅時候 里奧大人又要做公司嘢喇 咁電視播緊 " 吾淑唔食 " 我問里奧大人仲要做幾耐呀 ?! 佢話唔知 唔夠 2 秒 電視機好大聲講口號 " 吾知唔得 " 真係笑爆咀呀 係咪咁啱呀 不過唔夠上次里奧大人咁驚 唔記得去邊度 行行下我叫佢幫我影對腳 佢影嘅時候聽到有人話 " 唔係咁變態呀嘛 " 嚇到佢即刻望後面 原來果個人係傾緊電話 但一定唔係話緊里奧大人 因為里奧大人聽到佢地仲係講緊同一樣嘢 但唔關影相嘅嘢黎呢 ~
沖埋涼就食提子睇電視 里奧大人差唔多 10 點做完嘢 之後佢沖完涼就食提子 佢一食就知道喺 MP 買 因為百佳果 d 係大粒 但一 d 都唔甜 所以依家好多時都情願行遠小小去 MP 買呢 ~
今晚又 11 點幾瞓 如果聽日唔駛番工就好啦 所以我最鍾意係星期六 唔駛番工真係瞓都瞓得好 d 咁架 無壓力丫嘛 ~


text:
( 4-jun-2012 mon )
次次里奧大人好夜食橙呢 半夜都會去廁所 搞到我都瞓得唔好 今日仲係星期一添 攰上加攰 瞓得唔好 有好多骨火呀 背脊好鬼痛 ~
早餐食奶醬多 飲埋咖啡都眼瞓添 睇報紙見到寫男人講嘢 quota 係 4000 女人講嘢 quota 係 12000 丫 唔記得係一日定係幾多添 不過我覺得女人未必真係咁多嘢講 男人有時都好多嘢講啦 口水佬我見唔小 特別係 sales 靠把口搵食嘛 妳試下去睇樓 d sales 係咁轟炸妳架 總知妳諗下買唔買 想買定唔想買 佢都必定有嘢講 講嘅理由仲好充分添 不過我都會不為所動 因為佢係 sales ~
菇場開始靜 lu 好似好難先到 12 點半 lunch time 今次又係 lunch box 啦 ~
阿 head 晏晝 off 超級 free 呀 所以放工都即刻走人 lu 今晚唔駛買餸 所以番到屋企有時間拖地 預備完晚餐就開機洗衫 今晚自己食飯先 食完諗住熨衫 不過真係好鬼攰 留番聽晚先熨 ~
是日懶餐 - 肉絲炒麵 + 節瓜鹹蛋肉片湯
肉絲炒麵 - 用滾湯嘅肉片切絲 今次用瘦枚頭 不過滾完湯其實都好鞋 但唔好浪費嘛 ~
節瓜鹹蛋肉片湯 - 好耐無滾呢個湯 覺得好甜好好味呀 其實我好小覺得自己滾湯好味 所以今次好開心呀 ~
里奧大人 9 點幾先番到屋企 佢食飯時就陪佢傾下計咁囉 食完幫佢洗埋 之後佢又要做公司嘢 lu ~


text:
尋日終於買到個杯比阿B,所以我就用我部〝米奇標籤打印機〞印阿B個名貼係杯到,等佢拎返學校用,我仲印多幾個以防萬一,之前阿B個杯個Name Label都係用呢部機印架!
每次有節日,我都會自動請纓負責煮餸,但每次都會有爭吵.每次我話煮,阿媽都會話我煮得慢,但我都會爭取煮持人.
中秋將近明天屋企做節,我預備煮3個餸,其中一樣我最拿手,而且好受歡迎既春卷,阿媽原本都OK既,仲話佢可以唔駛煮餸添!因為佢叫左老豆炆冬菇,其實,佢邊樹煮丫!都係買燒味回來吃,最多都係炒碟菜.以前都唔係咁,真係會煮餸架!
我湊完阿B放學回來,阿媽又變卦,佢話我煮得慢,叫我淨係整春卷好喇!平時先再煮過喇!又話屋企雪櫃冇位擺,仲有好多隔夜餸,我聽到緊係發老脾喇!心想緊係冇位擺喇!都唔執雪櫃,多多都唔夠擺喇!
我一心諗住煮餐大家吃,肥阿哥都話次次回來都係食〝飯盒餸〞,咩係〝飯盒餸〞?咪就係燒味是也!肥仔上次都話好耐冇食過我整既〝無骨雞翼〞,不過,今次我唔會煮呢味.
我自己都好怕係屋企煮餸,我知自己煮得慢,已經盡快煮,但阿媽就會係側邊話煮得慢~依依哦哦,咁樣就會變成我既壓力,所以我次次都話下次唔煮,但次次都有煮.
我有時應承左煮,我緊係一早預計好幾點回去煮,若然係煮晚餐,阿媽3點幾見我未返就會不停來電問我幾點返去煮,就會攪到我好掹憎.唔知明天會發生咩事呢?
今晚我整無心之下整左〝鬆脆曲奇〞.


text:
因為三國殺既原故,挑起了我想重睇三國演義既癮,但我本書喺香港娘家,於是喺網山搵到一個 source, 得閒喺公司睇吓,一百二十回,終於睇完.
喺公司睇既一個唔好處,就係一來成日都驚被人發現,(所以通常都係 lunch time 睇);二來有時好想追落去,搞到過咗 lunch time 仲成日心思思想睇,
今次既重睇,故事精彩之處仍然係覺得好精彩,但同時間,多咗一d細個小學嗰時感受唔到既嘢.
感覺係有d唏噓,好似睇住一個個 kingdom 由無變有,又由強盛變到沒落,老豆好辛苦咁同d老臣子一齊打落黎既江山,話咁易就俾d子孫敗哂.
又發現,原來姜維成日都輸,唔知係因為佢身邊無人幫到佢手吖,定係佢真係咁無用.我記憶中既姜維係勁好多架噃,唉,佢令我有d失望.就算得到孔明傳受俾佢既兵法,連一個小小既鄧芝都鬥唔過,究竟係鄧芝好才智,定係姜維渣呢?同時證明,只懂得佈陣兵法係唔夠既,能否洞察人心亦都好緊要,而呢一樣嘢,有少少係靠天才,就算教你都未必學得到.
以前睇三國既時候亦已經覺得好可惜,孔明真係有幾次好有機會可以打 'lump' 魏國,後主實在太可惡.今次多咗既感慨係,當年孔明出山既時候,已經同劉備講話當佢幫完劉備打完江山之後,係希望可以隠居返去耕田,一方面佢真係好自大,未出山就已經諗住成功之後要收山;另一方面,又覺得佢好慘,最後都成功唔到,辭官歸故里既願望始終都實現唔到.
除咗孔明之外,最值得人欣賞既就係趙雲,記憶中既趙雲係一個好英雄既人物,今次重睇,更加發現,有唔少方面,佢比關公更值得敬重.當然,關公過五關斬六將既義氣真係無得頂,但可惜佢臨尾香,品格上好似有少少缺憾,但趙雲好似真係好完美.
三國演義,應該係我人生中重睇得最多既一本書(漫畫另計 XD),唔知會唔會再睇呢?如果會,又會係幾時呢?
其實,我係應該放多d時間去溫習考試先啱... sigh…


text:
2016年10月21日星期五
2016.09 名古屋 {Day 5} 名古屋市區遊
2016.09.18 名古屋 {Day 5} 名古屋市區遊
來到尾二嘅第二日, 終於返返去市區SHOPPING
名古屋可以 SHOPPING 嘅地方唔多
主要集中在榮駅, 矢場町駅, 而且都係以百貨公司為主
去到榮駅行咗一陣先去食飯
但為了避開用餐人潮, 餐廳一開門我哋就過去
是日目標係名古屋好出名的豬扒店
坐低一陣就已經 FULL 哂
同蝸牛先生各自點咗唔同部位嘅豬扒SHARE 食
味噌汁上枱時先淋上, 包保唔會令豬扒浸到過淋
個汁用來送飯其實好開胃, 不過食到中途已經開始覺得漏
對我來講, 味噌汁味道有點偏咸
我相信名古屋人係食得比較濃味的
蝸牛先生的鐵板豬扒
淋汁時啲汁彈到周圍污糟哂, 好尷尬
兩份豬扒嘅部位唔同, 一份比較瘦, 另一份比較肥
肥啲就當然好味香口啲
食飽之後就出發SHOPPING 喇
不過名古屋真係唔係好好SHOP
鋪頭選擇唔多, 而且好多貨都剩係得返LAST ONE
行到咁上下要休息
上網搵到間食PANCAKE 嘅 CAFE
一於又去試下
名古屋市中区栄3-27-27 3F
門口好靚, 好relax
不過要行三層樓梯先可以到達
同服務員溝通咗一輪先落到單
蝸牛先生揀咗 3D 熱朱古力
我就叫咗壺茶
其實一心想食厚厚的梳乎里 PANCAKE
不過呢度只得呢款, 味道不過不失
食完之後又再 SHOP 過
是夜大雨, 好狼狽
行到啲鋪頭關門就去食飯
原本今晚我哋打算去松板屋食鰻魚飯
點知撘咗一架壞嘅 LIFT
架 LIFT 上到十幾樓突然唔郁, 門又唔開
停咗一陣, LIFT 入面嘅人大家你眼望我眼
跟住好彩佢又突然落返地下開門
出返去之後已經無心情再喺呢幢 building 食飯
最後都係去返中午食 lunch 嗰座大廈 - Lachic
呢度都有間出名嘅鰻魚飯 - 備長, 不過超多人
最後揀咗燒肉
呢度主力食松板牛
用嘅係炭爐
我哋叫咗肉雜錦, 我記得唔太貴, 但肉質同埋牛味都好正
不過燒嘅時候超級大煙
另外又加咗一碗靜岡冷麵
味道正常但麵質太硬
呢餐誤打誤撞又幾好食
食完之後就返酒店喇
臨返酒店前喺酒店樓下藥妝店作最後一擊
呢度又大間又無乜人, 都幾好行
最後一晚要執行李喇
今次買得唔多嘢, 好快執完
2016年10月16日星期日
2016.09 名古屋 {Day 4} 白川鄉散策
2016.09.17 名古屋 {Day 4} 白川鄉散策
尋晚比啲水聲嘈到無覺好瞓
真係無陰公
八點食早餐, 例排放到一枱都係
都幾鍾意呢種 朴葉味噌燒
唔會好咸, 用來送飯好正
我都買咗一 pack 返來食
明太子用來送飯又係好好食, 不過蝸牛先生唔鍾意佢陣味
茶碗蒸, 好滑
味噌湯
旅館送嘅小禮物, 入面係糖
杏仁豆腐, 杏仁味好香, 而且唔算太甜, 幾好
食完返房休息一陣就浸多次溫泉
之後就 check out 向白川鄕出發
本身已經預約咗十一點出發嘅巴士
但出到車站見到前一班巴士仲未開出
見佢仲有位於是就拿拿臨去改車飛
大約四十五分鐘就去到, 都幾快!
不過今日天色麻麻
買咗少少小食之後, 就出發喇
點知行咗十分鐘唔夠, 就落大雨
唯有求其搵間餐廳食住嘢先
點知太求其就中咗伏, 蝸牛先生話佢個串燒牛係臭架!!!
(最後好唔禮貌地, 無乜點掂過就拎去返卻口)
而我碗烏冬就正常可入口
出返去已經停咗雨, 好彩
之後入咗和田家參觀
不過入面無乜嘢睇的
之後我哋就登山去
山上望落去嘅風景無想像中咁靚
或者真係白雪雪先至靚掛
我哋行咗兩個幾鐘就開始覺悶了
因為四周都係一式一樣嘅屋
最初見到的確會嘩嘩聲, 但行到一半已經就覺得無乜新意
於是我哋決定提早返去
就係呢個時候, 又開始落, 而且愈落愈大
咁岩嗰一班係預約車, 而且又已經 Fully booked
所以我哋唯有等下一班 (都要成個鐘後)
見仲有時間, 唯有去附近嘅美術館行吓
不過入面好細, 只係消磨到一陣
行完之後就出返去排隊撘車喇
呢班車唔駛預約, 基本上你差不多時間去排就OK
因為車長見多人的話, 會安排多一架車載人, 唔駛擔心 FULL 咗無位坐
出返去高山車站, 好順利地又換到早一班返名古屋嘅車飛
按我哋原本嘅行程, 要八點幾九點先返
而加七點就返到去, 可以行一陣商場先去食飯, GOOD!
行到差不多時間就去食飯
今晚食呢間雞料理
我覺得係個TRIP 最岩食嘅一餐, 好好味!!
今井屋本店 (tabelog 3.55分)
最初同服務員溝通唔到, 以為落咗單, 但原來仲未落
隔咗一陣佢走埋嚟問先知
懶得揀, 我哋揀咗套餐
前菜
沙律
雞肝多士
洋蔥, 雞肝, 多士, 呢個配撘好夾, 好好食!!
燒雞串
味道有少少偏咸, 不過都好食
(唔知點解日本嘅雞肉好彈牙)
燒內臟
本身唔太鍾意食內臟, 不過呢串又幾好食
燒蘆筍
個汁酸酸哋, 似蒟蒻
免冶雞肉串
本身都好鍾意食免冶雞肉串, 呢串都好味
雞鍋
湯底好清, 加少少鹽都幾好飲
最後同返雞鍋個湯底煮粥, 好食, 但已經好飽
甜品反而普普通通
呢餐好滿足
見時間尚早, 我哋又走去搵間 24小時 Aeon 超市加藥妝店
(有興趣可以按呢條link)
路程比想像中遠, 而且好偏僻, 沿路好黑好靜
期間又遇到醉酒佬, 都真係驚驚哋
最後成功去到超市, 都有少少收穫
不過走嘅時候又行錯路...反咗方向
好不容易先行到返酒店
呢晚返到酒店又成十一點鐘...
我哋真係日日都好充實
2016年10月9日星期日
2016.09 名古屋 {Day 3.2} 高山溫泉宿 - 花扇別邸
2016.09.16 名古屋 {Day 3.2} 高山溫泉宿 - 花扇別邸
酒店有接駁巴士喺高山車站開出
半個鐘頭一班, 唔駛預約, 都幾方便
一落車就有人迎接我哋
例排入到去會有 WELCOME DIRNK
係一杯冰涼甜嘅綠茶, 感覺似食緊綠茶甜品
不過我同蝸牛先生都唔係太慣飲甜嘅茶
之後就由服務員帶我哋入房
房入面有少少 WELCOME FOOD
不過唔太好食
房嘅內籠就同一般溫泉酒店差不多
有按摩椅 - 加分~
浴室設備幾好, 牌子係 Pola
私人風呂
一邊食住青提飲住酒, 一邊浸溫泉, 真係人生一大享受
忽然又餓餓哋, 見到佢枱面上有牛肉壽司嘅 MENU
諗住食返個下午茶, 點合打去前枱又話無
好彩頭先臨上SHUTTLE BUS 時買咗一舊綠茶甜品
入面綠茶滿滿, 都幾好味
(不過其實我以為佢係綠茶大福餅先買)
喺房 HEA 吓, 又浸吓溫泉, 都幾舒服
終於到食飯時間, 唔知點解見隔離房係喺房食, 但我哋就要去餐廳食
一入到去已經擺好哂頭盤
至於食咗乜, 我就已經唔太記得
剩係記我有杯梅酒
魚生好新鮮
唔記得佢係乜, 但記得呢碗幾好食
條魚超多骨, 好"難" 食
飛驒牛 - 雪花靚, 有牛味
用來送飯真係好一流
呢餐都幾好食, 份量唔會太多又唔會太少
不過去到十點又覺我有少少肚餓......
但...........呢度無嘢食
唯有早啲瞓
諗住嚟到溫泉酒店會有覺好瞓
點知間房設計好有問題
房就在溫泉嘅旁邊
成晚聽住好大嘅流水聲, 真係嘈到爆!!!!
呢晚.....又瞓得幾個鐘~ 唉
訂閱: 文章 (Atom)


text:
端午節於5月31日提早做節,講左好耐都未定到去邊度食,結果當日先打電話去小肥牛訂位,其實我好怕即慶,咁多人,萬一無位唔通要去快餐店做節咩? 而家真係先進,連訂位都要電話錄音,仲話要晏晝四點先覆實有冇位,結果..........
好好彩,侍應仲提議我地一行九人坐房,問實收費有無唔同,佢話只係啤酒無特價,依樣真係無所謂,因為我地無人飲啤酒,就咁扑鎚.
我覺得如果唔熟路的話,尖沙咀小肥牛都幾難搵,因為要穿過某楝商廈先去到,如果唔識走捷徑,就要兜個大圈先去到.
當晚好鬼熱,而坐房唯一唔好係電話接收唔到,而我地又分左三批人到場,老公怕佢地唔識搵,就去街頭接佢地,所以個個入到來都身水身汗.
八大一細叫左(唔知有無數漏):
魚頭鍋
皮蛋芫荽鍋
XX魚刺身+椒鹽骨腩
羊肉
手切本地肥牛
安格司肥牛
蝦滑2份
墨魚滑
駝鳥肉
雲吞2份
水餃2份
桂花蚌
芝心牛丸2份
芝士腸
清酒黑豚肉
炸魚皮
響鈴
生蠔
菜2份
雜菌
稻庭烏冬2份
汽水 (當晚真係好鬼熱,所以汽水叫完又叫,都唔知叫左幾多)
埋單: 二千幾 (我覺得好抵食)
當晚係六合彩金多寶,食完見仲有幾分鐘先截止,一行九人齊齊跑去買六合彩,結果橫財就無啦,但大家都跑得好開心.


text:
冇辦法啦!攪結婚同新屋D嘢真係好煩!雖然sweet home已經攪掂,但係結婚仲有好多嘢未攪,實在冇咁多時間PLAN自由行!十幾日喎,去咁多地方,又要訂機票車飛,揾酒店,PLAN行程,太煩啦!真係唔想未攪掂結婚D嘢又要煩多樣,所以唯有報團唔自由行囉!係就係冇咁浪漫又好似趕鴨仔咁,不過話說回來,到時拖個喼就上機,到步後又有導遊領隊帶路,安排好晒行程食宿,唔使煩唔使用腦,都幾爽吖!浪唔浪漫好唔好玩都係睇我地自己啫!
好喇,諗吓去邊度honeymoon好先!
日本 - 除咗可以喪食魚生刺身之外我對日本嘅興趣係零!同埋怕有副射(我要生B吖!)
長灘鳥 - 好多年前已經好想好想去,呢個海灘真係好靚好靚!但因為要轉車轉船好“晒”時間所以一直都冇機會去,而家菲律賓仲係黑色旅遊警告,又去唔到啦!
Koh Lipe麗北島 - 朋友仔介紹,又係好靚好少內地人去嘅海灘,可以經泰國或者Langkawi去,玩多個地方,轉車轉船仲要轉埋機,honeymoon有時間唔怕啦,不過包包聽到係泰國南部唔係好想去囉...
北歐 - 睇北極光,坐破冰船,husky safari,去聖誕老人村,嘩!真係興奮到不得了!可惜我地三月中去honeymoon已經好難睇到北極光啦!咁遠水路去到睇唔到咪好失望!無謂博啦!!
諗嚟諗去,我地都係想去凍嘅地方,因為我地兩個出世,拍拖,結婚都係喺冬天,仲決定要衝出亞洲!最後決定去西歐啦!有我最中意嘅歌德式建築物,博物館,威尼斯夠浪漫,又可以上雪山睇雪,又有好嘢食,仲可以shopping添!一次過滿足晒咁多個願望,爽呀!!


text:
觀塘綫黃大仙 財務公司支店検索
黃大仙
黃大仙站是位於九龍東黃大仙區黃大仙黃大仙下邨對出的一段龍翔道地下的港鐵觀塘綫車站,於1979年10月1日隨修正早期系統啟用.車站設有兩個收費區大堂,其中一個近E出入口的大堂因使用量偏低及環保前提下,祇會於早上繁忙時間,農曆新年假期及黃大仙誕將會開放作入閘用途,以疏導人潮.不過由於有乘客投訴該處入閘機長期關閉,未有開放使用,故此自2012年5月末起將該處部份閘機開放時間延長至晚上8時.黃大仙站是觀塘綫的中途站,乘客可在此乘坐往油麻地或調景嶺列車,往返九龍及新界等地.該站附近有街道及設施,包括新光中心,CCDC舞蹈中心,竹園北邨,竹園南邨,鳳凰新邨,聖母醫院,嗇色園西醫診所,沙田坳道,嗇色園社會服務大樓,豪苑,黃大仙醫院,伍若瑜健康院,嗇色園黃大仙祠,浸信會天虹小學,龍翔官立中學,龍翔辦公大樓,龍翔道,馬仔坑遊樂場,黃大仙上邨,黃大仙祠牌樓,黃大仙中心北館,嗇色園黃大仙祠,黃大仙下邨,香港造口人協會,龍翔道,路德會龍安展能中心,摩士公園游泳池,癌協綜合服務中心,兒童癌病基金,家計會黃大仙診所,人力資源培訓中心,國際社會服務社,黃大仙下邨,公共圖書館,黃大仙官立小學,黃大仙中心南館,聖公會聖十架堂,嘉諾撒小學,港澳信義會錫安樓,滙豐仁愛堂仁間有愛中心,城寨社區會堂,現崇山/商場,龍翔道,鄰舍輔導會,警署,路德會救恩堂,新蒲崗,聖公會護養院,中華基督教會基協中學,社區中心,香港職業發展服務處,香港考評局新蒲崗評核中心,錦江紀念禮拜堂,鄰舍康復服務,,黃大仙中心南館,香港基督教女青年會等.該站附近有香港九龍貝爾特酒店.


text:
今日爸爸終於車到我哋上堂喇!今朝阿肶都好乖,不過就比我預期早咗起身,無所謂啦!早起身就早D去食早餐.一早煲落晒粥,食完早餐返屋企阿肶就小睡片刻,醒來食過粥粥就返學喇!
去到課室未夠鐘上堂,玩吓玩具先…
到正式上堂喇!首先就係同導師,助教姐姐及其他同學仔打個招呼.之後導師就會逐個叫小朋友的名,小朋友聽到就舉手,導師就會俾個貼紙佢.阿肶一見到張貼知就好肉緊想出去攞,我當然係教佢聽到自己個名先出去啦!佢都好合作.
活動一:玩樂器
導師俾兩個樂器小朋友選擇,佢可以二選一,睇吓小朋友明唔明白指令及可否完成指令,唱上堂歌,之後又叫小朋友再換另一隻手去握住件樂器,再唱歌.有助小朋友訓練手眼協辦能力及大小肌肉活動能力.又會要小朋友同隔離個同學仔交換,等佢哋有分享的概念.
阿肶都仍然係選了沙鎚,唔知係咪呢個係每個星期的固定項目,佢開始唔係咁熱衷,都係係咁咦搖吓!叫佢換手唔係一定肯,但叫佢同人交換或玩完放番喺個籃就OK.
活動二:玩煮飯仔
導師一人分發一套煮飯仔,入面有砧板,鑊,煲,刀等用具,仲有D切得開的蔬果.老師話主要係家長示範吓俾D小朋友睇如何切開D蔬果,放D蔬果入鑊/煲,畢吓畢吓扮煮嘢!這個活動可以讓小朋友對日常生活所發生的事有些概念,在家亦可俾佢試吓當D公仔係BB湊吓都得,角色扮演有助小朋友發展人際互動,創造力及想像力.
呢個對於阿肶呢個年紀的小朋友嚟講真係好深,根本掌握唔到,切吓嘢都還可,煮嘢食就真係唔係好得,其實真係純粹示範吓俾佢睇,佢主要都係喺度攪破壞.
活動三:喺個盒攞餅餅
D餅餅放喺個盒度,想小朋友學吓表達自己的需要,想食餅餅,問佢哋要唔要餅餅,希望小朋友能夠表達到”佢想要”呢個訊息.同埋明白媽媽/爸爸”俾”餅餅佢作為回應.
阿肶會表達佢的要求,佢會ur ur聲表示佢要,我哋俾佢佢都會自己攞!但我都希望佢可以講到佢要餅餅囉!
活動四:捐隧道,sir滑梯,腳踏不平障礙物
訓練大小肌肉,平衡,四肢手眼協調觸感等能力
爬上樓梯及sir滑梯阿肶現在都無乜難度,估唔到佢今次捐隧道好OK喎!仲要呢條隧道係見唔到出面的,我以為佢會驚添!點知佢仲玩得好過之前網做的隧道,一陣間就自己喺條隧道爬咗出嚟喇!但腳踏不平障礙物佢就有D抗拒,可能佢感覺怪怪哋啦!點解唔係平同滑嘅!放佢喺上面立即縮腳,不過試試吓都OK.
活動五:砌,拆玩具
訓練小肌肉,手眼協調能力
阿肶開始扭計唔肯玩,應該累了扭眼瞓…
最後,同導師,助教姐姐及同學仔拜拜後就落堂喇!


text:
2011年8月9日 星期二
十字繍毛巾 自選貓圖 繍自家五貓
毛巾買咗六年 一路唔知繍乜
點知屋企D貓 由二隻變四隻 四隻變五隻
我就打佢地主義
hold 咗咁多年終於可以完成
繡佢地個様 根返佢地D顏色
之後决定繡埋佢地個名 我諗家姐見到開心D
貓名: 鼻 班 喳 牛 嘩
唔係靚嘅作品 只係想為 屋企5隻多毛成員 留個念
6th? 意思係 嘲笑我D家姐 會執多隻貓
點知屋企D貓 由二隻變四隻 四隻變五隻
我就打佢地主義
hold 咗咁多年終於可以完成
繡佢地個様 根返佢地D顏色
之後决定繡埋佢地個名 我諗家姐見到開心D
貓名: 鼻 班 喳 牛 嘩
唔係靚嘅作品 只係想為 屋企5隻多毛成員 留個念
6th? 意思係 嘲笑我D家姐 會執多隻貓
青木和子 Hobbyra Hobbyre -Rosemary迷迭香
青木和子 Hobbyra Hobbyre -Lavender薰衣草
Hobbyra Hobbyre 迷你相框 芭蕾舞員和貓 バレリーナとねこ
Olympus 日本布 貓貓鎖匙套 中間分界 初級
Olympus 拼布 貓貓鎖匙套
人生第一次手逢拼布
初初好怕做衰 遲遲唔敢動手
但係喱款買咗三套 所以攞出勇氣
貓頭頂唔對稱
腳腳露哂D線
雖然技巧唔得 但成到形 我就做多隻 不過做得太快 更樣衰
貓 pat pat
如果有人好似我咁 又鐘意又唔敢買
唔使怕 你想做就會成形架! 當然買初級先啦!
人生第一次手逢拼布
初初好怕做衰 遲遲唔敢動手
但係喱款買咗三套 所以攞出勇氣
貓頭頂唔對稱
腳腳露哂D線
雖然技巧唔得 但成到形 我就做多隻 不過做得太快 更樣衰
貓 pat pat
如果有人好似我咁 又鐘意又唔敢買
唔使怕 你想做就會成形架! 當然買初級先啦!
Olympus 日本布 貓貓鎖匙套 頭頂三棟 初級
Olympus 日本布 貓貓小袋 初級
訂閱: 文章 (Atom)


text:
比我在 hermes 意外捕獲 lindy 26 茄紅.
本來捕獲大 silk bag 和這條 90 x 90 絲巾. 比晒錢等職員包裝之際,有位馬來西亞(??) 阿太同兩個仔入嚟問 lindy.
於是個 sa 就拎咗呢個出嚟. 佢哋諗幾諗話唔要. 我梗係唔放過啦. 不過 sa 話每人只可以買一袋. 咁我話我放棄個 silk bag 要呢個. 咁佢話比晒錢就當我換貨. 每個袋只可以換一次. 咁難得,無選擇下我當然唯有放棄個 silk bag 啦. sa 話我又唔一早問.....我話次次㗿親都話冇. 問得多都費事問啦. 就係咁比我意外入手了這個細版 lindy. 仲有機場搞活動,有 5000 現金 coupon. 好多 shop 都用得.
shop 完就去了 hk airlines service desk 度問幾時有 gate no.. 但一直無消息. 到了兩點半香港機場還未有訊息就收到飛常準消息航班被取消了. 點算好呢......問 service desk 佢話公司開會睇吓班機係咪照飛. 叫我留個電話話有消息通知我. 最後都係取消. 於是我問職員要做啲咩手續去改明天機位. 佢話要睇吓我個機票改唔改得. 叫我打電話去票務部. 跟住就叫我等佢同事嚟帶返我出去. 佢話因為我做了出境手續,所以要等同事帶我去離開. 於是就同十個八個強國人和兩名香港人一齊等. 但唔知仲咩搞好耐.
原本打算搵機場酒店,但實在太貴喇.
於是去"滾搞"細魔. 貪佢屋企有地鐵到. 又可以見吓小鬼同妹妹.
咁啱空姐太太兩公婆都諗住嚟機場 wait 返新加坡. 大家都冇得飛. 所以去青衣後佢兜我去細魔家.
晚上無論點打條 hotline 都冇人聽. 唯有等明天去機場再睇.


text:
我地今日又去見諾諾啦,因為表姐織比表姐夫既背心去到開夾階段,如果每次飲一次茶去學,時間實在太短,唔夠時間之餘,仲相信要飲好多次先得;但礙於媽咪一至五都唔得閒,教唔到表姐全日,我地就約好今日全日去姑媽屋企,媽咪就教表姐織織織,我就可以同諾諾玩,最重要係諾諾係屋企可活動自如,唔洗飲茶要坐係度成兩三個鐘咁辛苦!
我地先去大圍龍亨食泰國野先,呢度我同太陽家族間唔中都黎,覺得都幾好味,一路都想帶媽咪黎試,咁岩今日試到,仲發覺呢度的lunch set好抵食,一個炒野一杯野飲先係$28,仲可以平價食小食!
睇下諾諾,係度點菜點埋一份,好攪笑!
大人食野,小朋友就乖乖自己係度玩啦!
之後返姑媽屋企,後面三個大人即刻開工,度身開夾,我就坐係梳化嘆世界,因為食到好飽呀!諾諾真係冇時停,係咁行黎行去,乜佢唔攰既咩?最攪笑係佢係咁不停拎d野比我,勁攪笑!
拿拿拿,佢揀緊拎野比我呀,一揀完就會拎去梳化交比我架!
好在今日表姐夫都係度陪諾諾咋,唔係諾諾咁有精力,我都驚應付唔住,我見諾諾真係好似表姐咁講,好鐘意daddy架,今日親眼見到,表姐夫走左出露台,諾諾就係咁拍玻璃叫爸爸,好sweet呀,表姐夫跟住隔住玻璃同諾諾玩,比我拍低左佢地咁溫馨既一幕呢!
諾諾d玩具多到不得了,車都有幾部,咁多野玩,試問佢點會攰?
跟住我地仲同諾諾去左公園玩,呢個小園景幾靚呢!
見到有野玩,諾諾好興奮咁呀!
諾諾自己爬樓梯:
sir 滑梯:
又係活學教學時間,where's A?
swing時間,媽咪係諾諾旁邊個swing,引到諾諾好開心咁喎!
返到去打返場波先:
玩完返去就係bathing time,我呢個攝影師梗係衝埋入浴室睇野啦!
諾諾個沖涼盆好似就黎唔岩啦喎!
諾諾真係一個好smart既小朋友,沖涼時都會聽command,媽媽話要洗頭,原本坐係度玩緊毛巾仔既佢,會識配合媽媽輕輕挨低身跟住訓低,好乖!
頭髮濕笠笠時,個樣好似女仔呀!
呢part好勁,我睇到嘆為觀止,呢個command係open your hands:
close your hands:
arms up:
呢招真係勁,方便同諾諾洗格肋底之餘,仲有係抹身時,arms up就可方便用毛巾包住諾諾啦!所以話呢,d媽媽真係要快d教個小朋友arms up啦!
親子時間,諾諾好開心,咁樣睇仲好細粒添呢!
自己睇電影,睇到好入神,好乖呀!
跟住諾諾知道我係度拍緊佢,佢就係咁走去我後面,指住部相機要求preview!
今日係冇預備既情況下,我地突然諗不如測試下諾諾既耐力同服從性,一切都好巧合咁進行,我亦咁岩拍低晒成個過程,好攪笑架,必睇!
第一次,好明顯諾諾偷食左,但試問一個歲半都未夠的小朋友,究竟真係聽唔聽得明媽媽講咩呢?不過見到諾諾一聽到媽媽行出黎把聲就驚一驚咁,即刻將餅仔放入口,呢下真係笑死我!
出奇地,經過第一次,諾諾好似真明咁,到第二次時唔敢食呀!小朋友既潛力,真係充滿住無限既不可能!


text:
今次南巡去咗有奧地利海濱之稱嘅Opatija.
Opatija 喺克羅地亞,好多奧地利人都鍾意嚟呢度渡假.
維也納嚟呢度都幾方便,有跨境巴士到.
巴士喺奧地利有三個停車站,好快穿過斯洛文尼亞.個個都要落車辦出EU手續.
上番車,過咗去克羅地亞.有入境處人員上車check
passport. 我個passport終於花咗lu...
南巡,當然去了解吓民生.
海濱長廊賣二手書.
依家睇番原來有鹹書賣喎.
見呢度啲人泊車去買嘢係好隨便咁停咗架車.條路就咁被佢哋block咗.
了解民生當然要去超市睇睇.
我去咗一間住宅區嘅超市.肉枱員工見到我呢個亞洲面孔都係用德文溝通.
感覺呢個鎮個個都識德文咁.
克羅地亞牌子朱古力.可能維也納都有好多克羅地亞人.呢個牌子維也納某間超市都有賣.呢一排好似冇見過.咪買囉.
呢度超市又好似比維也納國際化啲.呢啲都係維也納冇.桔味Orangina,意大利出嘅快熟蝦味risotto,西班牙麵包乾.呢個品牌消化餅(奧地利只有Milka出嘅).調味粉(我之前介紹過話好好味,咁有blog友問係咪有味精.睇過又真係喎.今次呢款係natur嘅,冇味精.奧地利未見有賣)
Pelinkovac係克羅地亞嘅酒.但係見太重,唔拎佢返維也納囉.
另外check超市張單,呢度銷售稅係25%.好高呢.
Stay咗三晚.走係搭火車因為巴士只係一星期一班.
呢度一日只有幾班火車經過.有兩條軌都廢咗.經過9個幾十個鐘返到維也納.
(去程巴士原定都係9個鐘,但係我哋早咗一個鐘到)


text:
至於睇報紙,香港嘅就已經有 頭條日報,AM730,SCMP,The Standard 等,又係冇得頂.
咁雜誌又點呢?一樣有! 其中 Wired 前兩個月已經出咗 App 版,完完全全利用咗 iPad 嘅功能.除咗雜誌內可以 flip 嚟 flip 去睇唔同嘅 topic,做得比較好嘅係好似上咗 web site 咁,某啲頁面仲可以有動畫同埋 Video 睇.將 iPad 嘅特性好處發揮得淋漓盡致.
淨係睇 Wired,可能有 D 齌,維京人今期推介一個超好嘅 Magazine Reader 入大家,佢就係 Zinio 喇.不過好遺憾地呢個 App 淨係可以响美國嘅 App Store download, 暫時仲未登錄香港 App Store.
呢個 Zinio 點解值得推介?就係因為大部份嘅外國雜誌,都可以 through Zinio 呢個網站買到.維京人就訂咗 MacWorld, PCWorld, Maxim 同埋台灣嘅天下雜誌.
乜話?台灣雜誌都有?冇錯,甚至連內地部份雜誌都有㖭呀.
雖然呢個 App 喺美國嘅 App Store 睇到,但係免費嘅.至於買雜誌,則可以 through 佢個 web site.大部份都平到冇人有,例如 MacWord, US$19.97就有 12 期,比起買 physical 嘅一本雜誌,平成 75% 有多!
Zinio 除咗有 iPhone / iPad 版外,亦有 PC 同理 Mac 版.無論有冇 iPhone / iPad,訂雜誌同睇雜誌都好方便吖.
如果想 download,可以 click 呢度吖.
另外呢個 App 一個唔係咁令人滿足嘅地方係日本嘅雜誌特別少.不過呢個小弟都有其他 App 可以推介.得閒就 post 下俾大家.
Cheers!


text:
康圓連鎖齒科點解欣賞箍牙嘅患者?
向康圓連鎖齒科數以萬計嘅箍牙患者致敬!你系特叻嘅,康圓箍牙嘅牙醫愛你,點解會有咁言論,系基於對於啲敢於改變自己嘅人嘅尊敬!
001:欣賞你地嘅勇氣同行動力!
康圓連鎖齒科嘅患者們,克服咗怕痛,克服左周圍嘅人嘅各種阻撓,克服咗箍牙無用論,克服咗驚走進牙科,驚耐嘅困擾,積極行動出嚟,你哋系真正嘅行動家!
我哋擁有幾千名即將擁有卓越人生嘅箍牙患者,佢哋嘅牙一日日喺變得齊整,靚,笑容,變得,越嚟越自信同燦爛!
作為康圓連鎖齒科嘅箍牙醫生,我以擁有你哋,而自豪!
第二,向你哋信任醫生,積極配合嘅合作精神致敬!
喺現時醫患關係咁緊張嘅情况下,康圓連鎖齒科嘅箍牙嘅朋友,表現出咗好優秀嘅質量,你哋信任醫生,積極配合.多謝大家.
為咗啲信任我哋嘅人,康圓連鎖齒科請埋華西醫科大學博士後,多位資深嘅箍牙醫生.佢哋成日加班加啲,複診,研究,為好多人唔可以做嘅箍牙研究出咗可唔可行嘅方案呀.
患者們,理解醫生,喺就診時間,複診時間,各個方面畀我哋好多照顧,多謝你哋嘅支持同理解.
箍牙嘅患者多數都做咗我哋嘅私人朋友,佢哋喺屋企帶嚟自己種花生自己種嘅枇杷,真系食喺度,甜在心呀.
喺康圓連鎖齒科做牙醫,真系幸福!
第三,向你哋超前嘅投資自己嘅精神致敬!
喺呢個欲望繁雜嘅世界,有人將啲錢攞去飲酒,買華而不實嘅奢侈品,而我哋嘅箍牙患者,將啲錢攞嚟投資自己,投資咗自己嘅笑笑口,你哋嘅超前意識,令人佩服!
我哋訂立好低嘅價錢,6000冚包價,並實施三分之一分期付款嘅政策!.畀好多收入唔高嘅人可以箍牙,改變未來嘅生活.
唔做牙醫,你唔會睇到咁多畸形嘅牙,所造成嘅“恐怖”嘅效果電影裡面嘅吸血鬼只需要牙尖筆甩,即可營造嘅恐怖場面,喺我哋呢度常見.個個馴品大好嘅心靈,畀一啖爛牙所帶累,唔畀人重視,系幾咁遺憾.
我哋跟踪患者,喺QQ上同好多患者傾計,睇到好多人喺牙齊整之後,到咗多啲嘅嘢,好多人畀人歡喜,結婚生子,多啲人行出咗現有嘅生活,去更加廣闊嘅世界!
祝福你哋!老公箍牙嘅朋友!
希望多啲人可以知康圓連鎖齒科,多啲人成為努力改變自己嘅人,我哋一齊努力!康圓連鎖齒科嘅牙醫們喺呢度默默守候!


text:
2012年6月12日 星期二
誓不做盛女♥ 先由全護李施德林漱口水開始=]
我記得曾經睇過人生教練Winnie 個Blog ,個陣佢仲係講緊盛女既,講番佢當時佢帶左一個參賽者去整形診所度,比醫生去決定佢需要做d 咩整形手術~ 以為佢要整眼整鼻加圓番個面?錯錯錯!!!! 個醫生第一時間同佢講,我見到你咁既牙,我真係唔會想識你囉 其實牙齒真係可以令到個樣有改變,或者你話可以"Gu" 牙呀,但係如果你d 牙係黃黃地既咁點算呀??? 其實小魔怪我唔太鐘意開口笑....因為有陣時我d 門牙就會出現1dd 黃牙漬,比人見到真係肉鬼酸呀!!! 但係我係唔食煙既人黎既所以我有既漬都源於我太愛飲茶類既產品.....由其是檸檬茶!!!! 我有陣時番工又會飲下咖啡提下神wor...所以時間愈長...令到口腔的唾液會形成黃色牙啦>.  我想這個品牌大家也不會陌生,但係其實有幾多香港都市人真係每日也會上用它呢? 我第一個不會這樣做....因為曾經我家也經常性會買這個牌子的漱口水,但用的也只有我爸爸... 現在爸爸在澳門工作,家中也沒有人會使用此產品,所以之前有一枝黃色的漱口水欣然放左廁所封塵直至給我掉棄 點解我會唔用漱口水呢?原因就係佢真係好"那" 呀,當它在口中我想不需30秒,我只要10秒我就可以整個眼睛也是紅噹噹眼濕濕的 其實拍喊戲唔一定要用眼藥水....用漱口水都得架....次次我用左漱口水之後隻眼係又紅又眼濕濕咁架 今次呢款  係最新推出既系列,或者你都有睇過電視廣告講,你唔會樣樣都係做一半架嗎? 而這款"全護李施德林漱口水"其實有六大功效架~~佢地包括係1. 口腔細菌積聚 2. 牙垢膜 3.牙齦炎 4. 蛀牙 5. 牙石 6. 口氣 仲會針對六大口腔健康要點,令牙齒會全面強效護理~想唔想知係邊六點呀?? .於30秒內有效殺滅99.9%引致口氣,牙垢膜及牙齦炎的口腔細菌 .減少牙垢膜達56%及減少牙齦炎達 . 含氟化納,實驗證明能強化牙齒,鞏固琺瑯質5,有效防止蛀牙 .含氯化鋅,實驗證明能有效防止牙石形成 .維持口氣清新長達12小時 等而家我教大家點樣用呢個"全護李施德林漱口水" 啦~~~ 當然第一步就係要刷牙啦,唔係點洗漱口水先得架~XDD 第二步就係倒漱口啦~有人會問其實幾多既份量先係20ML架? 其實我自己就以會倒入去個蓋度,倒滿佢就作呢個做作則! 最後就係倒入去個杯度用啦~~~ 最後就要將漱口水在口腔內30秒左右,係呢個時候我就會同時做拍爽膚水,精華,潤膚霜等等~ 之後就可以吐番D 漱口水出番黎啦,或者你話如果你覺得仲有好勁既漱口水味~記住千祈唔好溝水呀!!! 情願用口水不斷不斷吐到自己認為接受到既情況啦一個可以簡單但係可以令牙齒健康既產品你唔會唔用卦? 係呢兩個星期入面我認我唔會日日用,因為我真係覺得係口腔好拿好辛苦呀,但係慢慢用落左又唔同WOR... 好似開始冇咁拿tim ......口腔清新左,但係黃牙問題暫時未完全改善到~不過希望佢會慢慢咁幫我改善番黃牙問題~ 我都想做番一個成日笑既天使嗎?懂笑既女生係特別美架
訂閱: 張貼留言 (Atom)


text:
2010年10月21日 星期四
首爾,江原道 - Day 4 (20 Oct 2010)
行程:束草 - 雪嶽山 - 草束
今朝喺 Hostel 食早餐時,認識左 1 位嚟自新加坡及 3 位嚟自台中既女仔,剛好大家都諗住今日去雪嶽山,所以就決定一齊去玩,呢 D 就喺住 Hostel 既好處,有機會可以認識嚟自唔同地方既朋友.
雪嶽山主要分為靠近束草海邊之外雪嶽及麟蹄郡側之內雪嶽,最高峰為標高 1,708 米既大青峰,由內外雪嶽都有多條景色各異既登山道前往大青峰.今次我哋喺由外雪嶽入,而外雪嶽就主要有權金城,飛龍瀑布,飛仙台,神興寺及蔚山岩等景點. 研究後決定放棄蔚山岩,事關路途遠兼要行好多石級,皆因我哋雙腳經過連日嚟既勞碌,已經筋疲力盡,所以無能為力啦!
第一站先去權金城,因為權金城可以坐 Cable car 去,所以比較容易.之不過今日唔知點解遊客比較多,所以最快都只可以買倒一個鐘頭後既 Cable 車票,惟有先去隔離既神興寺遊下先啦!
神興寺建於 658 年,原名為香城寺,而喺入口附近有一座 10 多高既青銅佛像.
遊完神興寺,忍唔住買左支粟米食,不過食到牙都軟,事關韓國人興食糯米粟米,個人就比較鍾意食香港既超甜粟米多 D.
食完就坐 Cable car 上權金城,點知其中兩為嚟自台中既女仔竟然唔見左張 Cable 飛,好慘呀! 佢哋惟有眼白白睇住我哋同埋佢位朋友一齊上山去.上到去好鬼大霧,加上可能天氣唔係太凍,所以紅葉唔算好多.
不過總算有 D,唉! 好過無啦!
權金城係 800 年前既古城遺址,位於海拔 860 米以上,係外雪嶽一帶既最佳觀景台,天氣好時,不但可以眺望山下束草市區景致,更可以觀賞倒環抱群山既連綿起伏美景,不過今日幾大霧,應該差少少.
不過仍然有好多人好努力咁爬上去,而我就梗係坐定定影下佢哋點爬上去啦!
臨落山時順便食下 Sushi roll 及嚟自新加坡既 Lee Hung 買比大家食既韓式豆沙煎餅.
遊完權金城就向飛仙台進發,臨出發前先同三位台中女仔 Say goodbye,事關佢哋下午要返首爾啦! Bye! 後會有期啦!
行左一陣,雙腳開始唔多掂,真係好疲呀! 好想放棄呀! 點算好呀! 不過旅遊書又著名呢段係最靚既一段,咁就惟有頂硬上啦!
飛仙台路線比較平緩,行走容易,所以吸引好多人嚟呢到行山.呢條路線更可以直達雪嶽山頂峰大青峰,但為預防山火等原因,所以飛仙台以後既路線常處於管制狀 態.從飛仙台正面可以睇到一塊巨大既岩石臥於山峰上,該岩石中間有一個山洞,名為金剛窟.傳聞好耐以前,有一位和尚嚟到呢到,一心想與外界隔絕,所以挖左 呢個山洞嚟住,洞口修有一條鐵梯,膽大既遊客可沿住鐵梯攀上頂端一覽眾山,而由飛仙台行到金剛窟需要大約 1 個鐘頭,我都係喺下面望下算囉!
遊完飛仙台都已經四點幾,呢個季節大約五點多 D 就天黑,所以為左安全起見,最後放棄去飛龍瀑布.
之後坐的士去大埔港,一心以為離雪嶽山好近,原來都幾遠架,最後坐左 Won 12,000 = HK$84.
大埔港本身係漁港及貨港,有逾百間各式各樣既海鮮料理店,包括家庭式,大型既以及街邊既攤檔等,不過價錢真係比束草東明港貴好多,但係海鮮種類就多好多啦!
我哋買左炸蝦及炸蕃薯,炸蝦分大,中,細,望落 Size 差唔多啫! 所以最後只係買左細既,6 隻成為 Won 4,000,而炸蕃薯就 Won 500 一件.
由於驚比人搵笨,所以都係幫趁街邊檔算啦! 加上遇見一對鬼佬夫婦,見佢哋叫嗰盤魚及湯窩賣相好唔錯,細問之下,價錢合理,於是就幫趁同一檔啦!
住宿:The House Hostel (同樣三人房一晚 Won 40,000) (詳情請見 Day 3 資料)
今晚重喺房到上網一齊睇左套電影 - 食人䱽.
訂閱: 張貼留言 (Atom)


text:
我哋在曼谷住Arami Domuang Hotel在舊機場到市區要大半個鐘,永安話係四星豪華級,我估二,三十年前應該係五星級,酒店大房間大床大,但間房日久失修又有霉味真係三星都冇啦,張床有pattaya Ibis Hotel兩倍大,我同恩祈得瞓到三份一,想叫婆婆一齊瞓點知佢同房話好驚求佢要番房瞓,房啲燈半夜閃閃吓我都好驚唯有攬實個b瞓,第二日至知原來只係停電至冇o甘怕......不過間酒店的早餐同服務就very good.
恩祈話呢度啲早餐very good!so good!
今日嘅重點行程就係Siam Park City啦,得永安有此行程,好啱細路,面積好大玩咗半日.
首先乘船參觀新開部份Safari Adventure非洲冒險世界,似Disney的森林河流之旅但係大好多,都係啲假嘅會郁會叫的野生動物,好密集對恩祈來說就好睇過真嘅野生動物園,因為好近好清楚,可以逐個介紹個名同生活形態.
跟住坐小火車睇另一邊的動物,恩祈好開心,但對大人嚟講就會悶啲.
仲有另一個theme park--Jurassic Adventure侏羅紀公園,坐吉甫車穿越叢林睇各式恐龍.
小心婆婆就被恐龍咬到個頭啦,唔好呀!
食飯前仲有啲時間去Kiddy Land坐戰鬥機同小天鵝等,冇人玩架,有人玩先開機玩到你話停至停,大人仲有似海洋公園的機動遊戲玩,有過山車,海盜船,跳樓機,仲有雙層旋轉木馬double deck merry-go-round同亞洲最高摩天輪等.
在園內餐廳食完buffet後,就去Water Park玩啦,只係玩咗兒童池同呢個wave pool.有啲人造浪打過嚟對恩祈好刺激,個天烏雲密布玩咗一陣頭都未濕就走啦,沖完身就落場大雨,幸好遇着好心送石油氣的貨車送我哋出門口,如果要我哋行要成半個鐘就慘啦.so lucky!
上車又瞓咗個半鐘,又skip咗一個shopping點,瞓醒就去行吓皮革廠,個sales向恩祈落力sale呢兩個小蝴蝶袋......跟住我哋就自費每位450銖(自己去買要750銖超貴)去位於著名的商場Siam Paragon底層的Siam Ocean World.
Siam Ocean World 話係全東南亞最大之水族館,但去得多Ocean Park個海洋館就覺得不過爾爾,同沖繩海洋博更加冇得揮,就當同小朋友老人家去行吓啦,個touch pool真係只准touch唔准拎起架,恩祈只好摸摸海星.
同大海龜say hello!
有啲搞笑位,個微波爐同雪櫃內都有魚仔遊內遊去,下面個電視可伸個頭同啲魚合照,見唔見到婆婆係入面俾條魚錫呀,我冇落flash 都反晒光.
其中有Deep reef 潛水員和小丑的互動變魔術表演最精采,恩祈睇得好留神同拍爛手掌.
有少少時間又上咗玩具部玩,裡面又大我哋又趕時間婆婆話我識得搵番出嚟好叻.
食完餐恩祈話最好味的一餐(間餐廳幾靚又對住河景)後己經攰到冇命,仲要行曼谷夜市night market都係賣啲精品,好多鋪仔好少遊客冇心機行,要行成個半鐘,我哋行咗半個鐘捱唔住搵到架旅遊車上去休息,恩祈又在車上瞓到番酒店,番到房成十一點啦,好彩明早free time唔駛早起身.


text:
煮干しらーめん玉五郎 阪急三番街店
其中一晚就係梅田嘅阪急三番街店食宵夜.裡面嘅拉麵小路有幾間好出名嘅拉麵店,今次嘅目標係以沾麵聞名嘅煮干しらーめん玉五郎.揀呢間純粹係Tabelog搜尋,評分唔低,各地區都有唔少分店,可算係人氣沾麵品牌.
黎到嘅時間已經係九點鐘,呢個時份仍然要排隊,真係咁強? 先喺販賣機買票,因為太肚餓,所以叫左一個中(¥850),一個大(¥900)嘅沾麵.最後發覺白痴左.
入座後拉麵好快送上,一見到個份量,就嚇左一跳,眼見呢份咁多,以為係大盛,點知再黎多一份比大更大嘅,就知道出事,份量多到完全預計唔到,日本嘅沾麵真係俾得太過慷慨.另一個白痴嘅係,誤會左介紹圖片以為沾麵本身有叉燒同蛋,原來配料係要另點.好在入座後都可以即刻俾錢追加,¥300一份叉燒,¥100一隻蛋.或者直接柯打特製沾麵,有齊所有配料唔洗煩.
就沾麵黎講,的確好味! 麵條本身勁粗,蛋味,麥味重,掛湯度一流! 條麵瀝得好乾身,唔會有多餘水份溝淡沾湯.沾湯有好濃郁魚乾味,好鮮甜,再加入蔥,湯底真係勁濃勁香.沾湯入面已有少量叉燒粒同蛋片,叉燒粒味道唔錯,其實唔洗加餸都得.後來追加嘅叉燒,有完完整整三大片,厚到成塊豬扒咁.肥瘦適中,肉味甜,浸落湯先食味道更佳.溏心蛋又係唔錯,蛋黃近乎橙紅色,溏心度不錯,又非常入味,醬油味勁濃.
值得一讚沾湯熱到不得了,而拉麵本身都係微暖,全程食到最後,沾麵整體都唔會凍晒.味道認真不錯,而份量亦多得驚人,最多都食剩左一啲,浪費左師傅嘅心血,真係唔好意思.味道黎講真係好正,又抵食,推介.
一蘭 梅田店
黎到日本,仲有一間拉麵未去朝拜,就係一蘭拉麵.雖然道頓堀都有分店,但呢間都好多人,而且道頓堀實在太多野想食,終於決定安排喺早餐時段去梅田店食,就學日本人拉麵當早餐.
十一點未夠黎到,先買拉麵券,一碗¥790,搵個靚位坐低.早晨時段人唔多,自閉位任揀.先落單圈出自己心水配搭,交俾服務員,好快就送上拉麵.
拉麵香氣十足,賣相不錯,十足十宣傳相咁.呷一啖湯,湯底好清爽,但豬骨味好強勁,質感好幼滑,真正濃而不膩.選擇勁硬嘅直幼拉麵,比較鍾意拉麵煙韌彈牙,好有咬勁.一大片叉燒半肥瘦,食落幾有肉嘅鮮甜味.調味醬係辣醬,落少少的確有助提味,成個湯底更香濃,的確係一碗好麵.另加一雙半熟蛋¥120,只用鹽提味,雖然無乜特別但本身蛋香味十足,不錯.幾鍾意呢碗麵,湯底一滴不留飲得清光,見到碗底嘅感謝字句.一蘭喺日本唔算超班,但黎得日本都不妨試一次嘅,感受下正宗自閉食拉麵.


text:
今日比噚日晏咗少少起身,試一試車站內 o既food court食早餐,朋友揀咗 7仔即磨咖啡 + mos burger 三文治;我揀咗 mos burger 雙醬章魚漢堡 + 冰紅茶.點解香港mo記無嗰個章魚漢堡,好好食呀!勁回味!
然後乘捷運出發到國父紀念館,正如朋友所講,香港人係適合搭捷運的,我哋係全無問題,好順利之下到國父紀念館.國父即係孫中心先生,自從回歸咗之後,大家都已經無得再放孫中心壽辰呢日假期,每逢11月我都特別懷念孫中山先生!!喺一個非常烈日當空 o既日子到國父紀念館,究竟係咪一個明智 o既選擇呢?但起碼好過落雨!!
國父紀念館外公園有好多孫中山先生 o既雕塑,你睇佢啲post幾型!原來幾廿年前,中山先生都已經深明三七面的重要性!而家仲有好多明星擺呢款post影相!
國父紀念館內 o既孫中生像.硬係覺得有啲奇怪,唔!點講呢?!雕像 o既姿勢雖然只係好隨便咁坐喺度,但從側面睇就會覺得雕像有啲君臨天下 o既感覺!唔!孫中山先生行革命 o既目的係想改變社會,廢除封建,推行民主自由,但就好似無講過要做皇帝或者在上位等等云云!但呢個雕像就俾我呢個感覺,好似有少少同中山先生的意思離經背意!
國父紀念館係一個全入隼 o既建築物,所以好靚,但好熱!因為起佢嗰時無人會諗過要裝冷氣,無人諗過天氣會咁熱,會有地球暖化,熱島效應,溫室效應……,無人諗過現在 o既城市人係唔捱得熱同唔熱得,因為佢哋會死 o架!
,呢張畫勁在唔係佢 o既意思 (其實我唔係好明佢 o既意思!),勁在喺張畫出現 o既人物,有孫中山先生,宋慶齡女士,蔣介石,三大寇:楊鶴齡,陳才白,尤列等幾廿個建立中華民華同搞革命o既重要人物.但好奇怪,蔣介石排喺第3排,個畫像仲要係比宋慶齡細,乜台灣人唔係都好推崇佢傢咩?!咁細!!
因為下一個景點係喺國父紀念館隔離,所以我哋決定去咗先,然後再去搵SD card!
今日 o既第2個景點,佢只係喺國父紀念館隔離:Bigtom 美國雪糕 (冰淇淋)文化館.之所以叫文化館係因為呢度會講一講美國 o既雪糕文化.Well!我喺呢個時候已經唔理得佢 o既文化有幾咁重要,只係想食雪糕!嘻嘻!雪糕雪糕,我來也!相中嬸嬸硬係要出鏡,佢好似想避開我哋,但又好不自覺咁入咗鏡!!!
仲有嗰,張非常賞心悅目 o既menu!不致於花多眼亂,但難得嚟到,真係想揀啲未食過!
Bigtom 美國雪糕文化館入面好靚o架!聽聞佢喺美國真係好出名呀!
記得幾個月之前去過伯大尼博物館,佢入面有隻牛牛叫yaski,係一隻產量最多 o既牛牛.唔知呢3隻有無佢咁叻呢?(右邊嗰隻無論點影都會遮咗個頭呀!我就真係R哂頭!)
Bigtom 美國雪糕文化館都設有外庭!如果天氣無咁熱,有啲風,喺出面食雪糕都幾寫意o架!
我哋 o既選擇:左邊係士多啤梨 (唔好問點解又食士多啤梨,連我自己都解釋唔到!?),另一款係咖啡.沈喺上面 o既係野苺 (係呀!又係苺苺苺!)同埋花生!
然後就去第3 (4?)個景點:MR. J 餐廳!我並唔係周杰倫粉絲,但嚟呢度梗有原因啦!
佢啲服務唔算差,但可能人手不足o既關係,所以喺人流管理方面比較差.明明係有幾張空枱,但都唔叫人入席,結果我哋望住啲空枱,等咗半個鐘,先有得入坐!仲有,如果你唔係一定要喺度食嘢 o既話,我諗最好唔好喺度消費喇,因為都幾唔抵!我哋叫咗兩杯嘢飲:左邊係鮮果茶(酸酸哋咁啦!),右邊係台灣 o既拿鐵咖啡 (well!即係 latte!啲中文譯音都幾怪怪哋,真係唔知關鐵咩嘢事!) ,呢度都已經成差唔多 HK$70 - 80喇!
你睇吓!佢哋啲冰係一頂高帽o既造型嚟 o架!幾有特色喎!
登!登!登!我嚟呢度 o既目的就係呢座鋼琴喇!佢喺周杰倫套電影  出現過,係一座古董鋼琴!我就係為咗佢而特登安排有一日嚟呢度 o架!(因為我覺得呢度都幾隔涉 o架!) 雖然我唔可以坐喺座琴度影相,同彈吓座琴,但我已經好滿足 o架嘞!
見完我 o既鋼琴之後,就出發去淡水喇!話說淡水線 o既代表顏色係紅色;車站係由紅磚建成,而我亦着住一件鮮紅色 o既背心,嘩!簡直一絕!
過咗Starbucks,就行去老街喇!老街亦即係食街,但基於前車可鑑 (西門町一役!),今次我哋決定唔會食到好盡!我哋食咗烤鳥蛋 (即鵪鶉蛋!),燒花枝 (即炸魷魚鬚!).
行完老街就坐船去漁人碼頭!
呢條就係漁人碼頭入面最出名 o既情人橋嘞!係前總統喺2003年建立 o既,嗰年真係大事 o既一年,不過我哋記得 o既係SARS啫!
情人橋梗係要有情人啦!現成有一pair!
我哋坐喺情人橋一個鐘度就走喇!一來因為朋友唔太鍾意睇日落,二來我坐喺橋度俾美麗 o既太陽照住,令我已經擁有7成熟的膊頭烤得再香噴噴多一些,結果我帶住一雙熱辣辣 o既膊頭離開情人橋!
返到淡水,見到好多烤蝦,烤蟹,烤龍蝦等,雖然我知道淡水都係一處盛產海鮮 o既地方,但烤蝦,烤蟹即係點呢?原來啲蟹呀,蝦呀同龍蝦都好細隻咋,應該可以一口就食哂!


text:
BIGGER生日飯(Houston)
30 JANUARY, 2013
其實BIGGER妹係過多兩日先生日既,咁岩大家又就岩時間,就預早少少慶祝左先,話咁快BIGGER妹又大一歲,我又快老一歲了.
時間過得真係好快,其實由細到大都好羨慕阿妹係新年生日,好多時可以逗多封大利是,哈哈!呢加就梗係無咁唸啦!大個啦嘛!同阿妹自細一齊長大,其實我一直都好欣賞佢,因為阿妹自細就好乖,細細個都好聽話,好多長輩都會錫哂佢,當然我細個內心都有D唔開心架!覺得個個都好錫阿妹,而且阿妹讀書唔使爸媽操心,到呢加都係,雖然真係好滋油,不過佢又幾醒,可以好好咁讀埋同埋享受最後的讀書生涯! 其實我地一家人都好欣賞呢個妹,不過有時後阿妹講既好衝動,令到大家有衝突,不過一家人好快就會無事.家姐我希望你大個自己搵條好行D既路,同男友甜蜜幸福咁快D組織小家庭,人此終要長大,要懂得自己去成長,去學習,去珍惜同埋體諒包容身邊既人,要記住我地永遠都係一家人,無任何人可以取代我地對你既好! 最重要都係開開心心,快快樂樂咁生活,咁家姐我就放心喇!!!
哈哈! 講返今日啦!我一早就準備好去訂蛋糕,一行八人就去新蒲崗既西餐廳(HOUSTON)食飯,真係好開心呀!最鐘意成家人一齊出去食飯,同埋可以帶埋爸媽食好野! 呢間(HOUSTON)其實上年BILLY生日我同佢食過架喇!今次再試~ 的確唔錯! 我地叫左好多款主菜~ 除左意大利飯家人唔太欣賞之外,其他全部都好OK !
我地ORDER左「美國黑毛豬鞍」
,一睇見到覺得好厚,燒得好靚!厚得黎入面非常JUICY,肉質尚算嫩滑
「澳洲和牛西冷扒」
,ORDER左5成熟,真係岩岩好!煎得好香,有肉汁,有薯蓉做底!好YUMMY
「Houston 美式燒豬排骨」
FULL RIBS,好大份!好似有十條骨~好好味!非常入味,我就係鍾意呢D離哂肉既我最愛!!!
每個主菜都可以加$38轉SET DINNER,就有SALAD配埋! 其實我地仲有ORDER多個大蝦沙律,D菜都係非常新鮮!
「水牛城雞翼」
同RUBY TUESDAY 個味好似呀!我自己就好鍾意食,我想學整添呀!!!
我對薯仔熱愛度就一般般~~佢地比較喜歡!
「芝士煙肉薯條」
薯條好香脆,粗切,配埋煙肉粒好香好好味呀!!
「意大利飯」飯既硬度適中,其實幾好味!
「羊架」~ 一般~
「魚柳」都係一般~
其他唔BLOG喇~ 意粉類都好好食!!!
之後就係到生日蛋糕既時間~ 我專誠係帝苑酒店買既~ 好靚既豹紋,不過味道真係好似五仁月餅,愛榛子既BIGGER岩哂!哈哈!
HAPPY BIRTHDAY TO BIGGER
WE ARE FOUR


text:
圓山公園就喺附近, 入到去真係要嘩一聲, 好靚呀, 成張post card咁, 根據資料入面種左1500棵櫻花樹, 我相信如果所有櫻花樹一齊開花, 一定靚到爆呀, 真係好想好想睇到哩個情景呀.
行行下行左去北海道神宮, 入面好寧靜好舒服, 我去日本都好鐘意參觀啲神舍, 感覺好平靜.
見有時間, 我地去埋圓山動物園, 以為好近啦, 原來都要行一陣架. 圓山動物園真係一個真正嘅動物園, 講得出嘅動物都有, 獅子, 老虎, 北極熊, 企鵝, 猴子, 猩猩, 弧狸, 斑馬, 長頸鹿, 兔仔, 袋鼠, 羊, 駝鳥, 河馬.....真係好勁呀, 不過好可惜, 可能天氣太凍啦, 大部份動物都縮埋瞓覺, 相信夏天去會開心好多.
去完動物園都差唔多3,4點, 喺圓山公園站附近個shopping mall入面一間餐廳食野休息下.
原本食完野想去藻岩山睇夜景, 不過搵唔到條纜車線, 諗諗下睇夜景可以返去JR Tower, 佢有個T38展望室一樣可以360度睇晒札幌嘅夜景, 果然真係值得一去, 好靚.
睇完夜景, 又未肚餓, 我地就行路返去hotel附近, 今次揀左另一間好local嘅居酒屋食串燒, 其實哩個燒鳥本舖正正喺hotel對面, 我地經過好幾次, 估唔到喺札幌最後一晚會去幫襯. 佢個menu又係全日文, 唯有都係亂叫啦, 其中一個串燒, 食落去肥肥地, 望真啲原來係雞pat pat黎架, haha. 原本間居酒屋無其他客人架, 過左一陣, 有個日本男人入左黎, 佢同個waiter知我地由香港黎好似好有興趣, 但佢地英文又唔好, 我地日文又唔得, 用幾個單字英文溝通, 好搞笑, 後來佢仲請我地飲野添呀! 日本人真係好友善.


text:
咁快又一個月
返學校開PARTY
幾日前有人已經成日講住 "星期五開PARTY~ 我好開心~"
今次係 K2 尾二果次PARTY啦
最後果次係7月頭, 到時又睇下返唔返學校睇佢
小齊坐校車, 媽媽就o係公司出發去學校等佢
點知校車好遲喎, 我o係課室等左佢成15分鐘都仲未返到
等到連班房門都閂埋先見到小齊
今次入唔到班房影相luuu
唯有等放學先影多幾張~
中間果段時間媽媽們就去食lunch 加吹水~
然後又一齊行返學校門口排隊等接放學 (次次生日會接放學都蛇晒餅)
門口真係熱到呢...人手一把芭蕉扇...
今次小齊著呢條裙佢自己都勁鍾意, 之前果晚試著佢已經唔肯除
然後行o黎行去跳晒舞咁~
呢條裙媽媽都覺得幾靚o既, 買o既雖然只係仿版唔係真身
不過質素都唔錯咖, 當比小齊過下公主癮
次次生日會都有好多公主...
小齊: 老師都話條裙靚, 問媽媽有冇買大人版...我話冇... 隔離 2E班老師都話靚
(媽媽真係冇乜機會著喎, 我又冇得開生日會 XD XD)
放學可以開始集郵啦
同返 K1 o既同學影相~
仲有 Easter 韓國團o既團友們~
同老師合照, 好難得兩位班主任都集到郵~
影完相再同成班同學一齊去又一城食o野, 爽!
是日靚衫:


text:
Tuesday, 26 May 2009
Agatha Christie, The Five Little Pigs
最近我論文寫緊 Songs of the Sabbath Sacrifice o既部分, 但係詩歌類o既嘢, 一向都唔係強項, 所以寫得超慢, 進展龜速, 所以最近都花少少時間睇下小說, 因為反正唔係都係浪費時間, 不見得做到幾多嘢出嚟.
最新睇完o既係呢本 . 故事講有個女仔最近先發現原來自己死咗o既阿媽喺好多年前被人入咗條殺夫罪, 所以佢就叫 Poirot 幫佢查, 到底係唔係事實. 而整本書, 就講 Poirot 去睇返 d 過咗好多年前o既口供. 如果唔係個女仔阿媽殺o既, 咁就一係佢老豆自殺, 又或者係其他當時五個人其中一個落手做o既. 我覺得呢本都 OK, 不過唔係我最鍾意o既. 而且到最後, 其實都唔算係有決定性o既證據, 只係按推理應該係如此而已. 不過當然, Christie 寫得聰明, 平平凡凡被佢扭一扭就變到好 Q 複雜, 不唔小心, 就會被佢誤導, 呢方面就一向都咁好玩.
1 comments:
- Gemini Saga said...
-
睇下"來生不做中國人", 好睇ar, 我睇緊ar.
- 28 May 2009 at 08:05


text:
雖然我係一個經常打爛嘢嘅人,但係我反而勁鍾意用玻璃器皿嚟裝嘢食,貪佢唔會上色,可以裝酸性食物,入得微波爐,容易清洗 ……… 實在太好用啦!所以,當我見到「百佳」有玻璃盒換時,簡直雙眼發光!!不過當時都無諗住要換,一來屋企一早已經有呢個牌子最大 size 果款玻璃盒,而且老豆又另外喺深圳買咗個細一皮嘅 "A 貨";二來,我一向都比較少幫襯「百佳」,要儲千幾分絕對唔係易事,所以一直都無呢個 "鬥心".
點知有次去「百佳」買嘢時,無端端心血來潮走去部機度 check 吓分,發覺原來自己都有成過千分,雖然距離換到一個啱 size 兼實用玻璃盒嘅分數仲有一段距離,但就起碼唔係遙不可及,於是就開始留意「百佳」"行情",當然,我唔會為咗攞分而去買埋哂啲無謂嘢啦,只不過係多啲留意有冇啲常用物品減價,又或者如果價錢同「惠康」差唔多的話,我就會放棄喺佢個 "死對頭" 度買,寧願行遠少少去幫襯佢.
心裡其實一早已經敲定換第二大果款長方形盒,因為 size 比較合用之餘,離達標分數亦無咁遠.有次又再去部機度 check 分時,發覺原來我之前買嘢超過咗佢指定嘅數額,所以得到額外十倍積分,突然之間多咗成 600 分,咁就連最大果隻 size 都免費換得到啦!不過最後都係維持原判,決定換第二大果款,因為老豆都話最大果隻太過大,唔係咁有用.
就係咁,不費吹灰之力就可以換到個玻璃盒返嚟喇!
唔知下期兩間超市又有冇啲啱用嘅嘢換呢!


text:
我讀書嗰間中學係喺上水區,所以我讀中學嘅時候開始要搭巴士返學.嗰陣時有架巴士由元朗開出,經過錦田,蕉徑,粉嶺高爾夫球場,然後到上水終點站,呢段路啲風景幾靚架!
嗰架巴士冧巴係18號.我每日都要搭呢架巴士去上水,然後轉搭另一架巴士冧巴17號,先至可以返到學校.
嗰陣時雙層巴士都重未面世,所有行駛嘅都係單層巴士.
以前搭車要俾CASH,
唔似得依家用八達通咁方便.
跟住會有張車飛俾番你,
千祈唔好揼咗佢,因為會有人查飛.
我好鐘意收集啲靚冧把嘅車飛,尤其係每一叠嘅第一張,因為由零開始.
有時為咗要張心頭好,不惜買多一張甚至幾張.
學生搭車有津貼,只須俾一半價錢,但係要隨身帶住個半價証.就算你著住校服,有啲賣飛佬(即巴士售票員)都要你攞出個學生半價証俾佢睇睇,所謂認証唔認人.如果唔記得帶,唔好意思,要俾全費.不過大部份買飛佬見你著住校服,都費鬼事問你攞証睇.
早期行駛嘅巴士,
有司機負責揸車,售票員負責賣飛,佢哋孭住個布袋,拎住個打窿機,嗰陣時搭車有分段收費,咁點樣識別你落車嘅地區呢?原來車票上面有兩行數目字.一行順序由1-12,另一行由12-1.例如由元朗到上水,你落車嘅次序由1 開始;相反,如果由上水開返元朗,你落車嘅次序則由12 開始,如此類推.
當你買咗飛嘅時候,買飛佬會喺你張飛上面嘅數目字打個窿,表示你將會落車嘅地方.車飛背後寫得好清楚,不得轉交別人.
好喇,我噏早幾個站落車咁咪慳番幾粒神 !所謂你有張良計,我有過牆梯.九巴除咗有司機,售票員之外,重有稽查員,啲稽查嘅製服好有型,白色短袖裇衫同埋白色短褲,長祙黑皮鞋,成個衞生幫咁嘅LOOK.佢哋負責查吓啲乘客有無買飛;學生有冇帶半價証,重有就係有冇乘客搭全程俾分段錢等等.
佢哋通常會喺中途站上車作特擊檢查,如果捉到嘅話要罰錢,至於罰幾多就太耐唔記得咗囉!由於啲稽查嘅制服好易認,試過有一次唔記得帶半價証,咁啱見到有稽查上車查証,無計,唯有趁佢重未查到之前落車.嗰次都幾慘,落早咗成4個站,足足行咗超過30分鐘先至返到屋企.
嗰陣時啲巴士無冷氣設備,有前門同埋後門,車門設計好獨特,主要靠幾枝鐵通嚟欄住.你睇吓下面兩張照片,就會明白以前車門點樣設計架喇!
當啲乘客上晒車嘅時候,賣飛佬會企喺尾門,用手將鐵通門向後拉埋,咁前門跟住會自動關上;到埋站落車嘅時候,佢將鐵通門向前推,前面鐵通門又會跟住開番,呢啲用槓杆原理設計嘅開關,真係好有特色.好喇,講番個賣飛佬先,佢會逐個乘客咁行去賣飛,之後會企番喺車嘅尾門,用隻左腳踏住其中一條鐵通,主要防止有人喺開緊車嘅時候拉開車門,做成危險!同時亦方便賣飛佬喺巴士埋站時,開門俾啲乘客上落車.點解叫賣飛佬呢?因為我從來未見過有女人賣飛.查實賣飛佬除咗賣飛同埋拉閘關門之外,佢哋嘅工作重包括通知司機有乘客落車.嗰陣時同依家唔同,家陣落車咪自己鐘囉,但以前如果要落車就要同賣飛佬講話有落,佢就會拉拉條綁住個冷鐘嘅繩,個司機聽到鐘聲就會停車落客.落完客之後,個賣飛佬用個打窿機喺車頂部份敲兩下,司機跟住會識得開車.吓?乜話?如果個客係啞嘅,佢點落車?係喎!真係唔知喎!我咁耐都未見過啞嘅乘客.不過就算遇到,佢唔出聲我都唔知佢係啞個喎!
以前搭巴士,冬天就涷死,夏天就熱死,唔似依得家,九成九係空調巴士.落雨時架車好似水瓜棚咁,四圍都漏水.舊款巴士嘅坐位係用綠色藤編織嘅,我相信好多朋友都未見過.由於用藤織嘅坐位好難清潔,過咗一段時間,就會滋生木蟊,我細個嘅時候鐘意著短褲,個大脾俾啲木蟊咬到一撻二撻,非常之得人驚 .最慘係喺大熱天時,架巴士同個焗爐無乜分別,巴士嘅引擎又熱又嘈,搭巴士真係好辛苦!
記住細細樽就得架喇!如果遇啱咁嘅情況,首先要將架巴士停埋一邊,千祈唔好咁快將個水箱蓋打開,分分鐘瀨嘢,因為啲水滾咗導致水箱壓力增大,個蓋一打開,啲水就會射出嚟.試過有司機喺咁嘅情況下,淥到重傷入醫院. 嗰陣時啲舊式巴士,個水箱位置係喺司機側邊,所以如果水滾,啲蒸氣會噴哂入車廂入面,整到成架車廂都煙霧瀰漫,呢啲情景,見怪不怪.通常巴士 得太緊要先至會水滾,由於行大霧山嘅巴士要 斜路,嗰
嗰條線嘅巴士周不時會有水滾情況出現. 如果好運的話,加完水等個引擎冷卻之後可以開番,但有時個引擎太熱,連鍼口都燒埋,
企位嘅乘客都鐘意企近門口度,因為無遮無掩,啲風係咁吹埋嚟,你話幾咁爽喇!不過落雨天時就論盡啲,有時架巴士駛得太過貼近路邊,會將側邊水氹啲水唧起,好似個浪
咁冚埋架車度,企近車門嘅乘客分分鐘變落湯雞!所以以前啲人就算上咗車,死都唔肯除低件雨褸就係咁解!
搭車返學條路都算平坦,但係做暑期工我就要經過大霧山先至可以去到葵涌.
由大霧山到荃彎呢段叫荃錦公路,整段路唔係上斜就係落斜,上斜比較傷車,所以好多自己有車嘅朋友,會選擇行青山公路.
由於得一條巴士線,加上班次疏落,所以每班車都差唔多爆滿.大霧山斜路多,而啲巴士又鬼咁老爺,加上好多時超載,所以嗰條線嘅巴士特別多死火.嗰陣時啲巴士係用棍波,揸嗰條線嘅司機都知道辛苦,好多時牛記笠記.何解?原因係架車通常連企位都滿,一上斜路已經要用1波先至夠力,慢慢熬上斜,架車無風油呔,我見到個司機要成個人企起身,用力將個呔盆扭到飛起,先至轉到個細彎.上落大霧山有幾多個彎,我雖然無統計過,之不過肯定唔會少.
又熱又用力,所以揸一轉大霧山,個司機會散晒.
所謂人老精,鬼老靈.啲司機揸揸吓就會愈學愈精,佢哋一到上山,就用一條木條,大約2-3呎長,攝喺油門同司機位之間,咁個司機就唔駛成日踩住油門上斜,起碼慳番唔少腳骨力,你話係咪好聰明呢!當然咁做係觸犯交通條例,同埋好危險,因為如果遇到突發意外,都唔可以喺短時間之內殺停架車,不過以前啲人唔興投訴,加上個個司機都係咁做,大家亦見怪不怪.
我平均一個月會踫啱1次巴士死火,喺咁嘅情形下無得選擇,唯有等下一班車.不過,就算等到下一班車都唔好開心住,因為分分鐘又係滿到瀉,絕無誇張,唔信你睇吓喇!
真係插針都唔插唔落架!個司機勉強俾兩三個塞上車已經算係有良心架喇,你話趕時間返工係咪好大鑊呢!所以啲人見到有車經過都會攔截,睇吓有無好心嘅司機,載你一程.嗰陣時啲人比較有人情味,好多時見到巴士死火都會自動停低,我都搭過唔少順風車.
據當時有個司機同我講,成條行大霧山嘅巴士總數,加加埋埋都係得10部咁大把,車程起碼要個半鐘頭,約莫要成25分鐘一班車,所以嗰陣時真係嘥唔少時間喺等候巴士.試過有一次,我又踫啱巴士死火,個司機都唔知幾風騷,佢話嗰朝佢嗰架係第7部死火嘅巴士!返唔返到工呢你哋自己執生喇.點解個司機會咁風騷呢?原來架車死咗火,嗰日個司機就唔駛做,齋坐係度等收工,唔怪得之啲司機咁好人喇,滿到瀉重停車上客,原來搏死火唔駛做.不過說話要公道啲,有少部份司機好好人嘅.遇啱去到某個彎位唔夠力上斜嘅時候,佢會叫減啲乘客落車先,減輕重量,等架車夠力上完條斜路,先至叫番啲乘客上車.唔知你哋搭車有冇遇過咁嘅情況呢?比著依家,個司機肯定俾人插到暈!分分鐘豉椒炒魷.
巴士嘅服務到80年代初都未有大嘅改善,我嗰陣時喺荃彎返工,放5點15分,我習慣喺福來邨個巴士站等車返錦田.當時有兩條巴士線經荃彎返元朗,16號同26號,前車經青山公路返元朗,雖然唔順路,要再喺元朗轉車返錦田,但車比較多.我喺選擇唔多之下,有車嚟都會擠上去,總比喺巴士站無了期咁等好得多.試過有一次,我足足喺巴士站由5點15分等到7點幾.我以前個老細住喺荃威花園,佢食完飯,習慣行落市中心散步,佢見到我好奇怪:咦?乜你放咗工喺荃彎行街呀?我苦笑咁同阿蛇講:我收工等車等到依家,差唔多2個幾鐘!飯都未食呀!阿蛇搖搖頭咁行開咗.
由於荃彎係中途站,大部份巴士嚟到嘅時候,連企位都滿晒,好多時司機都唔會停車,俗稱《飛站》.遇啱啲有良心嘅司機,佢哋會將架車駛過車站約一百米處停一停,跑得快嗰2-3個就會上到車,你話係咪好剌激呢!有啲唔夠人跑嘅就索性唔追,但條氣又唔順,佢哋通常會揸住舊石頭,,不過呢舊就大過頭,拎得起都擲唔得遠喇!嗱,呢啲細細舊嘅就差唔多!知冇?佢哋見到巴士飛站就擲過去,話時話喎,可能工多藝熟,日日係咁擲,好多時都擲中架巴士車身,之但係又唔會擲爛啲玻璃窗,你話佢哋係咪好好技術呢!所以嗰條線嘅巴士車身,特別多凹凹凸凸,就係咁嘅原因.查實呢種做法好危險,分分鐘做成意外.但係喺嗰個年代真係無王管,市民搵食都唔係手腳,好多盲字唔識多個,邊會好似依家咁,郁吓就話投訴巴士服務呀!
嗰陣時揸巴士都好受氣架,喺元朗有條田廈路,
啲村民唔俾外來車輛駛入,郁吓就喊打喊殺,巴士都唔例外.但係如果巴士唔經嗰條路,就無路入流浮山.九巴喺無選擇之下,被廹同村民達成協議,巴士可以穿過田廈路,不過唔可以設立巴士站,村民可以隨時上車同埋落車,一伸手或者大嗌就搞掂.我諗全香港九龍同新界,都搵唔到一條無巴士站嘅路線.但之後引發咗好多衝突,有啲司機被啲村民話嗌咗都唔停車,最後仲被人打添!大佬呀,嚟揸車啫,唔係嚟俾人打喎!呢條線你揸埋你嗰份喇!好多司機都拒絕揸嗰條線,後尾巴士公司同村民講掂數,最後設立番巴士站,事件先至平息.
我曾經喺大祠堂(即係赤柱監獄)做過,揸嗰條線嘅司機都好受罪.巴士冧把就唔記得咗,不過佢嘅總站就設喺石柱監獄前面.喺嗰度上車不外乎幾類人,監獄處職員,赤柱航海學校同埋聖士提反嘅學生.嗰陣時讀唔成書嘅男仔,小學畢業後,但又考唔到升中試,部份唯有入讀赤航,第日可以做海員,叫做有一技之長同埋收入穩定.但有一啲人,利用呢個機會跳船,跟住非法留低,佢哋多數選擇美國,因為美國到咁上下就會特赦黑市居民,我有個小學同學都係咁去咗美國.
而喺聖士提反寄宿嘅學生,多數係有錢子弟,又係讀書唔成嗰類,老豆老母無眼睇,一個唔該將佢哋送去寄宿,等佢哋可以過吓啲獨立生活,轉變吓環境,希望佢哋無屋企人照顧之下,好好反醒,點知班友仔近朱者赤,近墨者黑,好學唔學,成日同班赤航仔霎氣.赤航嘅學生唔係善男順女,好多都有社團背景.嗰陣時有首詩好流行,頭嗰兩句係:赤航原是咕哩竇,咕哩住滿四層樓……由此可以見出赤航喺一般人心目中嘅形象.
我哋喺監獄工作,俗稱《柳記》,你話我唱衰自己友唔啱都係咁話喇!好多師兄都係乞人憎.佢哋收工上咗巴士,等耐少少就會鬼殺咁嘈,指住自己個手錶同個司機講:喂!過晒鐘囉喎,重唔快啲開車?啲司機都買佢哋怕,未夠鐘都要開車.而班赤航同聖士提反學生都學足晒《柳記》啲衰野,郁吓就對啲司機喊打喊殺,你話揸呢條線係咪好大壓力呢!
架車上山嘅時候,開得慢不突止,個ENGINE重鬼咁勞碌,不斷散發熱氣,跟住吹晒入車廂裡面,都唔知幾咁辛苦.依家落山,架車唔駛俾油,又開得快咗.路傍長滿大樹,加上經已黃昏,啲涼風係咁吹埋嚟,都唔知幾爽!唔通呢啲叫守得雲開見月明?落山嘅時候,望到流浮山嘅黃昏美景,日落餘暉,將晚霞染成金黃色,夕陽無限好!果然無錯!正在陶醉喺咁靚嘅景色中,突然發覺有啲唔對路,點解個司機轉彎都唔收油嘅?架車好似比平時快咗好多喎!唔通車神上身?大佬呀幾十條人命喺你手裡面架,千祈咪玩野喎!
大家正感到奇怪嘅時候,就聽到個司機大聲咁嗌:個《廹力》有問題,殺唔到制,大家要掹實架車!吓?唔係咁大鑊嘛!聽到個司機咁講,你話唔驚就勢係假,都唔知架車會唔會衝落山,咁大個仔第一次感覺到乜野叫做死亡,唯一可以做嘅就係祈求祖先保祐.啲乘客個個都好緊張,原本架車都幾嘈嘅,不過喺嗰個時候突然無人出聲,個個儘力掹實架車,司機即刻入番個低波,將架車拖慢.由於架車太快,霎時間用低波將架車減慢,個引擎負荷驟增,發出好剌耳嘅聲音.但如果長時間咁做會好危險,分分鐘燒波箱,嗰個時候就神仙難救,因為架車會完全失控,愈衝愈快,結果就係車毀人亡!
個司機好彩臨危不亂,重不斷响鞍,等上山嘅車有所警惕.去到老襯亭附近無咁斜,司機想橫過對面線,用右邊車身揩埋塊護土牆嚟整停架車,點知正想斜斜哋 過對面線嘅時候,咁啱有架私家車迎頭駛上山,司機即刻扭番架車返番自己條線,認真驚險.架私家車司機以為巴士司機發夢駛過線,幾乎同佢炒埋一鑊,驚魂稍定之後,擧起咗隻右手,跟住俾隻中指個巴士司機.呢啲叫啞仔食黃蓮,有苦自己知!你估個巴士司機想嘅咩!不過架私家車嘅司機都唔知道架巴士無制嘅!
之後嘅路段好窄同彎多,搵多幅護土牆睇吓都無,個引擎發出嘅噪音好大.我幾驚佢遲早玩完,佢玩完時睇怕我哋都差唔多囉!我嗰陣時反而豁咗出去,無咗開頭咁驚.架巴士一路落,一路落,過咗空軍宿舍,
重有排都未到山腳.假使去到山腳,嗰度係三义路口,交通比較繁忙,都唔知點殺停架車,到時睇吓邊架車唔好彩俾我哋架車撞倒喇!再過咗5分鐘,去到一條斜大直路,個司機見到對面有個小斜坡,佢唔理咁多,即刻行咗過對面線先,就算有對頭車見到咁嘅情形都會閃避,跟住將架巴士剷上個斜坡上面,夾硬將架車衝落啲草叢裡面,架車雖然撞爛咗右手邊一大片嘅車身,好彩無人受傷,嗰次總算不幸中之大幸.
我之後都遇過另一次又係架車無制,嗰次架車揩埋山邊停低,大家都好夠運,除咗架車身損毀之外,得幾個乘客輕傷.但係喺大約1979年左右,我都記得唔係好清楚係咪嗰一年,嗰次有架巴士又係無制,去到山腳嘅時候,直衝入喺三义路側邊嘅一間舖仔,而間舖仔被撞之後引起火警.嗰次無咁好彩,最後造成好多乘客受傷,同埋有3個人死亡.
多謝網友ckk提供資料,原來死亡人數係6個先至啱!http://www.youtube.com/watch?v=rDodeb0CJ4U&NR=1&feature=endscreen
自從發生咗咁大鑊嘅意外之後,嗰條路線嘅巴士先至受到關注,運輪署之後嚴格規定,行駛嗰條路線嘅巴士,需要特別構造,
隔咗幾年之後,啲巴士愈出愈夠力,大霧山咁斜嘅路居然可以行雙層巴士,你話係咪好犀利呀!
第一次坐嘅時候,我都有啲驚.諗起以前啲單層巴士都成日唔夠力,落山又無 ,雙層巴士咁大架,容乜易死火同無廹力架!不過坐過之後,發覺架雙層巴士比單層嘅重夠力,新嘅殺車系統設計獨特,巴士無制自此成為絕唱!
泠氣巴士相繼面世,我仲記得第一架泠氣巴士係成架白色嘅,俗稱《白板》.
如果唔趕時間,好多人情願搭泠氣巴士,因為比較舒服.
之後出現嘅係金色嘅泠氣巴士,
啲人又覺得金巴士比較豪華,到依家啲巴士愈出愈靚,搭巴士先至唔係一件苦事.
(完)


text:
我去過幾次屬於《虛冚》嘅旅行,乜嘢叫做《虛冚》呢?有成百幾二百人參加嘅旅行就屬於呢一類,呢啲咁大型嘅旅行通常係由團體或者工廠舉辦.對於呢類旅行,我覺得冇咁好玩,因為除咗你嘅朋友之外,其他人你一概唔認識,玩起上嚟都無咁投入.之但係如果你有其他目的,好似想識女仔或者男仔嘅話,另作別論.
人多自然亂,有一次,我同埋成班朋友參加呢類旅行,目的地係粉嶺鶴藪,嗰陣時喺荃彎大會堂前嘅空地係熱門嘅集合地
點.一到假日,沿住大河道嘅路邊會泊滿晒旅遊巴士
大大話話同一時間有成十幾二十部.我嗰團有四架旅遊巴士,我坐嗰架車負責保管同埋運送食物,好似雞翼,豬扒,牛扒同埋魚丸牛丸等,裝滿四大膠桶,真係幾誇張架,我嗰架車最後出發.去到目的地已經見到有啲團友喺度《透爐》預備燒野食,最奇怪嘅就係見到部份團友竟然已經用义义起雞翼同豬扒,冇理由喎?我心諗,所有嘅食物都重喺車上面,佢哋點會有雞翼豬扒呢?最後發覺有位團友喺路邊見到有桶食物,以為係我哋嘅,一個唔該拎埋上車.唔知邊團人咁唔好彩,當佢哋去到目的地,發覺冇咗成桶雞翼,負責拎雞翼嗰位大哥肯定俾人炳到暈,我諗佢哋呢世都唔會忘記嗰次無嘢食燒嘅旅行!
講番我哋自己搞旅行,通常都係十幾二十個FRIEND一齊去.首先要確立目的地,日子同埋出發時間,跟住搵吓邊位朋友負責收錢,邊位買食物同埋燒烤用具等等.我哋最初嗰陣時重係讀緊書,個個都係無車階級,咁就要約埋喺邊一度等.嗰陣時無手提電話,如果唔得閒去就要預早打電話通知,如果唔係,會累大家都會係度白等.所以大家必須準時同埋有交帶,話時話喎,我哋從未試過甩底.
我出嚟做嘢嘅時候,差唔多每個禮拜都會搞旅行,嗰陣時嘅夏天成日都落雨,原本好鬼掃興,但每當諗到會同班朋友聚埋一齊嘅時候,心情會變得開朗,所以就算落狗屎,都無損大家嘅興緻.記得有一次去沙田紅梅谷旅行,嗰朝落雨唔在講,重行雷閃電添,我都有啲猶疑,究竟去定唔去好呢?但諗起啲朋友可能已經出發咗,我點可以爽約?我嗰次負責拎炭,嗰陣時唔興用膠袋載野,啲炭裝咗喺個雞皮紙袋度,我幾經辛苦先至搵到個大膠袋笠住啲炭,攞住把遮攬住包炭就即刻出發.嗰陣時心態唔同,有年青人嘅衝勁.俾著依家,我啋你都儍,落狗屎咁大雨,我情願留喺個被竇大覺瞓好過!
去到火車站,所有朋友都到齊,不過嗰日雨勢好大,我雖然有担遮但係要顧住包炭,唔好俾水整濕,顧此失彼,所以差唔多成身濕晒,我啲朋友都好唔得我好多,尤其係帶卡式錄音機同埋結他嗰兩位朋友,大家都變成落湯雞.講番我哋嗰陣時,去親旅行,結他同卡式錄音機係唔可以缺少嘅,
當然唔係帶咁多部卡式機,不過俾大家參考啫!
因為冇咗呢兩樣嘢,個旅行會失色好多.
歌書都唔可以少架!
燒嘢食期間開大個卡式機,一面燒嘢食一面聽歌,真係人生幾何!
嗰陣時最鐘意聽英文民歌,好似Donna Donna, House of the rising sun, Blowing in the wind, Five hundred miles, Green field, What is a youth? 等等,而有啲中文歌都唔錯喎!好似許冠傑嘅雙星情歌,羅文嘅幾許風雨,張國榮嘅風繼續吹,陳伯強嘅鼓舞等等.最開心嘅時刻就係大家圍埋一齊,彈吓結他唱吓歌.
好喇,講番嗰次旅行先.我哋跟住上火車出發,嗰陣時重係用緊柴油火車,嗰啲窗好有特色,係用木框鑲住塊玻璃,如果想開窗,就用力向上推;窗框向下嘅木框中間釘咗一條約莫一吋濶,十二吋長嘅帆布,如果想關窗,只要你向下拉,個窗就會關好.由於啲窗框用木造,啲雨水如果太大,就會滲入車廂裡面.嗰日好大雨,所以裡面啲坐位好多都濕晒.我就冇乜所謂照坐,因為反正條褲都濕晒囉.大家喺火車上面,由於啲鞋襪濕到淋晒,鬼咁唔舒服,我哋唯有剝晒出嚟,等啲風吹乾吓,好過焗到雙腳臭晒!雖然天不造美,大家變成落湯雞,但我哋都好開心,喺火車上面大家七咀八舌,講過不亦樂乎!開心嘅時間過得特別快,話咁快火車就經過馬料水,
好快趣就會到達目的地.
去到沙田,啲雨落得重大,大家開始覺得要諗吓係唔係應該取消呢次嘅燒嘢食.嗰陣時沙田剛剛開始發展,
火車站對出正在填海,即係依家嘅新城市廣場,沙田中心,好運中心,瀝源邨,禾輋邨,遠至馬場一帶.如果喺依家遇到咁嘅天氣就唔駛點諗喇,一於行商場或者去睇戲.
其中有個同學,佢話有個朋友喺紅梅谷附近開咗個雞埸,不過已經無再養雞,嗰度地方都幾大,我哋可以喺度燒嘢食.嗰陣時無手電,我哋唯有搭車去踫踫運氣,如果見唔到佢個朋友,就各人分番自己嗰份食物,跟住解散返屋企自己煮嚟食.
我哋搭車去到紅梅谷,落咗車重要行一段路先至去到目的地,當時大雷大雨,
我揸住把遮都冇用,成身濕晒,裝住炭嘅雞皮紙袋被水整濕咗,我一路行啲炭一路跌出嚟,認真論儘.冇計!唯有攬住喺心口.我哋經過菜田嘅小路,再行咗十幾分鐘,終於到達目的地,嗰度有一間好細嘅石屋同埋側邊有幾間鐵皮棚屋.我個朋友行前去敲門,好彩有人應門,我同學嘅朋友因為落雨冇地方去,留咗喺屋企,所謂風雨故人來,佢見到我哋都唔知幾開心.由於嗰間石屋好細間,容納唔到咁多人,佢帶我哋去咗其中一間比較企理嘅棚屋,佢話嗰度原本養雞嘅,但幾年前由於發雞瘟,好多雞死晒,佢最後血本無歸,之後冇再養喇!唔怪得知個雞棚冇雞屎味喇,重幾乾爽添!望真吓,個棚屋都幾大,如果大家有朋友經營過雞埸嘅話,會知道棚屋嘅 ,大約有成三四千呎,所以喺度燒嘢食都唔覺廹狹.
唔知係咪整濕咗個身,有啲饑寒交廹嘅感覺,我哋即刻《透爐》.啲炭濕晒不在話下,連啲炭精都濕到淋,真係唔知點《透》火喇!好彩屋主話有火水,淋完火水之後,一《透》就著晒,間棚屋嘅屋頂好高,加上係由鐵做,所以啲火大大都無有怕.
雖然係夏天,但由於落大雨,加上啲衫褲又濕晒,所以大家都有啲寒寒哋,當圍住個火爐嘅時候,真係有溫暖嘅感覺!間雞屋雖然唔係好新淨,但勝在保養得都唔錯,出面婆沱大雨都冇乜點漏水.燒熟咗嘅雞翼,豬扒同埋牛扒,散發出烤肉嘅香味,充斥喺雞棚裡面每一個角落,令人垂涎三尺.嗰次狂風暴雨雞屋中燒嘢食好有特色,我相信好多人未試過,雖然事隔超過三十年,我仍舊記憶猶新.
我同班朋友個個禮拜日都去旅行,新界咁多地方同離島我哋都差唔多去過晒,好似大嶼山嘅銀鑛彎,梅窩,長沙,大澳,塔門,海下,蚺蛇尖,浪茄,滘西洲,龍蝦彎,南椏島,橋咀島,馬屎洲,吉澳,鶴藪,船彎淡水湖,新娘潭,城門水塘,梧桐寨,沙螺洞,清潭,白潭,同埋大欖效野公園沿途嘅燒烤場地等等,真係甩咗唔少腳毛喺呢以上所講嘅地方.
攝於馬屎洲
大霧山喺我同班朋友去得最多嘅地方
粉嶺鶴藪.
咁多個地方我印像最深刻嘅就係馬屎洲,嗰陣時香港嘅海水好乾淨清澈,馬屎洲係一個石灘,當我去到目的地嘅時候,碰啱水退,整個石灘滿佈海星同埋海胆,啲海星嘅觸鬚最長嘅有成8吋,而海胆嘅刺都有6-7吋長.
我哋嗰陣時唔知乜嘢叫保育,重拎啲海星同埋海胆嚟玩添!結果有好多海星同海胆慘遭毒手,佢哋喺香港水域消失嘅原因,除咗環境汚染之外,我同班朋友都可能有啲責任.
我同啲FRIEND去燒嘢食分兩段時期,前期係讀緊書嘅時候,嗰陣時大家都冇收入,去親旅行唔係搭巴士就係搭火車;後期係出咗嚟做嘢,買咗架二手車,由嗰陣時開始,我同班FRIEND幾乎冇再去離島旅行,因為大家都有車,鐘意選擇一啲可以揸車直達嘅燒烤場地,咁就唔駛舟車勞頓咁辛苦.由於大霧山郊野公園可以揸車直去,加上風景優美,自不然成為我哋首選嘅燒烤埸地.我哋好誇張,通常二十幾個朋友去燒烤,會揸成十幾架車去,就算順路都唔會搭朋友部車,嗰陣時覺得成隊車隊一齊去燒烤威好多!
效遊燒烤喺60至80年代非常流行,直至卡拉OK興起,我哋先至將郊遊燒烤劃上句號.依家嘅燒烤基本上變咗質,好多人唔係去郊外燒嘢食,而係改去燒烤埸,


text:
3D Robotics Solo 係一部智能航拍機,用家唔需要兼顧飛行,只需要控制攝影角度就得.今日我 籮文就約埋 Model Natalie 去玩吓依部 3DR Solo,想知有幾好玩就繼續睇落去啦!
3DR 原來大有來頭
大家可能未聽過 3D Robotics 個名,其實佢大有來頭.佢哋係一間黎自美國嘅無人駕駛機公司,早喺2009年就成立,並且喺2012年成功以無人駕駛機運送 Pizza.2014年進軍消費者市場就推出咗 IRIS 及 IRIS+ 兩款產品,以簡單易用的智能化設計,配合首個真正的 Follow Me 跟隨模式,推出後大受歡迎,並得到各大企業注資.到 2015 年 3D Robotics 就推出咗以下依部 Solo 啦!
▲籮文:「喂,淨係個外型都夠晒型啦!成個黑武士頭盔咁.」
內置雙 1Ghz CPU 計算航線
3DR SOLO 可以話係全球首部智能航拍機,因為佢內置兩個 1GHz 處理器,可以俾用家以智能化系統簡易設定飛行航線,咁用家就唔使控制架機嘅飛行,只需要專心控制攝錄機嘅拍攝角度就可以,籮文同 Natalie 只係用咗一個鐘左右嘅 Training 就拍攝到唔錯嘅效果啦.
▲事不而遲,Solo 航拍機,遙控,手機/平板,GoPro 齊晒,準備起飛!
外駁 GoPro 更保值
唔同某啲其他品牌嘅航拍機內置唔可以拆除嘅攝錄機,3DR Solo 其中一個長處就係可以外置 GoPro 攝錄機進行影片拍攝,令用家更有彈性地使用,攝錄機壞咗就可以淨係換攝錄機,想升級攝錄畫質亦可以淨係升級部攝錄機.
飛行中都可以調較 GoPro 設定
只要裝埋 3DR 嘅三軸穩定器,就算 Solo 已經帶埋 GoPro 一飛沖天,用家都可以隨時調整攝錄機設定,例如關閉或開啟錄製,切換拍片同影相模式等等.而穩定器亦可以同時為 GoPro 充電,咁就唔怕飛飛下 GoPro 冇電啦!
四大智能飛行模式
除咗一般航拍機都有嘅手動遙控飛行,3DR Solo 仲可以自動起飛同降落,就快冇電亦都會自動回航,但係叫得做智能航拍機又點只依啲呢!Solo 內置一啲好智能嘅飛行模式,基本上只要選擇好你想用嘅模式,較一較啲簡單嘅設定就可以食住花生等佢拍啲靚片返黎.無論係好似籮文咁,鍾意自由自在自己控制飛行,又或者好似 Natalie 依啲想要簡單操作嘅女孩子,依款機都可以照顧得到大家嘅需要.
▲籮文:「喂你睇下我飛到幾遠」,Natalie:「喂你飛咁遠做咩呀!到我玩啦!」
▲3DR Solo 內置智能嘅飛行模式,最主要有 Selfie,Cable Cam,Orbit 同埋 Follow Me,以下會逐樣介紹.
空中拉一條虛擬鋼纜!Cable Cam Mode
用家只要選擇咗兩個不同嘅地點,Solo 就可以好似駁咗喺條鋼纜度咁,由起點滑行到終點.滑行期間,用家就可以專注操作相機嘅拍攝角度,唔使操控 Solo 嘅飛行.
▲只要 Set 好咗,Solo 就會由 A 去 B,B 去 A 咁來回飛行架啦!
圍住你轉!Orbit Mode
用咗 Orbit Mode, 只要設定的某個地點為中心點,Solo 就會自動環繞飛行.你仲可以設定個圈嘅半徑距離,控制 Solo 以不同的方向,高度和速度飛行,相機都會對準中心點黎拍攝,用家只要控制鏡頭角度就可以架啦!
▲只要設定的某個地點為中心點,Solo 就會自動環繞飛行
等等,影條 Selfie 片先!
喂依個 Mode 啱晒你啦 Natalie!Selfie Mode 故名思義係自拍模式啦,只要一㩒 Solo 就會喺你面前開始飛離地面25米高及50米遠的距離,一條片影晒你個靚樣同埋你身邊嘅靚景.Natalie 心諗:仲講,影完就梗係即刻用手機 Up 上 Facebook,Instagram 俾朋友睇啦!
▲一飛沖天嘅自拍,人靚景靚,拍出黎就實係靚到飛起啦
行啦,Follow Me!
依個 Follow Me 嘅拍攝跟隨模式,只要連接咗你嘅智能手機或者平板,Solo 就會跟住你嘅移動軌跡飛行,帶住部手機並開咗依個模式之後連遙控器都唔使拎,就算你去到天腳底, Solo 都一樣會陪伴你,喺空中望實你,真係好浪漫呀~(籮文:「咁我走先啦.」)
▲就算你去到天腳底, Solo 都一樣會陪伴你,喺空中望實你,真係好浪漫呀
建議售價:
3D Robotics Solo $7999
3D Robotics 3-Axis Gimbal $3199
產品查詢:2950 0175 (Microworks Technology Ltd.) • 不想錯過新科技 ? 請 Follow unwire.hk FB 專頁 http://facebook.com/unwirehk/
The post 全港首台「高智能」航拍機 ! 3D Robotics Solo 試玩評測 appeared first on UNWIRE.HK 流動科技生活.


text:
香港 à 紐西蘭奧克蘭 à Waitomo Caves
住宿 : Waitomo Caves Hotel
今日嘅行程就係搭飛機,我哋係搭15:25 嘅飛機直飛去奧克蘭,機程要成差不多成11個鐘.預計去到奧克蘭就當地嘅 27-10-2008 大約 07:30 到 !
到咗奧克蘭機場,就準備出境,先前都聽聞話紐西蘭個海關都幾麻煩,又要填下你有無行過下山,有無著行山鞋,有無帶D咩植物或者食品入景 ! 嘩~~~萬七咁多樣嘢要申報…入境個到都等得幾耐下,因為有幾個韓國人好似唔多知個入境主任要睇佢哋張回程機票…其實紐西蘭都幾保護自己個喎,入境都要有 Procedure…好似幾驚其他國家嘅人非法移民咁喎 ! 過咗入境,就到海關…呢個我係網上面睇過有人曾經講過真係會Check下你鞋底有無泥(Biosecurity)…原來係真架 ! 過晒所有嘢之後就要去攞車,不過沿途要攞返D當地資料,呢D資料好有用架,因為有地圖同埋會有D Discount Coupon 係入面架 !
出到去個機場,睇返D資料要搵個地方打電話俾間租車公司來接我哋去攞車 ! 今次我租個間叫做 Ace Rental Cars ,其實係未去之前幾個月就留意緊紐西蘭D租車公司,咁啱呢一間做緊Promotion,於是我就訂咗先 !
其實我重係叫 Go Rentals嘅租車公司到都訂咗,但係兩間相差成差不多 $200 紐元 ! 分別係一間係4年幾嘅車而另一架係有機會有10年車齡嘅車,基於有成 NZD$200 嘅差額,我最後都係要咗Ace Rental Cars.好啦,講返搵架租車公司先,佢叫我哋去到機場就打電話俾佢哋去接我哋,打電話係免費,而個地方就係機場個 Information Centre入面,開頭到搵唔到,係機場入面行來行去 ! 見到有另外幾間都幾大嘅租車公司係入面有Counter,不過個幾間嘅收費係比較貴...之後就行入去個 Information Centre 入面有D免費電話可以直接打去呢一間 Ace Rental Cars ,開頭我照住佢俾我個電話打,打極都打唔到….想問下入面個職員但係又有兩個外國人雞啄唔斷咁問咗十幾分鐘都未走 ! 最後我見佢哋就寫住話打 02 就可以去 Book 車,我咪試下因為我唔係Book 車我係攞車,不過點都要試下啦 ! 好耐無講嘅英文又要講下啦…同個接電話個人話我哋來咗要攞車,講完就問我攞D租車嘅資料,然後就叫我去一個地方等….但係我哋都唔知係邊,佢話係巴士站到等….於是我哋就向巴士站個邊出發,出到去好似唔多似咁,於是就行去另一面,最後搵到個牌寫多好多租車公司嘅名嘅等車點 ! 之後等咗一陣就有間Van 仔來啦,去到租車公司攪好晒D資料後,重問我洗唔洗買返個保險,因為我無買到 Extra 嘅,只係個 Standard 個隻,但係因為都要成 $10-$18/day ,最後我都係無加到….攪掂晒就等攞車,因為我呢個價錢,我哋都無咩期望會係一架咩車,行得走得無事就得….最後係俾咗架 Nissan Sunny 1,800 c .c. 嘅車我哋,都唔錯 !
好啦….正式開始我哋嘅紐西蘭北島15天自駕之旅喇 ! 開頭都未慣紐西蘭D路牌同埋地圖,我一開始就揸咗向 Auckland 方向行,我一路揸一路睇D路牌都唔係寫我哋要去嘅地方或者附近嘅地方嘅名….我哋嘅第一站係要去 Waitomo Caves ,應該係要朝向 Hamilton 方向前進,但係我哋好似行緊相反方向,於是就搵個地行返反方向繼續我哋嘅旅程喇 ! 行咗大約20分鐘到,到咗一個叫 Manukau 嘅 City,係入面兜咗陣,見到有個叫 Westfield 個 Shopping Center ,於是就停車入去行下 !
呢個商場其實都幾大下,不過買D嘢就唔係咁啱我哋.係商場入面重有D食肆,有買包重有買壽司,於是乎我哋就買咗幾件壽司來食下 !
味道就無咩驚喜,重要無咩醋味.之後我哋就去個超市到買返D日用品同埋聽日嘅早餐,因為係紐西蘭好多住宿都唔包早餐,要另外加錢,價錢重要唔平添呀 !
係咁買一買嘢都買咗成$59紐元….都幾貴下 ! 之後就出發向我哋嘅目的地前進,係途中途經過 Hamilton 同埋Otorohanga 呢兩個市,不過就無係呢兩個市都遊覽,因為睇D資料呢個 Town 係無咩特別,重有就係唔知係唔係時差問題,眼訓得濟,於是就係一個途經嘅地方停車訓咗一陣 ! 係臨到 Waitomo Caves 呢個地方之前,我哋去咗一個買生果嘅地方,入面買D生果都叫做平,但係要買好大量,係成袋咁買 ! 附近重有一間餐廳,本來上睇下有無D咩食,因為我哋都重未食 Lunch ,點知睇下D Menu 係無嘢啱食兼幾貴下 ! 之後就係間買生果嘅舖頭都行下,見到D雪糕好似幾好味,於是就買咗一個來食啦 !
然後我哋就繼續向 Waitomo Caves 出發,兜咗一陣,見到一個地點應該係睇螢火蟲嘅,然後我哋就曉搵今晚間酒店.其實係睇螢火蟲到望過去,係山腰到都見到有一間酒店,我諗應該係呢一間,不過就要兜下先搵到入去條路.
係去酒店條路到,見到有兩間疑似食店嘅舖頭,於是我哋就Check-in 完先睇下係唔係有得食先 ! 講返間酒店,個外貌都幾好 Feel,入面間房都叫做 Okay ! 安置好D嘢,我哋就去睇下頭先經過個兩間食店,入到去睇咩都無…..似乎係飲嘢嘅地方多.係入酒店條路嘅入口重有間 i-site 係到添呀 ! 不過我哋決定去睇個螢火蟲洞先…由酒店去個螢火蟲洞,都係2-3分鐘路程到,去到啱啱好有一團出發,呢個睇螢火蟲洞嘅係每隔15分鐘或者30分鐘就會帶一班人入去參觀,因為唔係繁忙時間,我哋係要每30分鐘就帶一班人入去 ! 我哋就啱啱好趕到 15:00 個一團….
參觀呢個螢火蟲洞,首先會帶你行下入面個鐘乳石洞,沿途都有個 Guide 會介紹返D資料俾你知….跟住去到個鐘乳石洞嘅盡頭嘅時候,我哋以為就咁睇完,因為係個盡頭到都有D螢火蟲….跟住睇多一陣個 Guide 就帶我哋去另外一個地方,要坐架船去睇嘅,重要唔可以講嘢添呀 ! 原來呢到先係個戲玉,就係個 Guide 拉架船行咗幾分鐘係,頭頂上面就滿佈一點一點嘅螢火蟲,好似滿天星咁樣~~~真係好靚 ! 不過呢個畫面只可以係腦入面先見得返,因為呢個地方係唔俾影相架 ! 要保護返D野生動物…..一路行一路睇真係幾正…..係個螢火蟲洞大約睇咗15分鐘到就出返來,完成咗呢個景點啦 ! 之後我哋就去咗睇下間精品店有無咩買….係無咩買嘅….重有就係佢哋係我哋出來個洞口到同成船人影咗幅相,不過要成$30一張..唔知有無人買嘅呢 ?
睇完呢個景點,我哋就要去搵下我哋今晚有咩可以食啦….由於來嘅時候發覺呢個 Waitomo Caves 附近係無咩嘢買,所以我哋就要向附近嘅一個小鎮 Te Kuiti 睇過下,去到我哋就去一間叫 The Warehouse 嘅超市到行下睇下有無D咩食.
不過我哋住個間酒店係無得煮食嘅,之後買咗少少嘢就繼續搵下有無嘢食啦.係到有間食店寫住Hong Kong Fast Food囉,入去睇下,原來係D中式嘅餸有唔同嘅任挾,但係只係一個飯盒咁大,就要$10 ! 都幾貴! 之後我哋就去返Otorohanga,兜兜下見到一間叫 Subway 食包嘅食店,於是我哋就決定今晚嘅晚餐就食包啦 ! 叫咗個兩個餐食,呢間 Subway 其實係紐西蘭周圍都會見到,佢嘅包其實都幾好味.
食完之後去咗附近一個油站到入油,係紐西蘭入油全部都係以自助形式入油,平時揸車都係有人入油,今次都係自己第一次入油…都幾過癮,想入幾多就幾多 ! 入完油就返酒店休息下,夜晚原來都幾凍下 !


text:
今日星期天親子日我哋去咗天后一間叫101肉燥飯專門店食個Lunch
叫得肉燥飯, 唔止食到肉, 我哋仲食到好"燥"!!! >.<
佢位於天后港鐵站A出口左手邊! 我哋差唔多1點幾入去, 唔駛等位!
店內環境乾淨(可能因為新開啦! 半年後就唔知變成點), 間隔成打直長方形, 通道有D窄, 行過都驚撞到人哋
牆上掛住餐牌! 其實佢同枱上既餐牌一樣! 只係放大成張野印番塊Foamboard出嚟貼喺度
D字細到飛起, 因為佢比例上同枱上張餐牌一樣, 佢哋應該要知道貼咗喺牆上面就會唔同架啦!
呢度有散叫也可以叫套餐, $62起跳有主餐+小食+特飲! 都係嗰句, 如果好食就唔算貴!
最值得讚係有個籐籃喺每一個櫈底度! 可以俾人放低個大書包大袋, 呢吓都幾細心! 當然佢都唔想有人用個袋霸住個位啦
我哋叫咗一個香茅豬扒轉咗川粉(似上海麵) 同埋一個套餐, 醬汁燒雞扒滷肉飯+小食鹽酥雞+朱古力牛奶雪香
一般台灣特飲, 杯朱古力同一般茶餐廳凍唂咕差唔多, 只係上面加咗雪香片!
香茅豬扒都真係有香茅味既! 同埋好「林」唔難咬, 個麵都唔太差, 只係個賣相求其咗D
跟住個小食鹽酥雞就得兩隻, 少咗D! 用酥炸方法但唔夠脆, 有D油唔夠乾身!
叫得係肉燥飯專門店, 梗係要試吓佢D肉燥, 食落唔太差, 唔係一般街食到的, 香口!
嗰3件玉子就差咗D, 一咬落去好膠! 又唔夠乾身, 好油好油, 如果係帶子(少一粒都OK)可能會好D
雞扒就似用焗既方法, 重BBQ味, 但係勁似KFC食到既雞扒, 所以冇特別! 如果做到雞皮脆就正!
講完嘢食啦終於! 跟住要彈既係佢既服務態度, 你可以話食幾廿蚊嘢要咩服務態度呀!
係! 我唔駛你笑住咁對我, 但係又我入嚟想叫嘢食到走, 都真係暫時唔會想入多次嚟食
首先我第一次嚟人生路不熟, 問第一句隨口噏自言自語「呢度點叫架呢?」佢就好冇Hea咁話「都係咁叫架啦, 一係睇餐牌叫, 一係叫套餐!」跟住問佢咩叫川粉...等問題都係好唔想答咁答我
跟住哥哥坐得唔舒服落一落地推埋D張櫈, 撞啱個呀姐又拎住嘢食放隔離枱, 就話哥哥「唔好亂咁郁呀....」(仲有, 不過唔Exactly記得係講咩) 一D愛心都冇, 我本來都可以因為佢好忙體諒吓佢, 但係間舖一D都唔多人, 唔係最忙既時侯! 可能佢M到啦(如果佢仲有既話)
不過可能係個別例子, 我戥間舖既老細唔抵有個咁既員工!
Photo by CANON 5D Mark III, Len | EF 24-70mm f/2.8L USM
呀劍評分: 6分
呀劍評語: 求求其其, 非常油膩! 可去可唔去, 都係經過唔想諗先食既一間嘢! 除非食得開心囉, 如果唔係都唔會專登再去


text:
石灰
石灰係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作[編輯]
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數[編輯]
石級可以跟佢粗幼分三級.最粗嘅係沙灰,用來批牆.其次係塵灰,用來批天花板.最幼嘅係上灰,用來整皮革.
用途[編輯]
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注[編輯]
- ↑ 音"那",腐蝕之意


text:
一入去就有某領養貓貓組織o既攤檔
待領o既貓貓
啲貓好乖
啲人帶埋寵物去
圓丸媽住上環,行完就返上環,先去食個泰菜晏lunch兼下午茶
我生活香港廿幾年,住九龍區,先少過海,所以香港區好多地方我都唔咁熟,亦有啲地方我亦未曾去過
沿途去圓丸媽屋企,圓丸媽順便帶我哋週圍行吓,去PMQ元創方,永利街…
沿途見到有流浪貓
但隻貓想討摸多過想食零食
舊年時圓丸媽向義工領養咗隻貓,身型好大隻,所以叫佢做巨貓
最搞笑係圓丸媽一啲養貓經驗都無,佢都係好戰戰驚驚咁接巨貓返o黎
巨貓唔係肥,但身型真係好巨,仲大隻過我家天師仔
巨貓都幾與世無爭,只要無人搞佢,佢就可以悠然自得,所以佢同圓丸都相處到
怕咗我哋,睇住佢靜雞雞咁走上窗台
後來阿姐走上窗台同巨貓梳毛,同佢傾計,最後將巨貓馴服了
圓丸真係一隻好為食既狗,佢連貓零食都唔放過
之後圓丸媽同我哋去上環街市樓上熟食中心食飯,行去時又帶我哋去個公園度,佢話嗰度有好幾隻流浪貓,都有人餵的
我哋揀咗食潮州嘢,因為我想食蠔餅
食飽飯圓丸媽就送我哋去搭小巴
圓丸媽好有愛心,佢幫"動物朋友"呢個組織做義工,每年幫手出年曆義賣
仲識做一啲小手工攞去義賣,呢啲係佢親手整送俾我的,好靚,我都唔捨得用


text:
3 Jul 2004
今日已經係我係香港的最後一日喇.聽日我就會一早搭巴士上深圳﹐然後係深圳搭飛機入西安開始我一連十一日的絲綢之路之旅.
老豆話絲綢之路 = 死囚之路.唔係化.
既然聽日就要起程, 大家都估到我實係今日先開始執野.老實講, 我已經比我阿媽係呢一方面醒覺好多, 我一早就開始執, 我尋日已經 plan 定要執乜野, 尋晚已經拿拿聲開始執.但係都唔知點解個進度都唔係好得.
我用的係一個 55L 的大背包, 當然唔係我的, 問 Gladys 借回來用的, 謹此致謝得很.但係有個問題我一路都 sense 唔到…就係原來個背包似乎唔係好夠大.我一路都覺得佢真係幾大下架喇, 但係估唔到係要到我放野入去的時候先顯得佢…未能夠如我想像中「獨負重任」囉.佢可以放晒我所有要的野入去, 但係空位已經唔多甚至極少, 咁攪法回程的時候會好頭痛.因為每一次用完的衣物都總唔會好似剛從衣櫃裡面拿出來的一樣整齊.所以當每一件衫都不知為何地脹大了少許的時候, 你就要更多的空間 for 回來的衣物.咁都未夠死, 你估我會唔會買手信呀拿.
咪係囉.
係呢一個情況之下, 美國姨媽送的大大個 Addidas (我好似連 Addidas 點串都唔係好記得…) 運動袋就非常好了.唔單止可以作為一個隨身袋, 更大到可以做我的回程後備袋.大袋仲可以裝一個書本 size 的斜背包.甚佳也.
差唔多執完, 就出街要去買野.其實真係無乜野買, 好多都已經問阿爸又有問細佬又有.無的我通常都算, 除非真係非帶不可的.
食滯左, 唔想食太多野.午飯就無煮了.我見細佬為左打 GTA Vice City 發晒癲咁, 牙唔刷面唔洗早餐唔食午飯唔食放學回家衫都唔換….就係坐係部腦面前自我投入.我阿媽叫佢去做, 佢當然又唔聽.我叫佢, 都唔聽.攪到我三催四請五鬧六打七發狂八爆發佢先去求求其其叮一個叮叮湯飯食.…求其得佢.我想話, 叮叮湯飯唔夠架, 營養又唔夠, fiber 又唔夠, 對身體無好架.但係我都費時講, 你都唔知佢幾著迷.食完一個湯飯唔夠拿拿聲再去叮一個, 叮的時候又拿拿聲飛番入去打機, 一秒都唔浪費得…
使唔使咁呀.
之所以我好唔想我細佬咁, 除左係因為佢咁樣打機法好病態之外, 亦都係因為佢阿哥我, 其實說來慚愧, 我都係一個過來人.我以前都係咁.
依家我大個左 lu, 諗番轉頭就會明白, 當初我咁樣係 sacrifice 左好多野, 其實除左有時會回味一下「呀我以前打機打得好兇架」之外, 根本就係一段不足為外人道的醜事過去.但係我細佬人仲細, 唔明, 或者佢明, 不過佢唔理咁多, 「今朝有機今朝打」, 過左聽日都唔知阿爸阿媽會突然間又鎖機唔俾打.我好明白佢的感受, 因為我都係俾同一對父母養大過, 係同一個家庭下長大過, 而我同佢的性情有時都幾似.
就係因為我行過呢條路 (雖然我唔係咩飛仔犯過咩事) 所以我先更唔想佢咁樣.
講下第樣野.今日有幾樣新的奇遇.
首先第一樣就係係麥記買左個沙律.諗住試一次, 於是係超拿貴的情況之下都買左.然後跟據我的行程, 搭電車到北角借書, 食野, 再搭車番大學.
以上所講的幾乎樣樣都有新遭遇.搭電車…我呢個港島人, 雖然成日都俾人話我都唔知係唔係住港島的, 銅鑼灣都唔熟 (大佬呀, 我係乖仔黎架, 日日都係屋企, 都唔會出來「浦」的, 出親街來來去去都係去個幾度架喇, 我又如是朋友亦如是, 想點喎!) 之不過搭電車呢家野就因為夠冷門所以我比人略為技勝一籌.我仲記得好清楚有兩架電車係被囉黎做 modernization 的pilot study, 車號分別係177 同 178….好似係.但係今日搭果架呢, 係超舊款黎架.一上車, 樓梯不在你面前, 在你左邊, 即係係車的左邊; 係圓形的 spiral 梯.椅係木條排成的, 不是一大片過的 bench. Spiral 梯底下仲有一個人的位可以坐.車身亮青色, 窗框木造.燈係黃色燈膽, 並非白光管…嘩, 時光倒流十零廿年呀.
北角借書無特別.我睇緊書劍恩仇錄, 大本裝, 唔想拿住咁大本上大陸, 要搵細本裝, 我以為好容易搵, 點知原來非常搶手, 不知為何, 我上聯機搵, 好多間 library 都有, 但係好多都借出左, 得番北角先有.於是我要特登去到北角為本書劍恩仇錄瘦身.
電車上未食完的沙律, 係港運城的運城食坊再食過.運城食坊…係滿載住七八年的回憶的地方.由 F.3 開始來呢個地方, 到依家大二就黎變大三…唔知點解好多回憶都係呢度發生的.一時坐下來四下張望, 雖未至於感慨良多, 但心中卻是蕩漾著回憶.有機會再述.
番大學…老實講, 我好似未試過著西褲皮鞋番大學.無他, 因為今晚係楊汝萬的 Farewell Banquet, 係紫荊閣攪.我係 Student Representative 之一嘛…想唔到都幾難.希望唔會番到屋企再執行李的時候發現有野未買啦.聽朝要六點半前到九龍塘, 突然醒起有野未買的話都一定買唔切.
十一日GRM Field Trip.十個期待滿分我俾六個.十一日後又係一條好漢, YEAH! (痴線…)
點解呢篇日記咁長?因為我依家係 222 等緊 Banquet 夠鐘…哈哈哈 (苦笑)


text:
2015年12月10日 星期四
當年今日
14 則留言:
我地的記性太有限, 所以一定要用相片/VIDEO 留低先可以回味呀!回覆刪除回覆
點止有限, 我直情失憶加老人痴呆! 去面試又唔見左面試證, 演唱會又唔見左D飛, 出街又唔記得帶電話...懵到呢...刪除
1-2歲似懂非懂既時期真係好打耳, 最緊要係啲衫仔鞋仔都得意過人, 依家我仔大左, 都冇以前咁成日想買衫比佢, 因為佢依個size 既衫已經不再cutie 啦~嗚...回覆刪除回覆
係呀, 果時佢地講D BB話都好好笑~刪除
衫仔都係細細個最得意, 好似玩公仔咁, 而家真係冇咁CUTE啦~
好得意啊 我都後悔video影太少回覆刪除回覆
每次睇返都覺得錄得少, 但自己又懶~刪除
Jayden 細個冇乜video,而家到細佬,我拍返夠本 ^^回覆刪除回覆
你有第2次機會真好, 今次都拍埋JAYDEN, 兩兄弟仲好啦~刪除
小齊細個時的表情好得意呀!回覆刪除
仔仔細個時我狂影Video和相片,現在反而影少咗,睇完你篇文,要繼續影多d, 因為過多幾年睇返也應該好得意!回覆
可能個個媽媽都會覺得影得唔夠多!! 而家影返多D都唔遲呀!刪除
睇番D BB相真係覺得小朋友大得好快,而且BB嗰時真係好可愛呢!回覆刪除回覆
日日見住佢, 唔睇相真係唔覺大得咁快~刪除
第一張相,小齊超可愛呀!都似而家個樣,不過細粒d,BB d~~ ^^回覆刪除
其實我地有寫blog已經好好,留下不少珍貴回憶呢!
我而家都會成日搵番信毅細個d片黎睇架!同你一樣,覺得自己好似失咗憶咁,會唔記得咗原來個仔當年有做過某d舉動或搞笑事呢! ^^回覆
係呀, 寫BLOG 真係幫我儲存記憶, 睇返D 舊POST果陣有時好大感觸~ 時間唔覺唔覺偷偷溜走,寫低可以將來回味~刪除


text:
10 Sep 2011
每年tima都好想買雪糕月餅送禮 但之前太貴喇 今年見平d 買左三盒送禮
大家都好鐘意同食得好開心 咁就好喇
做節嘅晚上
ti嫲準備盛宴比我地食 仲有姑姐嘅xx酒店月餅 唔少得嘅係頭先講過嘅雪糕月餅啦
阿ti今年有兔仔燈寵 tima都有agnis b燈寵哄下自己開心
個底都有個b牌架 型到爆哩
食飽飽揸車出去維園行下燈謎嘉年華
條魚好靚呀 可惜我地得部i phone 影唔到靚相
10年嘅三眼仔喺車尾箱彈返出嚟 仲係好靚丫
離開條魚 見到好多靚靚花燈lu 首先有動物
之後見到條好靚嘅"銀河"
有d傳統嘅...
十二生肖嘅
仲有人扮嘅 哈哈
之後行行下 tima好感動呀!
成個茘園重現我地嘅面!!! 現場睇 真係震憾好多 因為佢加埋茘園長期播放嘅音樂
去到仿如重返兒時茘園一樣 oh my god!
有冇坐過呢架遊園火車?
噢 一樣嘅入口
一樣嘅摩天輪
呢個白箭亭係tima呆工企喺度好耐嘅一個check-pt
d人真係有投幣呀!!! 好似好似...
過山車 我認得你!
呢架船船 前面有個叮叮叮 tima同yeee必玩嘅遊戲
行完一個圈 tima好開心呀 冇諗過有機會同自己女兒重踏荔園呢個充滿兒回憶嘅地方
如果可以同埋ti公ti婆yeee嚟 個畫面會更加靚
到依家仲好回味荔園嘅一切


text:
今日去wedding expo, 話12:00-20:00, 男朋友話十一點出門口, 不過我之前一晚打機打到四點幾, 哈哈, 第二朝十一點幾先起身, 食d野就搭車出去了, 多謝一位舊同學送左入場卷俾我, 等我慳返數十元同唔駛排隊!
由mtr行去會展天橋中, 已經好多人派傳單, 我地係咁接, 見到有稻香派本紫色既書, 即刻接左, 因為我想睇the one既"迎", 原來稻香冇擺expo, 但有架車周圍去, 我地冇時間去呀, 所以算數!
去到會展一入場就俾monalisa捉住左, 話有fashion show, 咁坐低俾佢講左半粒鐘都未開始, 勁冇癮就走, 一起身再俾隔離既薇薇新娘捉住, 台灣人真係特別熱情同多野講, 直頭唔俾我地走咁, 我地黎主要係睇酒席架嘛, 諗諗下唔對路, 一起身即刻乜都唔理, 直衝去酒席個邊, 港島冇諗, 其他既乜都拎, 除非話最多擺到十幾圍個d啦, 搞到我地拎左好多返黎!
見到天澄閣得閒, 走去問下啦, min charge $16.5k (weekend), 我地俾手上既日子佢, 9日得返2日有咋, 有冇咁full呀? 再去holiday inn同我個舊同學打聲招呼, 之後就睇其他了!
拎晒資料, 返屋企先睇啦, 我地下一part係睇pre-wedding, 香港既唔會睇喇, 因為一黎有朋友幫我地影, 二黎酒席實送既, 所以我地主要睇海外pre-wedding, 睇完一輪, 放棄左台灣, 希望可以去日本影啦!!
行完一輪好攰喇, 又好肚餓, 佢拎住兩本電話簿咁厚既野行到有d唔好老脾, 所以就走了, 去左一間茶餐廳食飯, 順便抽d冇用既單張出黎丟去回收箱, 即刻輕返少少喇, 返屋企要慢慢做功課了!!